
    Mojim roditeljima, koji su mi dali sve,

    a svejedno uvijek nađu način

    da mi daju još više.

  
    VAŽNE NAPOMENE O OVOJ KNJIZI

     

    Ovaj Navalmanah sastavio sam isključivo od prijepisa, objava na Twitteru i nastupa koje je Naval podijelio. Dao sam sve od sebe da Navala predstavim njegovim riječima. Međutim, nekoliko či­njenica valja uzeti u obzir:

    → Prijepisi su (nekoliko puta) uređeni kako bi bili jasniji i kraći.

→ Neki od izvora nisu primarni (primjerice neki su ulomci pre­neseni iz drugih djela koja citiraju Navala).

→ Ne mogu biti sto posto siguran u autentičnost svih izvora.

→ Koncepti i interpretacije mijenjaju se s vremenom, kao i s promjenom medija i konteksta.

→ Molim vas da provjerite kako je glasila izvorna formulacija prije negoli citirate Navalove izjave iz ovog teksta.

→ Molim vas da citate interpretirate dobronamjerno.

    Zbog same naravi ove knjige, sve u njoj izvađeno je iz konteksta. Interpretacije se s vremenom mijenjaju. Čitajte ih i interpre­tirajte dobronamjerno. Uzmite u obzir da se izvorna namjera može razlikovati od vaše interpretacije u drugom vremenu, me­diju, formatu i kontekstu.

    U procesu stvaranja ove knjige možda sam nehotice rekontekstualizirao, pogrešno protumačio ili shvatio neke koncepte. Kako je sadržaj egzistirao u vremenu, prostoru i različitim me­dijima, tako je moglo doći do promjena u načinu na koji su neke ideje izložene. Dao sam si truda da ostanem vjeran izvornim na­kanama, no ipak je (vrlo) moguće da sam učinio neke pogreške. Intervjue sam transkribirao, uredio, presložio i onda opet ure­dio kako bi bili što čitkiji. Dao sam sve od sebe da Navalove ideje predstavim njegovim riječima.

    Naval je zaslužan za svu genijalnost u ovoj knjizi; ja sam kriv za sve pogreške.

     

    OBJAVE NA TWITTERU

    Objave na Twitteru uobličio sam u istaknute citate, no radi se o zasebnom sadržaju, ne ponovnom navođenju već rečenoga. Koristim se njima kako bih sumirao ili naglasio ideju iz glavnog teksta.

     

    Ovaj format/oblik pokazuje da citiram objavu s Twittera.

     

    Nizove povezanih objava uobličit ću ovako:

     

    Ovo je prva od povezanih objava.

    ↓

    Ovo je druga povezana objava. Ovakvi nizovi povezanih objava slični su blogovima.

     

    PODEBLJANA PITANJA

    Mnogi odlomci izvađeni su iz intervjua s fantastičnim medij­skim ličnostima, kao što su Shane Parrish, Sarah Lacy, Joe Rogan i Tim Ferriss. Ta su pitanja označena podebljanim slovima. Radi jednostavnosti i dosljednosti neću različite sugovornike označavati na različit način.

     

    OVAJ TEKST NIJE NARATIVAN

    Smjer ove avanture birate sami. Bacite se na ono što vas zanima i preskočite sve što vam nije zanimljivo.

     

    ISTRAŽITE SAMI

    Ako naiđete na riječi ili koncepte s kojima niste upoznati, istra­žite ih sami ili nastavite čitati kako biste si razjasnili kontekst. Neke ideje koje spominjem detaljnije ću objasniti kasnije.

     

    CITATI

    Citati (na primjer [1]) označavaju kraj citiranog odlomka. Potru­dio sam se pružiti jasan kontekst kako bi čitanje bilo što lakše. Izvori su navedeni u dodatku. Neki se izvori pojavljuju nekoliko puta i ne nekim posebnim redom.

  
    PREDGOVOR

    TIM FERRIS

     

    Dragi čitatelju,

    čudan je osjećaj pisati ove riječi, budući da sam odavno odlučio da nikad neću pisati predgovore.

    U ovom ću slučaju napraviti veliku iznimku, i to iz tri razloga. Kao prvo, besplatna verzija ove knjige bit će dostupna u digital­nom obliku (u formatima za Kindle i eBook), bez ikakvih ogra­ničenja ili potraživanja. Kao drugo, Navala poznajem već više od desetljeća i dugo sam se nadao da će netko stvoriti ovu kompila­ciju. Kao treće, ovim ću povećati vjerojatnost da Naval svoje idu­će dijete nazove Tim (prihvatit ću i Timbo ako mu je to draže).

    Naval je jedna od najpametnijih osoba koje sam upoznao, kao i jedna od najhrabrijih. Ne u smislu da će utrčati u žižu bez raz­mišljanja, nego u smislu da će dobro razmisliti i reći nam da se fokusiramo na pogrešnu stvar. Rijetko se priklanja bilo kojem konsenzusu, a jedinstvenost njegovog života, životnog stila, obiteljske dinamike i uspjeha pri pokretanju startup projekata odraz je svjesnog odabira da sve radi na drukčiji način.

    Katkad je izravan i grub poput udarca šakom u trbuh, ali i to je nešto što kod njega volim i cijenim: nikad ne morate pogađati što Naval o nečemu misli. Nikad nisam morao nagađati što misli o meni, nekome drugom ili o nekoj situaciji. To je veliko olakša­nje u ovom dvosmislenom i neiskrenom svijetu.

    Zajedno smo objedovali, poslovali i putovali svijetom. Time že­lim reći da, osim što mislim da dobro razumijem ljude, mislim da odlično razumijem Navala. On je jedna od osoba od kojih najčešće zatražim savjet te sam ga promatrao u mnogim okru­ženjima u mnogim razdobljima: u dobrim vremenima, lošim vremenima, u recesiji, u razdoblju gospodarskog rasta – što god poželite.

    Da, on je direktor i suosnivač AngelLista. Da, prije toga sudjelo­vao je u osnivanju kompanija Vast.com i Epinions, koje su na tr­žište izašle kao dio platforme Shopping.com. Da, on je poslovni anđeo koji je uložio u mnoge goleme uspjehe, uključujući i Twi­tter, Uber, Yammer i OpenDNS, da navedemo samo nekoliko primjera. Sve je to sjajno, naravno, i dobar je dokaz da je Naval poslovni čovjek svjetske klase, a ne samo salonski filozof.

    Međutim, njegove perspektive, gesla i misli ne doživljavam oz­biljno samo zbog njegovih poslovnih uspjeha. Mnogo je „uspješ­nih” ljudi koji su duboko nesretni. Budite oprezni ako su vam takvi ljudi uzor; uza žito ćete dobiti i mnogo kukolja.

    Navala doživljavam ozbiljno jer on:

    → propitkuje gotovo sve

→ razmišljanje temelji na prvim principima i sve temeljito te­stira

→ zna kako se ne zavaravati

→ često mijenja mišljenje

→ često se smije

→ razmišlja holistički

→ razmišlja dugoročno

→ i… sebe ne doživljava preozbiljno.

    Ova zadnja stavka izrazito je važna.

    Ova će vam knjiga pružiti dobar uvid u koktel metaka koji se kri­je u Navalovoj glavi.

    Stoga, pozorno slušajte… ali nemojte samo poput papige ponav­ljati njegove riječi. Slijedite njegove savjete… ali samo ako vam i dalje imaju smisla nakon temeljitog promišljanja i testiranja u vlastitim okolnostima. Sve uzmite u obzir, ali ništa ne doživlja­vajte kao Sveto pismo. Naval bi želio da mu se suprotstavite, ali samo ako vrlo dobro znate o čemu govorite.

    Naval je moj život promijenio nabolje, pa ako ovim stranica­ma pristupite kao dobronamjernom ali vrlo sposobnom sparing-partneru, mogao bi promijeniti i vaš.

    Neka vam gard bude podignut, a um otvoren.

    Pura Vida,

    Tim Ferriss

Austin, Teksas

  
    ERICOVA BILJEŠKA

(O OVOJ KNJIZI)

     

    Tijekom cijele svoje karijere Naval velikodušno dijeli svoju mudrost, pa milijuni diljem svijeta slijede njegove savjete o tome kako graditi bogatstvo i sretno živjeti.

    Naval Ravikant ikona je Silicijske doline i startup kulture u cije­lom svijetu. Osnovao je brojne uspješne tvrtke (Epinion za vrije­me sloma IT tržišta početkom stoljeća, AngelList 2010. godine). Uz to, Naval je poslovni anđeo koji je u ranim fazama uložio u tvrtke kao što su Uber, Twitter, Postmates i stotine drugih.

    Osim financijskih uspjeha, Naval rado dijeli svoju filozofiju ži­vota i sreće, čime je privukao čitatelje i slušatelje diljem svijeta. Naval je okupio brojne pratitelje jer je primjer rijetke kombi­nacije sreće i uspjeha. Cijeli život proučava i primjenjuje svoje koncepte filozofije, ekonomije i stvaranja bogatstva te je time dokazao učinkovitost svojih principa.

    Naval i danas na gotovo opušten, umjetnički način gradi tvrtke i ulaže u njih, a pritom je uspio održati zdrav, spokojan i urav­notežen život. U ovoj su knjizi prikupljeni biseri mudrosti koje je s nama podijelio, a iz njih možete naučiti kako da i sami to ostvarite.

    Budući da pri promišljanju polazi od prvih principa i ne boji se reći što misli, Navalove su misli često jedinstvene i potiču na raz­mišljanje. Njegov instinkt da gleda ispod površine i otkriva dub­lje istine života promijenio je način na koji ja gledam na svijet.

    Od Navala sam naučio iznimno mnogo. Nakon što sam čitao i slušao o njegovim principima bogatstva i sreće, a zatim ih i pri­mijenio, svojim sam putem počeo koračati mirno i sa samopo­uzdanjem te sam naučio uživati u svakom trenutku ovog puto­vanja. Pomnim proučavanjem njegove karijere naučio sam kako se velike stvari mogu postići malim, upornim koracima, kao i kako velik utjecaj pojedinac može imati.

    Često spominjem njegova djela i preporučujem ih svojim pri­jateljima. Ti su me razgovori nadahnuli da stvorim ovu knjigu kako bi čitatelji mogli štogod naučiti iz njegove perspektive – bilo da se radi o ljudima kojima su Navalove ideje nešto novo ili odanim sljedbenicima koji ga prate proteklih deset godina.

    U ovoj je knjizi prikupljena mudrost koju je Naval vlastitim ri­ječima podijelio u posljednjih desetak godina putem Twittera, objava na blogovima i podcasta. Ova vam knjiga u nekoliko sati može pružiti blagodati za cijeli život.

    Ovu sam zbirku stvorio na korist javnosti. Objave na Twitteru, gostovanja na podcastima i intervjui brzo se mogu zagubiti.

    Tako vrijedno znanje zaslužuje format koji je trajniji i lako pri­stupačan. To je bila moja misija pri stvaranju ove knjige.

    Nadam se da će vam ova knjiga poslužiti kao uvod u Navalove ideje. Ovdje sam prikupio njegove najmoćnije i najkorisnije ide­je, izrečene njegovim riječima, oblikovao ih u čitko štivo i raspo­redio ih u jasno razlučive dijelove.

    Često se zateknem kako listam odlomke ove knjige kad trebam donijeti odluku o nekom ulaganju, ili poglavlje o sreći ako se osjećam potišteno. Stvaranje ove knjige me promijenilo. Sve mi je jasnije, imam više samopouzdanja i spokoja u svim aspektima života. Nadam se da će čitanje ove knjige na vas imati isti učinak.

    Ovaj je Almanah zamišljen kao vodič koji ćete čitati i konzulti­rati kad vas zanimaju specifične teme. Ako Naval ne odgovara na vaše e-mailove, nadam se da će vam ova knjiga poslužiti kao drugi najbolji izvor savjeta.

    Ova je knjiga uvod u Navalovu misao te duboko razmatra nje­gove dvije omiljene teme: bogatstvo i sreću. Ako želite nastaviti istraživati Navala i njegove druge ideje, predlažem vam da pro­učite dodatak pri kraju knjige, pod nazivom „Još Navala”. Tamo sam podijelio poglavlja koja su izostavljena iz uređene verzije knjige, kao i druge popularne izvore znanja.

    Budite mi dobro,

    Eric

  
    ŽIVOT NAVALA RAVIKANTA

     

    → 1974. rođen u Delhiju u Indiji

    → 1985. 9 godina: preselio se iz New Delhija u njujorški Queens

    → 1989. 14 godina: upisao srednju školu Stuyvesant

    → 1995. 21 godina: diplomirao na Sveučilištu Dartmouth (studirao je informatiku i ekonomiju)

    → 1999. 25 godina: osnivač i direktor tvrtke Epinions

    → 2001. 27 godina: financijski savjetnik u tvrtki August Capital

    → 2003. 29 godina: osnivač tvrtke Vast.com, mrežne stranice za male oglase

    → 2005. 30 godina: u Silicijskoj dolini dobio nadimak Radio­aktivno Blato

    → 2007. 32 godine: osniva Hit Forge, mali fond rizičnog kapi­tala izvorno zamišljen kao inkubator za male tvrtke

    → 2007. 32 godine: pokreće blog VentureHaeks

    → 2010. 34 godine: pokreće AngelList

    → 2010. 34 godine: ulaže u Uber

    → 2012. 36 godina: lobira u Kongresu Sjedinjenih Američkih Država u korist zakona JOBS Act, koji olakšava poslovanje i financiranje malih poduzeća

    → 2018. 43 godine: osvaja nagradu „Poslovni anđeo godine”

  
    A SAD: NAVAL SE PREDSTAVLJA VLASTITIM RIJEČIMA

     

    PODRIJETLO

    Odrastao sam sa svojom samohranom majkom: ona je u isto vri­jeme radila, studirala i odgajala mojeg brata i mene. Većinu vre­mena bili smo bez nadzora, pa smo postali vrlo samodostatni još u mladoj dobi. Naše odrastanje nije bilo bez teškoća, no svi se susrećemo s teškoćama. To mi je na mnogo načina pomoglo.

    Bili smo siromašni imigranti. Moj se otac doselio u Sjedinjene Države iz Indije, gdje je bio apotekar. No njegova diploma farma­cije nije vrijedila u novoj državi, pa je radio u željezariji. Djetinj­stvo mi nije bilo bajno. Moja se obitelj raspala. [47]

    Majka mi je pružala nešto jedinstveno: unatoč svim teškoćama, davala mi je bezuvjetnu i nepokolebljivu ljubav. Ako nemaš ni­šta drugo u životu, ali imaš jednu osobu koja te bezuvjetno voli, samopoštovanje će ti procvjetati. [8]

    Živjeli smo u četvrti New Yorka koja je bila prilično opasna. U osnovi, knjižnica mi je služila kao dnevni boravak. Nakon što bih se vratio iz škole, zaputio bih se ravno u knjižnicu i tamo provodio vrijeme sve do zatvaranja. Onda bih otišao kući. To je bila moja dnevna rutina. [8]

    U Ameriku smo se preselili kad smo brat i ja bili vrlo mali. Ni­sam imao mnogo prijatelja, pa nisam baš imao samopouzdanja. Mnogo sam vremena provodio čitajući. Jedini su mi pravi pri­jatelji bile knjige. Knjige mogu biti sjajni prijatelji jer vam kroz njih najveći mislioci posljednjih nekoliko tisuća godina mogu prenijeti svoje bisere mudrosti. [8]

    Moj je prvi posao bio ilegalno dostavljanje hrane za indijski re­storan; imao sam tek petnaest godina. Kad sam bio još mlađi, dostavljao sam novine i prao posuđe u obližnjoj menzi.

    Bio sam potpuno nepoznat klinac u New Yorku koji je dolazio iz nevažne obitelji: tipična priča o imigrantima koji pokušava­ju preživjeti. Zatim sam prošao prijemni ispit za srednju ško­lu Stuyvesant. To mi je spasilo život jer sam, budući da sam se mogao pohvaliti da oni stoje iza mene, uspio upisati jedan od najprestižnijih fakulteta u Americi, što me odvelo na studij teh­nologije. Srednja škola Stuyvesant neka je vrsta lutrije na bazi inteligencije koja ti može donijeti trenutačni društveni napre­dak i priznanje. Odjednom više nisi fizički radnik, nego visoko­obrazovani stručnjak. [73]

    Na sveučilištu Dartmouth studirao sam ekonomiju i informatiku. Neko sam vrijeme mislio da ću upisati doktorat iz ekonomije. [8]

    Ovih dana osobno investiram u otprilike dvjesto tvrtki. Radim kao savjetnik za još mnogo njih. Član sam mnogih upravnih i nadzornih odbora. Uz to, manjinski sam partner u jednom fon­du za kriptovalute jer me zaista fascinira potencijal kriptovaluta. Stalno smišljam nove ideje i manje projekte. [4]

    Svime se time, naravno, bavim povrh toga što sam osnivač i di­rektor AngelLista. [4]

    Rodio sam se siromašan i nesretan. Danas sam prilično dobro­stojeći i vrlo sretan. To sam postigao vlastitim radom.

    Naučio sam nekoliko lekcija i principa. Pokušavam ih predsta­viti na jedan bezvremenski način, kako biste ih i sami mogli dokučiti. Na kraju balade, ne mogu vas ništa sam naučiti. Mogu vas samo nadahnuti i pružiti vam nekoliko trikova kojih ćete se prisjetiti. [77]

     

    A sada, uživo na Twitteru… Naval! (gromoglasni pljesak)

    18. svibnja 2007.

     

  
    PRVI DIO

BOGATSTVO

     

     

    Kako se obogatiti bez pomoći sreće.

  
    KAKO GRADITI BOGATSTVO

     

     

    Zarađivanje novca nije nešto što radite, nego vještina koju morate naučiti.

  
    SHVATITE KAKO SE STVARA BOGATSTVO

     

    Nadam se da bih, u slučaju da ostanem bez sveg svojeg novca i da se nađem u nasumičnoj ulici bilo koje zemlje u svijetu u kojoj se go­vori engleski jezik, u roku od pet do deset godina opet bio bogat jer posjedujem određeni skup vještina koji svatko može naučiti. [78]

    Zapravo se ne radi o trudu i napornom radu. Možete osamdeset sati tjedno raditi u restoranu i svejedno se nećete obogatiti. Ako se želite obogatiti, morate znati što raditi, s kime i kada. Mnogo je važnije to shvatiti nego naporno raditi. Naravno, trud i rad su važni, i to je korak koji ne smijete preskočiti. No treba ga znati usmjeriti.

    Ako još ne znate na čemu biste trebali raditi, najvažnije je da to smislite. Nema smisla ulagati mnogo truda prije nego što se od­lučite na čemu trebate raditi.

    Principe koje opisujem u objavama koje slijede osmislio sam kad sam bio zaista mlad; imao sam tek trinaest ili četrnaest godina. Nosim ih u glavi već trideset godina i živim u skladu s njima. Nasreću ili nažalost, s vremenom sam izbrusio jednu vještinu: kako pro­učiti poslovni plan i u njemu razaznati točku najvećeg potencijala za stvaranje bogatstva i zadržavanje dijela tog stvorenog bogatstva.

    Upravo o tome govori moj poznati niz objava na Twitteru. Naravno, svaku od tih objava mogao bih proširiti u jednosatni razgovor. Objave koje slijede tek su dobra polazišna točka. Na­stojao sam predstaviti mnogo informacija na koncizan, utjeca­jan i bezvremenski način. Ove objave sadrže sve potrebne infor­macije i principe; ako ih usvojite i deset godina naporno radite, ostvarit ćete sve što želite. [77]

     

    Kako se obogatiti (bez pomoći sreće)

    ↓

    Stremite bogatstvu, a ne novcu ili statusu. Bogatstvo je posjedovanje resursa koji za vas zarađuju dok spavate. Novac je način na koji prenosimo vrijeme i bogatstvo. Status je vaš položaj u društvenoj hijerarhiji.

    ↓

    Shvatite da je etičko stvaranje bogatstva moguće. Ako potajice prezirete bogatstvo, ono će vam ostati nedostižno.

    ↓

    Ignorirajte ljude koji su zaokupljeni borbama za status. Oni svoj status stječu tako da napadaju ljude koji su zaokupljeni stvaranjem bogatstva.

    ↓

    Nećete se obogatiti tako što drugima iznajmljujete svoje vrijeme. Morate posjedovati kapital – udio u nekoj tvrtki – ako želite postići financijsku slobodu.

    ↓

    Bogatstvo ćete postići tako da društvu ponudite nešto što ono želi, ali još ne zna kako to dobiti. I to na visokoj razini.

    ↓

    Odaberite industriju u kojoj možete igrati dugoročno s dugoročnim suigračima.

    ↓

    Internet je uvelike proširio potencijalni prostor za razvoj karijera. Većina ljudi to još nije osvijestila.

    ↓

    Igrajte igre koje se ponavljaju. Svi prihodi u životu, bilo da se radi o bogatstvu, odnosima ili znanju, proizlaze iz složenih kamata.

    ↓

    Birajte poslovne partnere visoke inteligencije, s mnogo energije i prije svega s integritetom.

    ↓

    Ne surađujte s cinicima i pesimistima. Njihova uvjerenja postaju samoispunjavajuća proročanstva.

    ↓

    Naučite prodavati. Naučite graditi. Ako naučite oboje, bit ćete nezaustavljivi.

    ↓

    Specifična znanja ona su znanja koja se ne mogu prenijeti obukom. Ako vas društvo može nečemu obučiti, može obučiti i nekoga tko će vas zamijeniti.

    ↓

    Specifična znanja otkrit ćete tako da slijedite svoju iskrenu znatiželju i strast, a ne ono što je trenutno u modi.

    ↓

    Izgradnja specifičnih znanja vama će se činiti poput igre, a drugima će izgledati kao rad.

    ↓

    Specifična znanja mogu se naučiti, ali samo kroz šegrtovanje, ne u školama.

    ↓

    Specifična su znanja često izrazito tehnička ili kreativna. Ne možete angažirati nekoga izvana da ih obavi niti ih automatizirati.

    ↓

    Prigrlite odgovornost i upuštajte se u poslovne rizike pod vlastitim imenom. Društvo će vas nagraditi dužnostima, kapitalom i utjecajem.

    ↓

    „Dajte mi oslonac i dovoljno dugu polugu, pa ću vam podići zemlju.” – Arhimed

    ↓

    Bogatstvo zahtijeva utjecaj. Poslovni utjecaj proizlazi iz kapitala, ljudi i proizvoda bez graničnog troška replikacije (to jest, koda i medija).

    ↓

    Kapital znači novac. Kako biste prikupili novac, odgovorno primijenite svoje specifično znanje, a zatim pokažite moć dobre prosudbe.

    ↓

    Radna snaga predstavlja ljude koji rade za vas. To je najstariji i najpoželjniji oblik razvijanja utjecaja. Utjecaj u obliku radne snage možda će impresionirati vaše roditelje, no ne tratite svoj život na potragu za njime.

    ↓

    Kapital i radna snaga oblici su utjecaja koji traže dopuštenje.

    ↓

    Svi žele kapital, ali netko vam ga mora dati. Svi pokušavaju voditi, ali netko vas mora slijediti.

    ↓

    Kod i mediji oblici su utjecaja koji ne traže dopuštenje. Takvim se utjecajem koriste novonastali bogataši. Možete stvoriti softver ili medije koji rade za vas dok spavate.

    ↓

    Dostupna vam je vojska robota – samo je pohranjena u podatkovnim centrima radi prostorne i toplinske učinkovitosti. Upotrijebite je.

    ↓

    Ako ne znate kodirati, pišite knjige i blogove, snimajte videozapise i podcaste.

    ↓

    Utjecaj umnaža snagu vaše prosudbe.

    ↓

    Za prosudbu je potrebno iskustvo, no možemo je brže razviti usvajanjem temeljnih vještina.

    ↓

    Ne postoji „poslovna” vještina. Izbjegavajte poslovne časopise i poslovne tečajeve.

    ↓

    Proučavajte mikroekonomiju, teoriju igara, psihologiju, vještine uvjeravanja, etiku, matematiku i računarstvo.

    ↓

    Čitanje je brže od slušanja. Djelovanje je brže od promatranja.

    ↓

    Trebali biste biti prezaposleni da „idete na kavu”, a istovremeno i dalje imati raspored koji nije pretrpan.

    ↓

    Odredite vlastitu aspiracijsku satnicu i pridržavajte je se.

    ↓

    Ako ćete rješavanjem nekog problema uštediti manje od vaše satnice, zanemarite ga. Ako će vas outsourcing nekog zadatka stajati manje od vaše satnice, učinite to.

    ↓

    U rad uložite što više truda, iako je vaš trud manje važan nego s kime radite i na čemu.

    ↓

    Postanite najbolji na svijetu u onome što radite. Dorađujte definiciju onoga što radite sve dok ta tvrdnja ne postane istinita.

    ↓

    Ne postoji brzi put do bogatstva. To je samo način da se netko drugi obogati na vama.

    ↓

    Primjenjujte specifična znanja pomoću svog utjecaja i s vremenom ćete dobiti sve što zaslužujete.

    ↓

    Kad napokon postanete bogati, shvatit ćete da to nije ono što ste tražili. Ali to je druga priča. [11 ]

     

    Kratki sažetak: kapitaliziraj se!

     

    Vaš sažetak glasi „Kapitaliziraj se” – što to znači?

    „Kapitaliziraj” i „se”. „Se” uključuje jedinstvenost. „Kapitalizi­raj” sadrži utjecaj. „Se” uključuje odgovornost. „Kapitaliziraj” uključuje specifično znanje. „Se” također uključuje specifično znanje. Svi ti dijelovi mogu se kombinirati u ove dvije riječi.

    Ako radite na dugoročnom cilju postizanja bogatstva, morate se zapitati „Je li ovo meni autentično? Projiciram li zaista sebe?” A zatim i „Je li moj rad kapitaliziran? Je li skaliran? Skalira li se s radnom snagom ili s kapitalom? Ili s kodom ili s medijima?” To je vrlo korisna i jednostavna mnemonička tehnika. [78]

    Ovo nije lako. Zato i tvrdim da vam može trebati nekoliko deset­ljeća – ne tvrdim da će vam trebati desetljeća da provedete svoj plan, no možda vam treba gotovo cijelo desetljeće da dokučite što to jedinstveno baš/upravo vi nudite. [10]

    Koja je razlika između novca i bogatstva?

    Novac je način na koji prenosimo bogatstvo. Novac je druš­tveni kredit. Pruža nam mogućnost da posjedujemo kredite i zaduženja za vrijeme drugih ljudi. Ako ja dobro odradim svoj posao, ako stvorim vrijednost za svoje društvo, ono će reći: „O, hvala. Dugujemo ti nešto u budućnosti za taj posao koji si odradio u prošlosti. Uzmi ovu zadužnicu. Možemo je nazvati novcem.” [78]

    Bogatstvo je ono što zapravo želite. Bogatstvo je oblik imovine koji za vas može zarađivati dok spavate. Bogatstvo je tvornica i roboti koji proizvode stvari za nas. Bogatstvo je računalni pro­gram koji radi cijelu noć i pomaže drugim klijentima. Bogatstvo je čak i novac u banci koji se iznova ulaže u drugu imovinu i dru­ge poslovne projekte.

    Čak i kuća može biti oblik bogatstva jer je možete nekome iznaj­miti, iako je to manje produktivna upotreba zemljišta od neke komercijalne namjene.

    Dakle, moja definicija bogatstva mnogo se više oslanja na po­slovne projekte i imovinu koja zarađuje za vas dok vi spavate. [78]

     

    Tehnologija demokratizira potrošnju, ali konsolidira proizvodnju. Osoba koja nešto proizvodi najbolje na svijetu proizvodit će to za svakoga.

     

    Društvo će vam platiti da stvarate proizvode koje želi. Ali druš­tvo još ne zna kako stvoriti te proizvode, jer da zna, vi mu ne biste bili potrebni. Sve bi to već bilo na proizvodnoj traci. Sve u vašem uredu, na radnome mjestu i na ulici nekad je bilo nova tehnologija. U jednom je trenu nafta bila tehnologija koja je obo­gatila J. D. Rockfellera. U jednom su trenu automobili bili nova tehnologija koja je obogatila Henryja Forda.

    Dakle, kao što Alan Kay kaže, tehnologija je skup onih stvari koje zasad još u potpunosti ne funkcioniraju [ispravak: Danny Hillis]. Kad nešto proradi, više se ne radi o tehnologiji. Društvo uvijek želi nešto novo. Ako želite biti bogati, trebate dokučiti kako društvu pružiti neku novinu koju ono još uvijek ne zna proizvesti, ali će sigurno željeti, ako je to nešto u skladu s vašom prirodom, vašim vještinama i mogućnostima.

    Zatim trebate smisliti kako ćete skalirati proizvodnju, jer ako proizvedete samo jedan primjerak tog proizvoda ili usluge, to neće biti dovoljno. Morate biti u stanju ponuditi ih tisuće, sto­tine tisuća, milijune ili milijarde, kako bi ih bilo dovoljno za sve. Steve Jobs (i njegovi suradnici, naravno) shvatili su da će naše društvo željeti pametne telefone – džepna računala koja imaju sve sposobnosti telefona, ali su sto puta moćnija i prak­tična. Zato su osmislili kako ih izraditi, a zatim i kako skalirati taj proces. [78]

    PRONAĐITE I IZGRADITE SPECIFIČNO ZNANJE

     

    Vještina prodaje podrazumijeva specifično znanje.

    Ne postoji ništa „prirodno” u prodaji. Postoji tip ličnosti koju često susrećete u startupovima i poduzetničkom kapitalu. Kad upoznate nekoga tko je „prirodno nadaren” za prodaju, jasno vam je da se radi o nekome iznimnom. Zaista dobro radi to što radi. To je oblik specifičnog znanja.

    Očito je da je svoje vještine negdje naučio, no nije ih naučio u učionici. Vjerojatno je te vještine izbrusio na školskom igralištu ili u pregovorima s roditeljima. Možda postoji i genetička kom­ponenta.

    No to su vještine koje se mogu poboljšati. Možete čitati djela Ro­berta Cialdinija, možete upisati seminar iz prodaje, možete čak i prodavati od vrata do vrata. Takva je obuka brutalna, no učit ćete brzo. Sigurno možete poboljšati svoju vještinu prodaje.

     

    Specifična se znanja ne mogu podučavati, no mogu se naučiti.

     

    Kad govorim o specifičnim znanjima, zapravo vas želim potak­nuti da se sjetite svega što ste gotovo bez ikakvog truda radili kao adolescent. To su možda aktivnosti koje niste ni smatrali vještinama, no ljudi oko vas bi ih primijetili. Vaša majka ili naj­bolji prijatelji iz djetinjstva znat će o čemu pričam.

    Primjeri mogućih specifičnih znanja:

    → Vještine prodaje

→ Glazbeni talent, sposobnost da s lakoćom naučite svirati sva­ki instrument

→ Opsesivna ličnost, tendencija da zagrizete za nove interese i brzo naučite sve o njima

→ Ljubav prema znanstvenoj fantastici; čitali ste mnogo znan­stvene fantastike, što znači da ste sposobni brzo usvojiti mnogo novih podataka

→ Igranje različitih igara, što znači da dobro shvaćate teoriju igara

→ Ogovaranje, korištenje mrežom prijatelja i kontakata. Takve vještine mogle bi vam pomoći da ostvarite zanimljivu novi­narsku karijeru.

    Specifična su znanja na neki način neobična kombinacija jedin­stvenih nasljednih svojstava, jedinstvenog odgoja i načina na koji ste na to reagirali. Ona su gotovo neizbrisiv dio vaše osob­nosti i identiteta. To znači da ih možete usavršiti.

     

    Nitko ne može bolje od vas biti vi.

    Dobar dio života sastoji se od potrage kome ili čemu ste najviše potrebni.

     

    Primjerice, ja volim čitati i zanima me tehnologija. Brzo učim i brzo se zasitim svega. Da sam se odlučio za profesiju u kojoj bih se dvadeset godina morao baviti jednom te istom temom, to ne bi bilo dobro za mene. Bavim se rizičnim investicijama, što znači da moram biti sposoban jako, jako brzo razumjeti novu tehnologiju (i koristi mi to što se svega brzo zasitim jer se nova tehnologija neprekidno stvara). To se dobro poklapa s mojim specifičnim znanjima i vještinama. [10]

    Želio sam biti znanstvenik. Dobar dio moje moralne hijerarhi­je temelji se na tome. Znanstvenike smatram vrhuncem lanca proizvodnje cijelog čovječanstva. Znanstvenici koji su ostvarili prava otkrića i doprinose vjerojatno su više zadužili čovječan­stvo nego bilo koja druga profesija. Time ne želim omalovažiti političare, umjetnike, inženjere ili poduzetnike, no bez znano­sti bismo se i dan danas valjali u prašini, jedni druge napadali drvenim štapovima i uzalud pokušavali zapaliti vatru.

     

    Društvo, ekonomija i novac plod su tehnologije, koja je pak plod znanosti. Primijenjena znanost je pokretač čovječanstva.

    Zaključak: Znanstvenici koji se bave primijenjenom znanošću najmoćniji su ljudi na svijetu. To će u nadolazećim godinama postajati sve jasnije.

     

    Moj se cijeli sustav vrijednosti temelji na znanstvenicima i želio sam biti velik znanstvenik. Ali kad se zapravo sjetim što mi je osobito dobro išlo i čemu sam na kraju posvetio vrijeme, moje su aktivnosti bile usmjerene na zarađivanje, igranje tehnologi­jom i prodavanje tih koncepata drugima. Objašnjavanje i razgo­vor s ljudima.

    Imam određene vještine prodaje, a to je jedan oblik specifičnog znanja. Imam i analitičke vještine, usmjerene na zarađivanje. Imam i sposobnost usvajanja podataka, opsesivno ih razma­tram i analiziram – to je moja specifična vještina. Uz to, volim se igrati tehnologijom. Meni se sve to čini poput igre, no drugima izgleda kao rad.

    Postoje ljudi kojima bi sve to bilo teško, pa mi kažu: „Kako da onda poboljšam svoje vještine jezgrovite komunikacije i uspješ­nog prodavanja ideja?” Pa, ako već niste dobri u tome ili ako vas to baš i ne zanima, možda to nije za vas – usredotočite se na ono što vam je zaista bitno.

    Prva osoba koja je zaista istaknula što je moje stvarno specifično znanje bila je moja majka. Spomenula mi je to tek usput, obra­ćajući mi se iz kuhinje, i to kad mi je bilo petnaest ili šesnaest godina. Razgovarao sam s prijateljem i rekao mu da želim biti astrofizičar, a ona mi je rekla: „Ne, ti ćeš se baviti ekonomijom.” Zasmetalo mi je što mi majka govori čime bih se trebao baviti – „Ja, ekonomist? Ne, ja ću biti astrofizičar. Mama nema pojma!” Ali mama je dobro znala što govori. [78]

    Specifična se znanja mnogo lakše otkrivaju istraživanjem svo­jih urođenih talenata, iskrene znatiželje i osobnih strasti. Ne­ćete ih otkriti školovanjem za trenutno najpoželjnije poslove; nećete ih otkriti odabirom profesije koju ulagači smatraju naj­popularnijom.

    Specifična su znanja često na samom rubu spoznaje. Radi se o područjima koja tek istražujemo ili onima koje je zaista teško spoznati. Ako niste sto posto uživljeni u tu problematiku, net­ko tko jest sigurno će vas nadmašiti. I to ne za malo – nadmašit će vas osjetno, jer sad djelujemo u domeni ideja, gdje složene kamate zaista mnogo znače, a svaka prednost ima još veći učinak. [78]

     

    Internet je masovno proširio potencijalni prostor za karijere. Većina ljudi to još nije osvijestila.

     

    Na internetu možete pronaći svoju publiku. Ondje možete iz­graditi svoju tvrtku, stvoriti proizvod, izgraditi bogatstvo i usre­ćiti ljude samim time što na jedinstven način izražavate svoju osobnost putem interneta. [78]

    Internet omogućava ispunjavanje svakakvih interesnih niša, dokle god ste osoba koja najbolje zna skalirati takve usluge. Iz toga proizlaze dobre vijesti – budući daje svako ljudsko biće ra­zličito, svatko je najbolji u nečemu – u tome da bude ono što jest.

    Još jednu moju objavu na Twitteru isplati se istaknuti u ovom razgovoru, iako je nisam uključio u niz objava o tome kako se obogatiti, a vrlo je jednostavna: „Autentičnošću izbjegnite kon­kurenciju.” Jednostavno rečeno, kad se natječete s drugima, to je zato što ih kopirate. Pokušavate raditi istu stvar. No svaka je osoba različita. Nemojte kopirati. [78]

    Ako iz temelja gradite i prodajete nešto što je produžetak vaše osobnosti, nitko se s vama ne može natjecati. Tko će se natje­cati s Joeom Roganom ili Scottom Adamsom? To je nemoguće. Hoće li netko bolje napisati Dilberta? Ne. Hoće li netko postati konkurencija Billu Watersonu i bolje napisati strip Calvin and Hobbes? Ne. Zato što su autentični. [78]

     

    Do najboljih poslova ne dolazi se dekretom ili diplomom. Oni su plod kreativnog izričaja i neprestanog učenja na slobodnom tržištu.

     

    Najvažnija vještina za stjecanje bogatstva je usvojiti neprestano učenje. Morate znati kako naučiti sve što poželite znati. Stari model puta do bogatstva četverogodišnje je školovanje čiji je cilj diploma, a zatim trideset godina zaposlenja u odabranoj profe­siji. No ovih se dana svijet brzo mijenja. Danas novu profesiju morate znati usvojiti u devet mjeseci, a već četiri godine kasnije ona može biti zaboravljena. Međutim, unutar te tri produktivne godine možete steći veliko bogatstvo.

    Danas je mnogo važnije biti u stanju postati stručnjak u sasvim novom području u devet do dvanaest mjeseci nego imati sta­ru diplomu iz „prave” discipline. Bitno je biti dobro upoznat s temeljnim znanjima kako vas nijedna nova knjiga ne bi mogla uplašiti. Ako se zateknete u knjižnici i naiđete na knjigu koju ne razumijete, morate se upitati „Koje mi je temeljno znanje po­trebno da ovo shvatim?” Temelji su izrazito važni. [74]

    Osnove aritmetike i matematičke pismenosti u životu su mnogo važnija vještina nego razumijevanje derivacija i integrala. Jed­nako tako, sposobnost jasnog izražavanja mnogo je važnija od vještine pjesničkog izričaja, iznimno širokog vokabulara ili go­vorenja sedam različitih stranih jezika.

    Znati kako biti uvjerljiv mnogo je važnije od stručnih vještina u digitalnom marketingu ili optimiziranju/optimiranju klikova. Temelji su ključ. Korisnije je ako su vam temeljne vještine za 9/10 ili 10/10 nego da pokušavate dubinski spoznati svaku disciplinu. S druge strane, nešto morate detaljno poznavati; u suprotnom ćete imati široko, ali površno znanje koje vam neće pomoći da postignete ono što želite u životu. Majstorsku vještinu možete postići u jednom ili dva područja. To će najčešće biti ono čime ste opsjednuti. [74]

    IGRAJTE NA DUGE STAZE S LJUDIMA ZA DUGE STAZE

     

    
      Tvrdite da „svi prihodi u životu, bilo da se radi o bogatstvu, odnosima ili znanju, proizlaze iz složenih kamata”. Kako mo­žemo biti sigurni da zarađujemo svoje složene kamate?
    

    Složene kamate uistinu su moćan koncept. Složene kamate pri­mjenjive su na mnogo više područja od pukoga gomilanja kapi­tala. To je tek početak.

    Složene kamate vrlo su važan aspekt poslovnih odnosa. Pogle­dajte neke od najvažnijih društvenih položaja: zašto je netko direktor javnih dioničkih društava ili upravlja milijardama do­lara? Zato što mu ljudi vjeruju. Vjeruju mu zbog društvenih ka­mata koje proizlaze iz odnosa koje je izgradio i poslova koje je uspješno obavio. Ustrajao je u svojoj profesiji i pokazao (na vid­ljiv i odgovoran način) da je osoba visokog integriteta.

    Složene kamate utječu i na vaš ugled. Ako imate besprijekoran ugled i dosljedno ga gradite desetljećima, ljudi će to primijetiti. Vaš će ugled vrijediti tisuću ili deset tisuća puta više od nekoga tko je nadaren, ali ne održava složene kamate svojeg ugleda.

    Isto vrijedi i kad surađujete s pojedincima. Ako s nekime sura­đujete već pet ili deset godina, a i dalje uživate u radu s njime, očito je da mu vjerujete i da ste se već naviknuli na njegove male mane. Svi normalni poslovni pregovori prolaze glatko jer vjeru­jete jedno drugom – znate da ćete se sve moći dogovoriti.

    Primjerice, u Silicijskoj dolini posluje još jedan poslovni anđeo s kojim volim surađivati, Elad Gil.

    Volim raditi s Eladom jer znam da će, kad dogovaram posao, dati sve od sebe da meni pruži što više. Uvijek će račune zaokružiti meni u korist ako ima prostora za to. Ako nastanu neki troškovi, platit će ih iz vlastitog džepa i neće mi to ni spomenuti. Daje sve od sebe da se prema meni ponaša tako dobro i zato mu se javim svaki put kad sklapam neki posao, i pokušavam ga uključiti u sve dogovore. Zatim se i ja potrudim i pokušam platiti njegove troš­kove. Složene kamate u ovakvim su odnosima vrlo vrijedne. [10]

     

    Namjere nisu važne. Djela jesu. Zato je teško ponašati se etično.

     

    Kad otkrijete što želite raditi i s kime to želite raditi, u takve projekte uložite što više možete. Tek ako im posvetite nekoliko desetljeća, ostvarit ćete velik profit iz svojih odnosa i ulaganja. Dakle, složene su kamate vrlo važne. [10]

     

    99 % truda je uzaludno.

     

    Očito ništa nikad nije potpuno uzaludno jer iz svake situacije možemo nešto naučiti. Prilike za učenje posvuda su. Međutim, ako se primjerice prisjetite svojeg školovanja, 99 % zadaćnica koje ste napisali, knjiga koje ste pročitali, zadataka koje ste ri­ješili za vježbu i stvari koje ste naučili zapravo nisu primjenjivi. Možda ste učili činjenice o zemljopisu i povijesti koje vam nikad neće biti korisne. Možda ste učili neki jezik koji nikad ne upo­trebljavate. Možda ste morali naučiti granu matematike koju ste u potpunosti zaboravili.

    Naravno, nešto ste i naučili. Naučili ste vrijednost vlastitog tru­da i rada; možda ste naučili i nešto što vam se usadilo u um i postalo dijelom onoga čime se danas bavite. Međutim, barem kad govorimo o radu usmjerenom na ostvarivanje ciljeva, tek je jedan posto vašeg truda urodilo plodom.

    Još jedan primjer mogle bi biti sve osobe s kojima ste izlazili pri­je negoli ste upoznali svojeg muža ili ženu. To je vrijeme na neki način potraćeno jer nije vodilo k ostvarivanju vašeg cilja. Nije potraćeno u eksponencijalnom smislu ni u smislu prilike za uče­nje, ali svakako nije aktivno pridonosilo ostvarivanju vašeg cilja.

    Ovo ne ističem kako bih dovitljivo prokomentirao da je 99 % va­šeg života potraćeno, a samo jedan posto korisno. Govorim ovo zato što morate biti vrlo promišljeni i shvatiti da u većini pod­ručja (odnosi, posao, pa čak i učenje) zapravo pokušavate prona­ći onu jednu stvar kojoj se možete u potpunosti posvetiti kako biste mogli ostvariti složene kamate.

    Kad se viđate s nekim partnerom, čim osvijestite da ta veza ne vodi braku, vjerojatno biste od nje trebali odustati. Kad uči­te neku tematiku, kao što je kolegij iz zemljopisa ili povijesti, i shvatite da te podatke nikad nećete moći upotrijebiti, odustanite od tog kolegija. To je gubitak vremena. To je gubitak vaše mentalne energije.

    Ne tvrdim da trebate zanemariti 99 % svojih aktivnosti, jer kat­kad je vrlo teško identificirati onih pravih jedan posto. Tvrdim samo ovo: kad pronađete tih jedan posto svoje discipline koji neće biti gubitak vremena, nešto u što ćete moći ulagati ostatak svog života i što za vas ima značenje – posvetite se tome i zabo­ravite sve ostalo. [10]

     

    
      
        [image: ]
      
    

  
    PREUZMITE ODGOVORNOST

     

    Prigrlite odgovornost i upuštajte se u poslovne rizike pod vlastitim imenom. Društvo će vas nagraditi obvezama, kapitalom i utjecajem.

     

    Kako biste se obogatili, treba vam utjecaj. Utjecaj možete ostva­riti radnom snagom, kapitalom, kodom ili medijima. Međutim, većinu tih stavki – kao što su radna snaga i kapital – morate do­biti od drugih. Kako biste imali radnu snagu, netko vas mora sli­jediti. Kako biste imali kapital, netko vam mora pružiti novac, sredstva kojima možete gospodariti, ili strojeve.

    Dakle, kako biste to postigli, morate izgraditi kredibilitet, i to pod vlastitim imenom ako je ikako moguće – a to je riskantno. Stoga, odgovornost je dvosjekli mač. Omogućava vam da preuz­mete zasluge kad vam stvari krenu od ruke, kao i da snosite od­govornost za neuspjeh kad stvari pođu po zlu. [78]

    Jasna odgovornost vrlo je važna. Bez odgovornosti nema poti­caja. Bez odgovornosti ne možete graditi kredibilitet. Ali preu­zimate rizik. Izlažete se mogućnosti neuspjeha. Otvoreni ste za poniženje. Riskirate neuspjeh pod vlastitim imenom.

    Nasreću, u modernom društvu više ne postoji dužničko rop­stvo, i nitko vas neće baciti u zatvor ili smaknuti jer ste izgubili tuđi novac, no i dalje smo društveno uvjetovani da izbjegavamo javni neuspjeh pod vlastitim imenom. Ljudi koji su u stanju iz­držati neuspjeh pod vlastitim imenom zapravo time mogu steći veliku moć.

    Ponudit ću vam jednu vlastitu anegdotu. Sve do 2013. ili 2014. moja se javna slika u potpunosti svodila na sferu startupova i ulaganja. Tek sam oko 2014. ili 2015. godine počeo javno istupa­ti o filozofiji, psihologiji i općenitim pitanjima. Osjećao sam se pomalo nesigurno jer sam sve to činio pod vlastitim imenom. Definitivno su postojali ljudi iz moje industrije koji su mi kroz osobne kanale slali poruke poput: „Što radiš? Pokopat ćeš si ka­rijeru. Ovo je ludost.”

    Odlučio sam se prepustiti. Upustio sam se u rizik. Isto kao i s kriptovalutama. U ranoj fazi odlučio sam riskirati. Kad svoje ime stavljate u javnost, izlažete se određenim rizicima, ali isto tako vi ubirete plodove. Svi su dobici samo vaši. [78]

    Nekoć davno kapetan je trebao potonuti s brodom. Ako brod tone, kapetan je doslovno bio zadnja osoba koja ga napušta. Od­govornost dolazi sa stvarnim rizicima, no ovdje pričamo o po­slovnom kontekstu.

    Rizik kojem se ovdje izlažete je da ćete vjerojatno biti zadnja osoba koja može izvući svoj kapital iz projekta. Bit ćete zadnji koji će naplatiti uloženo vrijeme. Vrijeme i kapital koje ulažete u tvrtku: to je ono što riskirate. [78]

    Osvijestite da u modernom društvu rizik od neuspjeha nije tako velik. Čak i osobni bankrot u dobrim ekosustavima može prebrisati dugove. Najbolje sam upoznat sa Silicijskom dolinom, ali i općenito gledano, ljudi su uglavnom spremni oprostiti vam neuspjehe ako ste bili pošteni i s visokim integritetom uložili trud u svoj projekt.

    Nemate se čega bojati u slučaju neuspjeha; ljudi bi stoga trebali preuzimati mnogo više odgovornosti nego što to čine u posljednje vrijeme. [78]

    IZGRADITE ILI KUPITE UDIO U PODUZEĆU

     

    Ako ne posjedujete udio u poduzeću, nemate put prema financijskoj slobodi.

     

    
      Zašto je posjedovanje udjela u poduzeću važno za ostvarivanje bogatstva?
    

    Radi se o razlici između vlasništva i najamnog rada. Ako netko unajmljuje vaše vrijeme i to je izvor vaših prihoda, možete za­raditi nešto novca, ali čak i ako ste odvjetnik ili liječnik, nećete zaraditi dovoljno novca da si osigurate financijsku slobodu. Ne­ćete imati pasivne prihode koji će za vas zarađivati čak i kad ste na godišnjem odmoru. [10]

    Ovo je vjerojatno među najvažnijim stavkama. Ljudi misle da mogu zaraditi bogatstvo, prikupiti mnogo novca samo svojim radom. To vjerojatno neće upaliti. Mnogo je razloga zašto je tako.

    Ako niste vlasnik, vaši su prihodi usko vezani uz to kako ulažete svoje vrijeme. U gotovo svakom plaćenom poslu, čak i u onima koji su dobro plaćeni po satu, kao što su pravnički ili liječnički, i dalje morate u rad ulagati svoje sate i plaćeni ste po satu.

    Ako niste vlasnik, dok spavate, ne zarađujete; dok ste na godiš­njem odmoru, ne zarađujete. Ne možete ostvariti nelinearnu zaradu.

    Ako promotrite čak i liječnike koji su zaista bogati, oni to ostva­ruju tako što otvore privatnu praksu. U toj privatnoj praksi iz­gradit će se brand koji će privlačiti klijente. Drugi će pak liječ­nici izmisliti novu medicinsku napravu, zahvat ili proces koji se može registrirati kao intelektualno vlasništvo.

    Ustvari, ako radite za nekog drugog, ta će osoba preuzeti odgo­vornost, ali i intelektualno vlasništvo i kontrolu nad brandom. Zato vas neće dovoljno plaćati. Plaćat će vas najmanje što mora da biste vi radili umjesto nje. Taj iznos može biti i visok, ali neće biti pravo bogatstvo od kojeg se možete umiroviti i svejedno i dalje zarađivati. [78]

    Ako posjedujete kapital, vlasnik ste potencijalne zarade. Ako imate dugove, vlasnik ste osiguranih prihoda, ali i potencijalnih gubitaka. Želite posjedovati kapital. Ako ne posjedujete udio u nekoj kompaniji, vjerojatnost da ćete dobro zarađivati izrazito je mala.

    Morate raditi do točke kad posjedujete udio u nekoj kompani­ji. To možete postići kao mali dioničar koji je kupio dionice. To možete postići i kao vlasnik kompanije koju ste sami osnovali. Vlasništvo je zaista važno. [10]

    Svatko tko zaista zarađuje novac u jednom trenu posjeduje udio u nekom proizvodu, poduzeću ili intelektualnom vlasništvu. Ako radite u tehnološkoj kompaniji, postoji opcija kupnje dio­nica. To je dobar početak.

    Međutim, stvarno bogatstvo obično se stvara osnivanjem vla­stite tvrtke ili ulaganjem. Investicijske se tvrtke bave kupnjom kapitala. To je put do bogatstva. Do njega nećete doći ulaganjem radnih sati. [78]

    PRONAĐITE UTJECAJAN POLOŽAJ

     

    Živimo u doba beskonačnog utjecaja, a gospodarske nagrade za stvarnu intelektualnu znatiželju nikad nisu bile veće. [11] Ako slijedite vlastitu intelektualnu znatiželju, imat ćete bolje temelje za karijeru nego ako slijedite trendove koji su trenutno isplativi. [11]

    Znanje koje posjedujete samo vi – ili mali skup ljudi – začudo proizlazi iz vaših strasti i hobija. Ako su vaši hobiji povezani s vašom intelektualnom znatiželjom, veća je vjerojatnost da ćete razviti takve strasti. [1]

     

    Ako vas nešto danas zabavlja, ali će vam jednog dana postati dosadno, to je samo smetnja. Nastavite tražiti nešto drugo.

     

    Zapravo, samo želim raditi stvari koje su same sebi svrha. To je jedna definicija umjetnosti. Bilo da se radi o poslovanju, vjež­banju, ljubavnom životu, prijateljstvu, bilo čemu, mislim da je smisao života raditi stvari koje su same sebi svrha. Ironična je činjenica da najbolje radite kad radite nešto što je samo sebi svr­ha. Čak i ako samo pokušavate nešto zaraditi, zapravo ćete biti uspješni.

    Godina kad sam za sebe stvorio najviše bogatstva bila je godina kad sam se najmanje trudio i najmanje razmišljao o budućnosti. Sve sam radio isključivo iz zabave; ljudima sam pričao da sam u mirovini, da ništa ne radim. Mogao sam posvetiti vrijeme pro­jektu koji me najviše zanimao. Budući da je moj rad bio sam sebi svrha, mogao sam ga raditi punim kapacitetom. [74]

    Što manje nešto želite, to ćete o tome manje razmišljati; zato nećete biti opsjednuti, nego ćete se time baviti prirodno. Tada ćete to zaista raditi za sebe. Bavit ćete se time na način koji vam ide od ruke i stoga ćete zadržati interes na tome. Ljudi oko vas primijetit će visoku kvalitetu vašeg rada. [1]

    Slijedite svoju intelektualnu znatiželju, a ne ono što je trenutno popularno. Ako vas znatiželja odvede u smjeru u kojem društvo poželi krenuti, bit ćete izrazito dobro plaćeni. [3]

    Vjerojatno imate vještine koje društvo još ne zna podučavati. Ako netko može naučiti druge ljude vještinama koje su po­trebne za neki posao, to znači da vas mogu zamijeniti. Ako vas mogu zamijeniti, ne moraju vas mnogo plaćati. Zato razvijte vještine koje drugi ljudi nemaju u trenutku kad su te vještine na cijeni. [1]

     

    Ako vas nešto danas zabavlja, ali će vam jednog dana postati dosadno, to je samo smetnja. Nastavite tražiti nešto drugo.

     

    Društvo će vas nagraditi ako mu pružite ono što želi, a to ne može nabaviti drugdje. Mnogi misle da mogu upisati fakultet i tamo naučiti kako zaraditi novac, no zapravo ne postoji neka „vještina za poslovanje”. [1]

    Pokušajte se sjetiti nekog proizvoda ili usluge koja je društvu potrebna, a nije dostupna. Želite postati osoba koja to može pružiti društvu u velikim razmjerima. To je izazov koji morate nadvladati kako biste se obogatili.

     

    Problem je što morate postati dobri u tome, što god to bilo. Mijenja se iz generacije u generaciju, no često se radi o nekom obliku tehnologije.

     

    Trebate čekati svoj trenutak da se u svijetu pojavi neka potreba, kad će nužna biti neka vještina koju samo vi imate. U međuvre­menu ćete graditi svoj brand na Twitteru ili YouTubeu, ili kroz dobrotvorni i besplatni rad. Steći ćete određeni renome i u tom procesu preuzeti i neke rizike. Kad dođe vrijeme da djelujete, moći ćete se osloniti na utjecaj – najveći mogući utjecaj.

    Postoje tri općenite vrste utjecaja:

    Jedan oblik utjecaja je radna snaga – ljudi koji rade za vas. To je najstariji oblik utjecaja, a u suvremenom svijetu čak i nije to­liko koristan. [1] Čak bih ustvrdio da je to najlošiji oblik utjecaja. Upravljanje drugim ljudima nezgodan je zadatak. Zahtijeva ne­vjerojatne vještine vođe. Uvijek ste na korak od pobune; divlja rulja samo čeka da vas potrga na komadiće. [78]

    Novac je dobar oblik utjecaja. Ako ga posjedujete, svaki put kad donesete odluku, možete je umnogostručiti novcem. [1] Kapital je oblik utjecaja kojim se teže koristiti. Moderniji je. Pomoću njega su se neki ljudi basnoslovno obogatili u prošlom stoljeću. Tada je vjerojatno bio i dominantni oblik utjecaja.

    Pogledajte tko su najbogatiji ljudi. To su bankari, političari u korumpiranim državama koji tiskaju vlastiti novac, i u osnovi svatko tko može upravljati kretanjem velike količine novca. Ako pogledate tko vodi najveće kompanije, osim u onima tehnološ­kim, položaj direktora u većini velikih starih kompanija zapra­vo se svodi na upravljanje financijama.

    Takav se utjecaj izrazito dobro skalira. Ako postanete vješti u upravljanju kapitalom, mnogo ćete lakše upravljati velikom ko­ličinom kapitala negoli velikim brojem ljudi. [78]

    Posljednji je oblik utjecaja nov novcat, a to je i oblik koji je najdemokratičniji. Zove se ovako: „proizvodi bez graničnog troška replikacije”.

    Taj oblik uključuje knjige, medije, filmove i kod. Kod je vjerojat­no najmoćniji oblik utjecaja koji ne traži dopuštenje. Treba vam samo računalo – ne treba vam ničije dopuštenje. [1]

     

    Zaboravite na sukob bogatih i siromašnih, radničke i srednje klase. Bitan je samo jaz između onih s utjecajem i onih bez njega.

     

    Najzanimljiviji i najvažniji oblik utjecaja je proizvod bez graničnog troška replikacije. To je novi oblik utjecaja. Izmišljen je tek u posljednjih nekoliko stoljeća. Sve je počelo tiskarskim strojem. Ubrzalo se pojavom masovnih medija, a ovih je dana preuzelo svijet nakon pojave interneta i kodiranja. Danas možete umnogostručiti uloženi trud bez potrebe za drugim ljudima i njihovim novcem.

    I ova je knjiga oblik utjecaja. Nekoć davno morao bih sjediti pred vama u učionici i predavati svakome od vas. Možda bih dosegao nekoliko stotina ljudi, i to bi bilo to. [78]

    Ovaj najnoviji oblik utjecaja način je na koji se stvaraju nova bo­gatstva, svi ti novi milijarderi. Posljednjih nekoliko generacija bogatstva su nicala iz kapitala. Obogatili su se Warreni Buffeti ovog svijeta.

    Međutim, svi bogataši nove generacije obogatili su se pomoću koda ili medija. Joe Rogan godišnje zarađuje 50 do 100 milijuna dolara na svojem podcastu. Tu su i ličnosti kao što je PewDiePie. Ne znam koliko on zarađuje, ali utjecajniji je od televizije. Naravno, postoje i Jeff Bezos, Mark Zuckerberg, Larry Page, Ser­gey Brin, Bill Gates i Steve Jobs. Njihovo se bogatstvo temelji na utjecaju koji proizlazi iz koda. [78]

    Vjerojatno najinteresantnija stvar koju valja imati na umu u vezi novih oblika utjecaja jest da za njih ne treba dopuštenje. Nitko vam ne mora dopustiti da se njima koristite na putu do uspjeha. Da biste se koristili radnom snagom, netko mora odlučiti da vas treba slijediti. Kako biste upotrijebili kapital kao utjecaj, netko vam mora dati novac koji možete uložiti ili pretvoriti u proizvod.

    Kodiranje, pisanje knjiga, snimanje podcasta, objave na Twitteru, stvaranje sadržaja na YouTubeu – nizašto od toga ne treba vam dozvola, i zato se smatraju egalitarističkim oblicima utjeca­ja. Pomoću njih svi možemo imati jednaki utjecaj. [78]

    Svaka velika tvrtka koja primjerice razvija softver ovih dana ima vojske robota koje za nju rade dan i noć nakon što je kod već napisan. [78]

     

    Nećete se obogatiti tako da drugima iznajmljujete svoje vrijeme.

     

    Kad god možete, optimizirajte tako da ciljate na neovisnost, a ne na plaću. Ako ste neovisni i odgovarate za svoj učinak, a ne za uloženo vrijeme i trud, to je posao iz snova. [10]

    Ljudska su bića evoluirala u društvima u kojima nisu postojali takvi oblici utjecaja. Nekoć davno, kad biste me zaposlili da vam nasiječem drva za ogrjev ili donesem vodu iz bunara, znali biste da će osam sati mojeg rada okvirno odgovarati osam sati učinka. Danas imamo nove oblike utjecaja – kroz kapital, suradnju, teh­nologiju, produktivnost i druga slična sredstva. Živimo u doba utjecaja. Svaki radnik želi imati što veći utjecaj kako bi mogao postići što bolji učinak bez ulaganja mnogo vremena ili fizičkog napora.

    Radnik koji barata ovakvim oblicima utjecaja može biti i do tisu­ću ili deset tisuća puta učinkovitiji od radnika koji nema takav utjecaj. Kod takvih oblika utjecaja sposobnost vlastite prosudbe mnogo je važnija od uloženih radnih sati ili napornog rada.

     

    Zaboravite 10x programere, postoje i 1.000x programeri, samo to još nismo u potpunosti prihvatili. Vidi @ID_AA_Carmack, @notch, Satoshi Nakomoto, itd.

     

    Primjerice, dobar programer može doslovce stvoriti pola mili­jarde dolara vrijednosti svojoj kompaniji tako da napiše nekoli­ko lukavih linija koda i izradi pravu aplikaciju. A deset progra­mera koji rade deset puta napornije može u potpunosti potratiti svoje vrijeme ako slučajno odaberu pogrešan model, pogrešan proizvod, pogrešno napišu kod ili ubace pogrešnu viralnu pet­lju. Učinak ne odgovara uloženomu, pogotovo kod radnika koji rade s utjecajem.

    U životu trebate imati kontrolu nad svojim vremenom. Trebate raditi posao koji se oslanja na utjecaj, u kojem upravljate vlasti­tim vremenom, a vaša se učinkovitost mjeri na temelju ishoda vašeg rada. Ako učinite nešto izvanredno i time uvedete pro­mjene u poslovanje tvrtke, za to morate biti nagrađeni. A u slu­čaju da tvrtka ne zna kako ste to postigli, jer vaš uspjeh proizlazi iz teme kojom ste opsjednuti, vaših vještina ili prirođenih spo­sobnosti, morat će vam i nastaviti za to plaćati. Ako posjedujete specifično znanje, samim time imate odgovornost i utjecaj: mo­rat će vas platiti onoliko koliko vrijedite. Ako vas plaćaju ono­liko koliko vrijedite, možete vratiti svoje vrijeme – možete po­stati hiperučinkoviti. Nećete sjediti po sastancima koji su sami sebi svrhom, nećete pokušavati impresionirati druge, nećete se praviti da vodite bilješke kako bi se činilo da nešto radite. Bit će vam stalo isključivo do samog rada. Kad ste zaokupljeni samim radom, mnogo ste produktivniji i učinkovitiji. Radit ćete samo kad se osjećate orni za to – kad imate energije, i nećete pokuša­vati raditi nasilu kad vam nedostaje energije. Ponovno ćete ras­polagati svojim vremenom.

     

    Četrdesetosatni radni tjedan ostatak je industrijskog doba. Radnici u poslovima koji se temelje na znanju slični su vrhunskim sportašima – treniraju, sprintaju, a zatim se odmore i analiziraju obavljeno.

     

    Prodaja je dobar primjer, pogotovo prodaja u najvišim krugovi­ma. Ako ste agent za nekretnine i prodajete kuće, to nije samo po sebi sjajan posao. Tržište je krcato. Međutim, ako ste vrhun­ski agent za nekretnine, znat ćete kako prodati i sebe i kuće, pa je moguće da vilu od pet milijuna dolara prodate deset puta brže nego što bi nekom lošijem agentu trebalo da proda apartmane od 100 000 dolara. U trgovini nekretninama ishod rada ne ovisi uloženom vremenu i trudu.

    Izrada proizvoda i prodaja proizvoda spadaju u ovu kategoriju. Istini za volju, postoji li išta drugo? Samo možda ne želite biti u ulozi podrške, poput službe za korisnike. U takvim poslovima, nažalost, ishodi uglavnom slijede uloženo vrijeme i trud, pa su uloženi radni sati itekako važni. [10]

    Alati i sredstva utjecaja stvaraju taj nerazmjer između uloženog. Što je kreativnost neke profesije izraženija, to je veća vjerojatnost da će doći do takvog nerazmjera. U profesijama u kojima ishodi uvelike ovise o uloženom vremenu i radu bit će vrlo teško stvoriti bogatstvo i obogatiti se u tom procesu. [78]

     

    Ako želite biti dio velike tehnološke kompanije, morate znati PRODAVATI ili STVARATI. Ako ne znate ni jedno ni drugo, naučite.

     

    Naučite prodavati, naučite stvarati. Ako znate oboje, bit ćete ne­zaustavljivi.

    To su dvije vrlo široke kategorije. Prva je stvaranje proizvoda. To ne samo da je teško, nego se sastoji od brojnih različitih varijabli. Može uključivati dizajn; može uključivati razvoj; može uključiva­ti proizvodnju, logistiku, nabavu; može čak uključivati osmišlja­vanje i pružanje neke usluge. Definicije su zaista brojne.

    Međutim, svaka industrija ima svoju definiciju tvorca. U našoj tehnološkoj industriji to uključuje tehničke direktore, pro­gramere, inženjere za softver i hardver. No čak i u poslovanju praonica rublja to mogu biti osobe koje pružaju uslugu pranja rublja, osobe koje se brinu da vlakovi kreću na vrijeme, koje se brinu o tome da rublje završi na pravome mjestu u pravo vrije­me, i tako dalje.

    Prodaja je druga strana ove priče. Ponavljam, prodaja ima vrlo široku definiciju. Prodaja ne znači nužno samo čin prodaje po­jedinim kupcima; ona može uključivati i marketing, komunika­ciju, zapošljavanje, prikupljanje sredstava, nadahnjivanje ljudi, održavanje odnosa s javnošću. To je široka kategorija. [78]

     

    Zarađujte svojim umom, ne svojim vremenom.

     

    Vratimo se još malo na trgovinu nekretninama. Najgora vrsta posla je kad ste plaćeni da svojim radom popravite kuću. Mož­da će vam za to plaćati deset ili dvadeset dolara na sat. Idete od kuće do kuće, vaš šef traži da se tamo pojavite u osam sati ujutro i onda popravljate dio kuće za koji ste zaduženi. Tu nemate baš nikakav utjecaj. Imate određenu odgovornost, ali ne veliku, jer ste odgovorni svojem šefu, a ne klijentu. Nemate nikakvo spe­cifično znanje, jer posao koji obavljate mogu obaviti mnogi. Ne­ćete biti dobro plaćeni. Zaradit ćete minimalac, plus neki mali dodatak za svoju vještinu i uloženo vrijeme.

    Iduća razina mogla bi biti posao predradnika koji za vlasnika vodi radove na kući. On će možda zaraditi 50 000 dolara za cije­li projekt, a radnike će plaćati petnaest dolara na sat i zadržati razliku. Predradnik je očevidno u boljoj poziciji. No kako to mo­žemo mjeriti? Kako znamo da je bolji? Pa, znamo da je bolji jer ta osoba ima neku odgovornost. Odgovorna je za ishod: on će se preznojavati ako radovi ne napreduju. Predradnici imaju utje­caj kroz radnike koji rade za njih. Imaju i određeno specifično znanje: kako organizirati ekipu radnika, osigurati da će se poja­viti navrijeme i kako se nositi s gradskim regulacijama.

    Iduća bi razina mogao bi biti posao mešetara nekretninama. Mešetari kupuju nekretnine, zaposle predradnike i tu nekret­ninu preobraze u imanje s većom vrijednošću. Vjerojatno će morati dići kredit kako bi kupili tu kuću, ili će se obratiti in­vestitorima koji će uložiti novac u taj projekt. Kupit će staru kuću, srušiti je, izgraditi novu i prodati je. Umjesto 50 000 do­lara koje zaradi predradnik, ili petnaest dolara na sat, koliko zarađuje radnik, mešetar može zaraditi milijun ili pola miliju­na dolara kad proda kuću za iznos koji je veći od ukupne sume potrošene na kupnju i ponovnu izgradnju. Primijetite što po­ložaj mešetara zahtijeva: visoku razinu odgovornosti. Meše­tar preuzima veće rizike, veću odgovornost, ima veći utjecaj i trebaju mu veća specifična znanja. Mora znati kako prikupi­ti sredstva, razumjeti gradske regulacije, predvidjeti kako se kreću trendovi na tržištu nekretnina i procijeniti treba li riski­rati ili ne. To je teži zadatak.

    Iduća bi razina mogla biti posao nekoga tko upravlja sredstvima u fondu za nekretnine. Takvi ljudi imaju golemi utjecaj u obliku kapitala. Posluju s brojnim mešetarima i kupuju velik broj ne­kretnina. [74]

    Razina iznad toga mogla bi biti posao osobe koja kaže: „Zapra­vo, želim na ovo tržište primijeniti maksimalni utjecaj i maksi­malno specifično znanje.” Ta bi osoba zatim rekla: „Razumijem tržište nekretnina, upoznat sam s građevinskim radovima, iz­gradnjom i prodajom nekretnina, kretanjima na tržištu nekret­nina, a razumijem i tehnološku industriju. Znam kako privući softverske inženjere, kako pisati kod, kako stvoriti dobar proi­zvod, te razumijem kako privući ulaganja poduzetnika, kako im vratiti ulaganja, i kako funkcioniraju takvi poslovni odnosi.”

    Očito, jedna jedina osoba ne može znati sve to. Mogli biste sasta­viti ekipu u kojoj svaka osoba ima različite vještine, no zajednič­ki bi ta skupina imala specifično znanje u tehnologiji i industriji nekretnina. Ta bi udružena ekipa imala golemu odgovornost jer bi ta tvrtka na svoje ime preuzimala projekt koji je vrlo riskan­tan i potencijalno vrlo profitabilan, a ljudi bi joj posvetili svoj ži­vot i preuzeli velik rizik. Ta bi tvrtka imala utjecaj u obliku koda i brojnih softverskih inženjera. Imala bi i kapital jer bi mnogi investitori uložili u nju, čak i povrh osnivačeva vlastitog kapita­la. Posjedovala bi i najkvalitetniju radnu snagu na tržištu – viso­kokvalitetne inženjere, dizajnere i stručnjake za marketing koji rade u toj njoj.

    Tako nastaju tvrtke kao što su američke tvrtke za nekretnine Trulia, Redfin ili Zillow, a profit bi mogao doseći milijarde ili stotine milijuna dolara. [78]

    Sa svakom razinom raste utjecaj, odgovornost i specifično zna­nje. Povrh utjecaja u obliku radne snage, ovdje dodajete utjecaj temeljen na novcu. Ako novcu i radnoj snazi dodate i utjecaj u obliku koda, moći ćete stvoriti nešto još veće, još se više približiti tome da posjedujete svu zaradu, a ne samo da zarađujete plaću.

    Počinjete kao zaposlenik koji prima plaću. No želite napredovati, ostvariti veći utjecaj, preuzeti veću odgovornost i steći specifič­no znanje. Kombinacija tih čimbenika u duljem razdoblju, za­jedno s čarolijom složenih kamata, donijet će vam bogatstvo. [74]

    Jedina je stvar koju morate izbjeći rizik od propasti.

    Ako želite izbjeći propast, ne smijete završiti u zatvoru. Sto­ga ne činite ništa protuzakonito. Ništa nije vrijedno zatvorske kazne. Izbjegavajte totalne katastrofalne gubitke. Izbjegavanje propasti uključuje i nastojanje da se klonite svega što može biti fizički opasno ili vam tjelesno nauditi. Morate se brinuti o svom zdravlju.

    Klonite se situacija u kojima možete izgubiti sav kapital, svu svoju ušteđevinu. Ne stavljajte sve na kocku odjednom. Umje­sto toga, odvažite se na racionalne optimistične rizike koji vam mogu donijeti veliku zaradu. [78]

    NAPLATITE SVOJU SPOSOBNOST RASUĐIVANJA

     

    Ako dobro odaberete poslove, karijeru i područja kojima ćete se posvetiti, kao i koje ponude ćete prihvatiti od svojih poslodava­ca, imat ćete mnogo više slobodnog vremena. To će vam omogu­ćiti da se ne morate brinuti o gospodarenju vremenom. Bilo bi mi najdraže da mogu zarađivati samo pomoću svoje sposobno­sti rasuđivanja, a ne radom. Želim da robot, kapital ili računalo za mene obavljaju posao, a ja želim biti plaćen za sposobnost rasuđivanja. [1]

    Mislim da bi svaki čovjek trebao stremiti tome da bude upućen u određenu problematiku te da može naplatiti to svoje jedin­stveno znanje. U poslu želimo imati što veći utjecaj – putem ro­bota ili računala ili nečeg trećega. Onda možemo biti gospodari vlastitog vremena, jer se naš rad neće mjeriti kroz ono što unesemo, nego kroz rezultate.

    Zamislite nekoga tko ima dokazano bolju natprosječnu spo­sobnost rasuđivanja. U pravu je 85 % vremena, a ne prosječnih 75 %. Platit ćete mu 50, 100, 200 milijuna dolara, koliko god je potrebno, jer je 10 % bolja sposobnost rasuđivanja vrlo vrijedna karakteristika ako pokušavate upravljati brodom vrijednim 100 milijardi dolara. Direktori su dobro plaćeni zbog svojeg utjeca­ja. Male razlike u rasuđivanju i poslovnoj sposobnosti tu se po­tenciraju. [2]

    Ovdje je ključno dokazano rasuđivanje – kredibilitet po pitanju rasuđivanja. Warren Buffet pobjednik je u toj areni jer ima go­lem kredibilitet. Njegovi su se zaključci opetovano pokazali isti­nitima u javnoj domeni. Izgradio je reputaciju visokog integrite­ta, pa mu se može vjerovati. Ljudi će ga poduprijeti svim svojim utjecajem zbog njegove sposobnosti rasuđivanja. Nitko ga ne pita kako naporno radi. Nitko ga ne pita kada se budi ni kada ide spavati. Jedino što od njega traže je: „Warren, samo radi ono što najbolje znaš.”

    Sposobnost rasuđivanja, posebice ako je javno potvrđena, s vi­sokom stopom odgovornosti i poviješću besprijekornih posti­gnuća, ključna je kvaliteta. [78]

     

    Tratimo vrijeme na kratkoročno razmišljanje i beskorisne zadatke. Warren Buffet jednu godinu razmatra i onda djeluje jedan dan. Posljedice tog djelovanja osjećaju se desetljećima.

     

    Samo zato što su neznatno bolji u nečemu – primjerice, pretrče stotinu metara djelić sekunde brže – neki su ljudi plaćeni mno­go više: nekoliko redova veličina više. Utjecaj takve razlike još više povećava. U doba utjecaja izrazito je važno biti u elitnom postotku svoje vještine. [2]

    PRONAĐITE PRIORITETE I USREDOTOČITE SE NA NJIH

     

    Imao sam mnogo peha na svojem poslovnom putu. Prvo malo bogatstvo koje sam zaradio istog sam trena izgubio na dioničkoj burzi. Drugo malo bogatstvo koje sam zaradio – ili koje sam tre­bao zaraditi – prijevarom su mi oduzeli poslovni partneri. Mo­rao sam čekati treću sreću.

    Čak i tada, bilo je to polagano i postojano uspinjanje. Nikad ni­sam zaradio mnogo novca jednom velikom isplatom. Uvijek se radilo o velikom broju malih ulaganja koja su se nagomilala. Važno je dosljedno stvarati bogatstvo stvaranjem poslova, pri­lika i ulaganja. Nikad mi se nije dogodila golema jednokratna zarada. Moje bogatstvo nije nastalo u jednoj velikoj godini. Ono raste malo pomalo, žetončić po žetončić: više opcija, više poslo­va, više ulaganja, više poslovnih prilika.

    Zahvaljujući internetu prilike su obilnije no ikada. Zapravo, nudi mi se previše načina za zaradu. Nemam dovoljno vremena. Prilike iskaču iza svakog ugla i nikad nemam dovoljno vremena. Postoji toliko načina za stvaranje bogatstva, za stvaranje proi­zvoda i kompanija, i toliko načina da sve to naplatite društvu. Jednostavno se ne mogu svima posvetiti. [78]

     

    Procijenite koliko vrijedi sat vašeg vremena i bez razmišljanja trošite ako ćete tako uštedjeti vrijeme po takvoj satnici.

    Nikad nećete vrijediti više nego što mislite da vrijedite.

     

    Nitko vas neće cijeniti više nego što cijenite sami sebe. Morate si postaviti vrlo visoku satnicu i morate je se držati. Čak i kad sam bio jako mlad, procijenio sam da vrijedim mnogo više nego što je tržište mislilo da vrijedim i počeo sam se prema sebi odnositi na takav način.

    U svaku svoju odluku uračunajte svoje vrijeme. Koliko će vam to vremena oduzeti? Recimo da vam treba jedan sat da dođete na drugi kraj grada kako biste nešto pokupili. Ako ste procijenili da sat vašeg vremena vrijedi sto dolara, to znači da bacate sto dolara kroz prozor. Želite li to zaista učiniti? [78]

    Prevrtite vrijeme u budućnost, do točke kad ste bogati, i odabe­rite neku srednju satnicu. Moja satnica, vjerovali ili ne, u doba kad ste me mogli unajmiti… što sada, naravno, ne možete, ali nekoć davno kad je to bilo moguće – a to je bilo, istina, prije jed­nog ili čak dva desetljeća, prije nego što sam zaista posjedovao ikakvo stvarno bogatstvo – sat mojeg vremena, ponavljao bih sam sebi – vrijedio je pet tisuća dolara. Danas kad se toga sjetim i malo promislim, rekao bih da je stvarna vrijednost bila oko ti­suću dolara.

    Naravno, i dalje sam trošio vrijeme na gluposti: svađao bih se s električarom ili vraćao pokvareni zvučnik u trgovinu, ali nisam to trebao činiti; uostalom, činio sam to mnogo manje nego moji prijatelji. Priredio bih cijelu predstavu kad bih neki predmet bacio u smeće ili donirao Caritasu umjesto da ga vratim u trgo­vinu; ili bih neispravan predmet poklonio nekome umjesto da ga pokušam popraviti.

    Raspravljao bih sa svojim djevojkama, pa čak i danas sa supru­gom. „Ja se time ne bavim. Ne želim se time baviti.” I dalje se svađam s majkom kad mi dodijeli nekakve popise zaduženja. Ja to jednostavno ne radim. Radije ću ti unajmiti pomoćnika. Isti sam bio i kad nisam imao novca. [78]

    Evo još jednog načina razmišljanja o tome: ako nekome možete platiti da neki posao odradi za cijenu manju od vaše satnice, ili ako taj zadatak možete zanemariti jer su posljedice toga jeftinije od vaše satnice, zaposlite nekoga ili jednostavno nemojte odradi­ti taj zadatak. Ako nečije usluge možete unajmiti za iznos manji od svoje satnice, učinite to. To uključuje i aktivnosti poput ku­hanja. Možda želite jesti zdrave domaće obroke, no ako nekome možete platiti da ih priprema umjesto vas, učinite to. [78]

    Postavite si vrlo visoku aspiracijsku satnicu i držite je se. Treba vam se činiti apsurdno visokom. Ako nije, niste je postavili do­voljno visoko. Koji god iznos da ste odabrali, predložio bih vam da ga povisite. Kao što sam rekao, čak i prije negoli sam se obo­gatio, dugo sam smatrao da mi je satnica 5 000 dolara. Ako iz toga ekstrapolirate godišnju plaću, dobit ćete iznos od nekoliko milijuna dolara.

    Ironično je što mislim da sam zapravo i premašio tu satnicu. Ni­sam najmarljiviji radnik na svijetu – zapravo sam prilično lijen. Radim u naletima visoke energije, kad me nešto jako motivira. Kad bih provjerio koliko sam zaradio po radnom satu koji sam uložio, satnica bi mi vjerojatno bila kudikamo viša od one koju sam si postavio. [78]

    
      Možete li objasniti svoju tvrdnju „ako potajice prezirete bo­gatstvo, ono će vam ostati nedostižno”?
    

    Ako uđete u relativni način razmišljanja, uvijek ćete mrziti ljude koji su uspješniji od vas; uvijek ćete im zavidjeti ili biti ljubomorni na njih. Oni će osjetiti vaše osjećaje kad pokušate poslovati s njima. Kad poslujete s nekime, a o njemu imate loše mišljenje ili imate predrasude prema njemu, on će to osjetiti.

    Ljudi nagonski, duboko u duši osjećaju što sugovornici misle o njima. Morate se odmaknuti od relativnog načina razmišljanja. [10]

    Ako imate negativan stav o bogatstvu, to će vas doslovno spri­ječiti u stjecanju bogatstva, zato što nećete imati ispravno raz­mišljanje, nećete imati pravi duh i nećete se prema drugima odnositi na odgovorajući način. Budite optimistični, budite po­zitivni. To je vrlo važno. Optimisti su dugoročno zaista uspješ­niji. [10]

     

    U poslovnom svijetu mnogi ljudi igraju s nultim zbrojem, a tek šačica igra s pozitivnim zbrojem – i takvi traže jedni druge.

     

    Ustvari, u životu postoje dvije vrste igara koje ljudi igraju. U jed­noj od tih igara cilj je novac. Novac neće riješiti sve vaše proble­me, ali riješit će sve vaše novčane probleme. Ljudi su toga svje­sni, pa žele zarađivati novac.

    Međutim, u isto vrijeme mnogi ljudi duboko u duši ne vjeruju da mogu zaraditi novac. Ne žele da se uopće stvara bogatstvo. Zato napadaju cijelo nastojanje kao takvo i govore: „Zarađivanje novca je loše. Ne treba tome težiti.”

    Ali ti ljudi zapravo igraju drugu igru, kojoj je cilj status. Pokuša­vaju postići visok status u očima drugih tvrdeći: „Pa meni uopće ne treba novac. I ne želim novac.” Status je vaš položaj u društve­noj hijerarhiji. [78]

     

    Stvaranje bogatstva iz evolucijske je perspektive nedavno nastala igra s pozitivnim zbrojem. Borba za status stara je igra s nultim zbrojem. Oni koji napadaju stvaranje bogatstva često samo teže statusu.

     

    Borba za status je igra s nultim zbrojem. To je vrlo stara igra. Igramo je još otkako smo bili čopori majmuna. Hijerarhijske je naravi. Tko je broj jedan? Tko je broj dva? Tko je broj tri? Kako bi broj tri napredovao i postao broj dva, broj dva mora izgubiti svoj položaj. Stoga je status igra s nultim zbrojem.

    Politika je primjer statusne igre. Čak je i sport primjer statusne igre. Kako bi netko bio pobjednik, netko drugi mora biti gubit­nik. U svojoj srži ne volim statusne igre. One imaju važnu ulogu u našem društvu – pomažu nam odrediti tko kontrolira situaci­ju. Ali u biti ih igramo jer su nužno zlo. [78]

    Problem je što moraš nekoga poraziti ako želiš pobijediti u sta­tusnoj igri. Zato u životu izbjegavajte statusne igre – pretvorit će vas u ljutitu, agresivnu osobu. Stalno ćete se boriti da porazite druge, a sebi i ljudima koje volite osigurate visok položaj.

    Statusne će igre uvijek postojati. Ne možemo ih izbjeći, ali mo­žemo osvijestiti: kad pokušavate stvoriti bogatstvo dok vas net­ko napada, to je zato što pokušava steći status na vaš račun. On igra drugu igru, i to lošiju. To je igra s nultim zbrojem, umjesto vaše igre s pozitivnim zbrojem. [78]

     

    Igrate li glupe igre, osvojit ćete glupe nagrade.

     

    
      Što je najvažniji savjet mladim ljudima koji tek počinju?
    

    Utrošite više vremena na donošenje velikih odluka. Rano u ži­votu moraš donijeti tri zaista ključne odluke: gdje ćeš živjeti, s kime ćeš biti i što ćeš raditi.

    Jako malo vremena posvećujemo promišljanju o vezama u koje ćemo se upustiti. Provodimo toliko vremena na poslu, a tako malo vremena promišljajući kojim ćemo se poslom baviti. Oda­bir grada u kojem ćemo živjeti može gotovo u potpunosti odre­diti smjer našeg života, a tom odabiru pridajemo premalo pa­žnje i vremena.

     

    Savjet jednom mladom inženjeru koji je razmišljao treba li se preseliti u San Francisco: „Želiš li napustiti svoje prijatelje? Ili želiš biti onaj kojeg su napustili?”

     

    Ako ćete u nekom gradu živjeti deset godina, ako ćete se nekim poslom baviti pet godina, ako ćete u nekoj vezi provesti cijelo desetljeće, trebali biste o tim izborima razmišljati godinu ili dvi­je. To su odluke koje određuju tijek života. Te tri odluke zaista su važne.

    Recite ne svim smetnjama i oslobodite si vrijeme za rješavanje važnih problema. Ova su tri vjerojatno najvažnija. [1]

    
      Koje biste dodatne korake napravili da se okružite uspješnim ljudima?
    

    Otkrijte u čemu ste dobri i počnite drugima pomagati koristeći se tim vještinama. Pomoć nudite besplatno. Dobro se dobrim vraća. Karma funkcionira jer su ljudi dosljedni. U dovoljno du­gim vremenskim okvirima, privući ćete ono što odašiljete. Ali nemojte bilježiti i računati – ponestat će vam strpljenja ako bu­dete vodili računicu. [7]

     

    Moj stari šef jednom me upozorio: „Nikad se nećeš obogatiti jer si očito pametan, pa će ti netko uvijek ponuditi posao koji je dovoljno dobar.”

     

    
      Kako ste odlučili osnovati svoju prvu tvrtku?
    

    Radio sam za tehnološku kompaniju @Home Network i pričao sam svima oko sebe – šefu, kolegama, prijateljima – ,,U Silicijskoj dolini danas svi pokreću tvrtke. Čini se da im ide od ruke. I ja ću pokrenuti jednu, ovdje sam tek privremeno. Ja sam zapra­vo poduzetnik.”

    … nisam namjerno pokušavao sebe uvjeriti u to. Nije to bilo namjerno, proračunato ponašanje.

    To mi je bio samo ispušni ventil, razmišljao sam naglas, bio sam preotvoren. Ali nisam to učinio. To je bilo 1996. godine, kada je pokretanje kompanije bilo mnogo opasniji, teži pothvat. I narav­no, svi su me počeli ispitivati: „Što ti još uvijek radiš ovdje? Zar nisi rekao da odlaziš i pokrećeš svoj tvrtku?” Ili ,,0pa, pa ti si još tu!” Doslovno sam osnovao svoju tvrtku iz srama i nelagode. [5]

    Da, svjestan sam da neki ljudi nisu nužno spremni biti podu­zetnici, no dugoročno me zanima kako smo došli na ideju da je ispravno i logično da svatko radi za nekog drugog? To je izrazito hijerarhijski model. [14]

  
    PRONAĐITE POSAO KOJI SE DOIMA POPUT IGRE

     

    Ljudi su evoluirali kao lovci i sakupljači, i svatko je radio za sebe. Tek su s izumom poljoprivrede društva postala hijerarhijska. Industrijska revolucija i tvornice nametnule su nam hijerar­hijsku strukturu jer pojedinac nije nužno mogao posjedovati ili izgraditi tvornicu; međutim, danas se zahvaljujući internetu možemo vratiti u doba u kojem sve više ljudi radi za sebe. Radi­je bih bio neuspješan poduzetnik nego netko tko nikad nije ni pokušao. Čak i neuspješan poduzetnik ima vještine potrebne za samostalan uspjeh. [14]

     

    Na ovom svijetu živi osam milijardi ljudi. Nadam se da će jednog dana postojati gotovo osam milijardi kompanija.

     

    Naučio sam zarađivati jer mi je to bilo nužno. Kad mi je to pre­stalo biti nužno, prestao sam mariti za to. Meni je rad samo sredstvo za postizanje cilja. Zarađivanje je sredstvo za posti­zanje cilja. Mnogo me više zanima rješavanje problema nego zarađivanje.

    Svaki konačan cilj vodi samo novim ciljevima, a onda još noviji­ma. Cijeli život igramo igre. Dok odrastamo, igramo školske igre ili društvene igre. Onda igramo igre koje se vrte oko novca, a za­tim igre koje se vrte oko statusa. Te igre imaju sve dalekosežnije obzore. U nekom trenutku, vjerujem, moramo osvijestiti da su to samo igre. A ishod tih igara prestaje biti važan kad shvatimo da je to igra.

    U jednom ti trenu dojade igre. Rekao bih da sam u stadiju u ko­jem su mi dojadile igre. Ne mislim da postoji neki konačni cilj ili svrha, pa život živim onako kako želim. Doslovno živim od trenutka do trenutka.

    Želim se izvući iz hedonističkog žrvnja. [1]

    Ono što zaista želimo je sloboda. Želite se osloboditi financij­skih problema, zar ne? Ja mislim da je to u redu. Kad možete ri­ješiti financijske probleme tako da smanjite životni standard ili zaradite dovoljno novca, htjet ćete se umiroviti. Ne u smislu da se sa šezdeset i pet godina povučete u starački dom i skupljate mjesečnu mirovinu – ja imam drugu definiciju.

    
      Koja je vaša definicija mirovine?
    

    Mirovina je stanje u kojem prestajete žrtvovati danas za neko zamišljeno sutra. Kad je sadašnjica potpuna i samodostatna, to je znak da ste se umirovili.

    
      Kako se to može postići?
    

    Pa, jedan je način da uštedite toliko novca da vam pasivni pri­hodi pokrivaju potrošnju a da vi ne morate ni mrdnuti prstom.

    Drugi je način da potrošnju svedete na nulu – postanete redovnik.

    Treći je način da se bavite nečim što volite. Toliko uživate u radu da novac nije bitan. Dakle, postoji nekoliko oblika mirovine.

    Način da izbjegnete klopku stalnog natjecanja je da budete autentični, da pronađete ono što radite bolje od ikoga. To radi­te bolje od ikoga jer to volite raditi, pa vam nitko zapravo nije konkurencija. Ako volite neki posao, budite autentični i smislite kako to primijeniti na nešto što društvu zapravo treba. Upotrijebite svoj utjecaj i radite to pod svojim imenom. Vi ćete riskirati, ali vi ćete i profitirati, a imat ćete i vlasništvo i udio u onome što radite, te ćete moći povećati intenzitet. [77]

    
      Je li vaša motivacija da zarađujete splasnula nakon što ste po­stali financijski neovisni?
    

    Je i nije. Je u smislu da se više nisam osjećao očajno. Među­tim, stvaranje kompanija i zarađivanje novca sad više smatram „umjetnošću”. [74]

     

    Bilo da se radi o poslovanju, znanosti ili politici, povijest pamti umjetnike.

     

    Umjetnost je kreativnost. Umjetnost je svaki rad koji je sam sebi svrha. Što to radimo da je samo sebi svrha, bez ikakvih skri­venih motiva? Volimo, stvaramo, igramo se. Meni je stvaranje kompanija igra. Stvaram ih jer mi je to zabavno, jer mi se sviđa proizvod koji stvaram. [77]

    U stanju sam stvoriti novu tvrtku u tri mjeseca: prikupiti nov­čana sredstva, okupiti suradnike i pokrenuti posao. To je meni zabavno. Zaista mi je super vidjeti kakav projekt mogu sastaviti. Zarada mi je gotovo nuspojava. Stvaranje kompanija je igra u ko­joj sam postao jako dobar. Samo sam doživio promjenu motiva­cije: rad nije usmjeren prema ostvarivanju ciljeva, nego prema umjetničkom izričaju. Ironično je to što mislim da sad sve to mnogo bolje radim. [74]

    Čak i kad ulažem, činim to zato što želim uključiti ljude u priču, volim se družiti s njima, učiti od njih. Činim to kad mi je proi­zvod koji se nudi privlačan. Ovih dana odbijam čak i jako uno­sne investicije ako mi proizvod nije zanimljiv.

    Sve to nisu apsolutne kategorije – igre na sve ili ništa. Možete se početi kretati prema takvom cilju u životu. To je još jedan cilj. Kad sam bio mlađi, tako sam očajnički želio zarađivati novac da bih pristao na bilo što. Da ste mi tada prišli i rekli: „Hej, imam tvrtku za odvoz kanalizacijskog otpada, jesi li za?”, rekao bih „Naravno, želim zaraditi!” Hvala Bogu da mi nitko nije prišao s takvom ponudom. Drago mi je što sam se odlučio za karijeru u tehnologiji i znanosti jer u tim područjima zaista uživam. Imam sreće da mi se zanimanje i interesi preklapaju.

    Stalno „radim”. Drugima to izgleda kao rad, ali ja se osjećam kao da se igram. Tako znam da mi nitko ne može biti konkurencija. Zato što se samo igram, i to šesnaest sati na dan. Ako mi netko želi biti konkurencija, morat će raditi, i izgubit će jer neće moći raditi šesnaest sati na dan sedam dana tjedno. [77]

    
      Koliko vam je novca trebalo da biste se osjećali financijski sigurni?
    

    Novac nije korijen svega zla; nema ničeg zlog u novcu. No pohlepa je loša. Pohlepa za novcem nije loša u društvenom smislu. Nije loša u smislu da ste loša osoba ako želite novac. Loša je jer je loša za vas.

    Pohlepa je loša jer se radi o rupi bez dna. Uvijek će vam vladati mislima. Ako volite novac i zarađujete, nikad ga neće biti dovolj­no. Nikad neće biti dovoljno jer ste pokrenuli žudnju, a ona se neće ugasiti kad dosegnete određeni iznos. Varate se ako mislite da će žudnja prestati kad dođete do neke brojke.

    Kazna za pohlepu za novcem dolazi sa samim novcem. Dok za­rađujete, želite još novca i postajete paranoični. Bojite se da ćete izgubiti ono što imate. Ne postoji besplatan ručak.

    Mislim da je najbolji način da se zaštitite od te stalne želje za novcem taj da ne mijenjate životni stil s porastom primanja. Vrlo je lako stalno poboljšavati životni standard kako bi pratio poraste primanja. Ali ako se držite fiksnog životnog stila, a no­vac po mogućnosti zarađujete u velikim isplatama, a ne stalnim malim primanjima, nećete imati vremena poboljšati svoj život­ni standard. To bi vam moglo omogućiti da ostvarite financijsku neovisnost.

    Još jedna stvar pomaže: cijenim slobodu više od svega. Sve obli­ke slobode: slobodu da radim što želim, slobodu od stvari koje ne volim, slobodu od vlastitih emocija i svega što bi mi moglo poremetiti mir. Meni je sloboda najviša vrijednost.

    Dokle god mi novac pruža slobodu, sjajan je. No kad mi počne oduzimati slobodu, što u određenoj mjeri sigurno radi, to mi se nimalo ne sviđa. [74]

     

    Pobjednici bilo koje igre su oni ljudi koji su toliko navučeni na tu igru da nastavljaju igrati čak i kad granična korist pobjeđivanja više nije bitna.

     

    
      Moram li osnovati svoju kompaniju da bih bio uspješan?
    

    Najuspješnija skupina ljudi u Silicijskoj dolini oduvijek su bili kapitalistički poduzetnici (jer imaju diversificiranu imovinu i kontroliraju resurse koji su nekoć bili u potražnji) i ljudi koji do­bro znaju prepoznati kompanije čiji je proizvod upravo postao tražen na tržištu. Takvi ljudi imaju pozadinu, stručne vještine i referencije koje tim tvrtkama zaista trebaju kako bi skalirale svoj proizvod. A zatim se pridruže najnovijem projektu u uzle­tu, kao što su nekad bili Dropbox ili Airbnb.

    
      Oni koji su radili za Google, a zatim se pridružili Facebooku kad je imao samo sto zaposlenika pa nakon toga Stripeu kad je tamo radilo tek sto zaposlenika?
    

    Kad je Zuckerberg tek počinjao skalirati svoju tvrtku, uhvatila ga je panika – pomislio je: „Ne znam kako ovo napraviti.” Zato se javio Jimu Breyeru [poduzetniku i osnivaču investicijske kom­panije Accel Partners]. A Jim Breyer mu je rekao: „Pa, poznajem jednog sjajnog voditelja razvoja proizvoda u jednoj drugoj tvrt­ki, zbilja bi ga trebao zaposliti.” Osim samih poduzetničkih investitora, takvi ljudi imaju najveći uspjeh i lako se prilagođavaju riziku na dulji period. [30]

    Neki od najuspješnijih ljudi koje sam upoznao u Silicijskoj dolini probili su se vrlo rano u životu. Prilično su rano u karijeri dobili promaknuće na mjesto potpredsjednika, upravitelja ili izvršnog direktora, ili su osnovali uspješnu tvrtku. Ako ne napredujete u hijerarhiji, u životu će vam biti teško nadoknaditi taj zaostatak. Dobro je početi u maloj tvrtki jer nije uspostavljena tolika infrastruktura koja bi vas sprečavala da brzo napredujete. [76]

    U ranoj fazi karijere (a možda čak i kasnije), najvažniji aspekt kompanije u kojoj radite je mreža bivših kolega i zaposlenika koju ćete izgraditi. Razmišljajte o tome s kime ćete raditi i o tome što će ti ljudi nakon toga postići. [76]

  
    KAKO PRIDOBITI SREĆU NA SVOJU STRANU

     

    
      Zašto ističete da je važno „obogatiti se bez pomoći sreće”?
    

    Od tisuću paralelnih svemira želite biti bogati u njih barem 999. Ne želite biti bogati samo u njih 50 u kojima vam se posrećilo. To znači da želimo eliminirati faktor sreće.

    
      Ali sreća može pomoći, zar ne?
    

    Nedavno smo moj suosnivač Babak Nivi i ja raspravljali na Twitteru o tome kako se nekome posreći i zaključili smo da zapravo postoje četiri vrste sreće.

    Prva je vrsta sreće potpuna slučajnost, kad vam se posreći jer se dogodilo nešto potpuno izvan vaše kontrole. To uključuje sudbi­nu, fortunu i tako dalje.

    Zatim postoji sreća koju stvarate upornošću, napornim radom, energijom i kretanjem. Do toga dolazi kad svojim naporom stva­rate prilike. Generirate mnogo energije, dajete sve od sebe da stanje pokrenete s mrtve točke. To je kao kad u epruvetu ubaci­te mnogo različitih reagensa i promatrate što će iz te kombina­cije nastati. Jednostavno generirate dovoljno sile i energije da sreću privučete k sebi.

    Treća je vrsta vještina opažanja trenutaka puke sreće. Ako ste vrlo vješti u nekom području, moći ćete uočiti kad se nekome u vašem području posreći, a ljudi koji nisu jednako svjesni neće ništa primijetiti.

    Zadnja vrsta sreće je najčudnija i najteže ju je ostvariti, a do nje dolazi kad izgradite jedinstven karakter, jedinstven brand, je­dinstveni stav, i onda svime time privlačite sreću.

    Primjerice, zamislite da ste najbolji dubinski ronilac na svijetu. Svi znaju da ćete se odvažiti na urone koje drugi ne bi ni poku­šali. Pukom srećom netko pronađe potopljeni brod s blagom, ali ne može do njega doći. Njegova je sreća zapravo vaša sreća, jer će se obratiti vama kako bi se dočepao toga blaga, a vi ćete to dobro naplatiti.

    Ovo je ekstreman primjer, ali pokazuje kako je jedna osoba pro­našla blago pomoću lude sreće. To što će se obratiti vama kako biste izvadili blago i zadržali pola nije luda sreća. Stvorili ste vla­stitu sreću. Stavili ste se u položaj da kapitalizirate na sreći ili pri­vučete sreću u trenutku kad nitko drugi nije uspio sebi stvoriti takvu priliku. Kako biste se obogatili bez pomoći sreće, treba raz­mišljati deterministički. Ne želimo ništa prepustiti slučaju. [78]

     

    Načini da vam se posreći:

→ Nadati se da će vas sreća sama pronaći

→ Truditi se sve dok na sreću slučajno ne naletite

→ Pripremiti um i biti svjestan prilika koje će ostali propustiti

→ Postati najbolji u onom što radite. Usavršavati ono što radite dok to ne postane istina. Prilika će doći sama. Sreća će postati vaša sudbina.

     

    Kad proces postane tako deterministički, više se ne radi o sreći. Definicija onoga što vam se događa pretvara se iz sreće u sudbi­nu. Kratka verzija četvrte vrste sreće: izgradite li svoj karakter na određeni način, vaš će karakter postati vaša sudbina.

    Za zarađivanje novca također mislim da je bitno imati reputaci­ju koja će ljude ponukati da sklapaju dogovore uz vašu pomoć. Sjetite se primjera s roniocem kojem se lovci na blago obraćaju i nude mu dio blaga za njegove ronilačke vještine.

    Ako ste provjeren, pouzdan suradnik, poznat po visokom inte­gritetu i dugoročnom razmišljanju, ljudi će vam se obratiti pri sklapanju poslova s njima nepoznatim ljudima. Ako ne znaju kako pouzdano sklopiti posao, doslovce će vas zamoliti da im pomognete pri dogovaranju posla i ponuditi vam postotak, čisto zbog integriteta i reputacije koju ste izgradili.

    Warren Buffet stalno dobiva ponude da kupi tvrtke, otkupi kupopravne certifikate (buy warrants), spasi banke ulaganjem i preuz­me projekte koje drugi ne mogu, i to samo zbog njegove reputa­cije. Naravno, pri takvim poslovima on preuzima odgovornost i ulaže svoj jaki brand kao jamstvo.

    Vaš karakter i reputacija mogu se graditi, i dopuštaju vam da iskoristite prilike koje bi drugi smatrali čistom srećom, a vi zna­te da to nema veze sa srećom. [78]

    Moj suosnivač Nivi jednom je rekao: ,,U dugoročnoj igri čini se da svi jedni druge obogaćujemo. U kratkoročnoj igri čini se kao da svatko misli samo na sebe i kako će se obogatiti.”

    Mislim da je to sjajan opis. Dugoročna igra ima pozitivan zbroj. Svi zajedno pečemo kolač. Trudimo se da bude što veći. U krat­koročnoj igri režemo isti kolač na komadiće. [78]

    
      Koliko je važno umrežavanje?
    

    Mislim da je poslovno umrežavanje potpun gubitak vremena. Znam da neki ljudi i kompanije pokušavaju popularizirati taj koncept jer koristi njima i njihovom poslovnom modelu, no za­ista, ako gradite nešto zanimljivo, uvijek će biti ljudi koji će vas htjeti upoznati. Ako pokušavate graditi poslovne odnose prije negoli ste počeli poslovati, to je gubitak vremena. Ja imam mno­go ugodniju filozofiju: „Budi tvorac koji stvara nešto što zanimlji­vi ljudi žele. Demonstriraj svoje umijeće, usavrši svoje umijeće, i pravi će te ljudi pronaći.” [14]

    
      Kad nekoga upoznate, kako odrediti možete li mu vjerovati? Na koje signale treba obratiti pozornost?
    

    Ako netko priča o tome koliko je pošten i iskren, vjerojatno nije nijedno. To je jedan mali znak koji sam otkrio. Kad netko previ­še priča o vlastitim vrijednostima ili se hvali, to znači da nešto prikriva. [4]

     

    Morski psi dobro jedu, ali cijeli život provedu okruženi morskim psima.

     

    U životu sam okružen sjajnim ljudima koji su iznimno uspješni, iznimno poželjni (svi im žele biti prijatelji) i vrlo pametni. Me­đutim, par puta sam vidio da se ne odnose baš najbolje prema drugima. Prvi put bih im rekao: „Hej, mislim da ne bi trebao biti takav prema toj osobi. Ne zato što si to ne možeš priuštiti. Mo­žeš, ali u konačnici će ti to naškoditi.”

    Ovdje ne govorim o karmi u nekom kozmičkom smislu, nego jednostavno vjerujem da duboko u duši svi znamo tko smo. Ništa ne možeš sakriti od sebe. Naši neuspjesi upisani su u našu psihu i očiti su. Osoba koja ima previše takvih moralnih nedostataka neće se poštovati. Najgori mogući ishod na svijetu je nedostatak samopoštovanja. Ako sami ne volite sebe, tko će vas voljeti?

    Mislim da morate biti jako pažljivi kad radite stvari na koje du­boko u sebi nećete biti ponosni, jer će vas to oštetiti. Prvi put kad se netko tako ponaša, upozorit ću ga. No uzgred rečeno, lju­di se ne mijenjaju. Nakon toga se udaljim od njih. Izbacim ih iz svojeg života. U glavi imam jednu poslovicu: „Što mi želiš biti bliži, vrijednosti ti moraju biti bolje.” [4]

    BUDITE STRPLJIVI

     

    Nešto što sam tek kasnije u životu naučio je da se općenito (ili barem u tehnološkoj industriji Silicijske doline) sjajnim ljudi­ma događaju sjajne stvari. Samo morate biti strpljivi. Sve osobe koje sam upoznao na početku svoje karijere, prije dvadeset go­dina, i pomislio s divljenjem: ,,0pa, oni su tako sposobni, tako pametni i posvećeni…”, sve te osobe, gotovo bez iznimke, posta­le su izrazito uspješne. Samo im morate dati dovoljno dugi rok. Takve se stvari nikad ne događaju onda kad si vi to zamislite, ali će se kad-tad dogoditi. [4]

     

    Primjenjujte specifična znanja koristeći se utjecajem i s vremenom ćete dobiti što zaslužujete.

     

    Treba vremena, čak i kad su svi dijelovi slagalice na mjestu, tre­ba uložiti neko vrijeme. Ako ga počnete računati, ostat ćete bez strpljenja prije negoli se vaš uspjeh ostvari.

    Svi se žele odmah obogatiti, no svijet je učinkovito mjesto: ni­šta se ne događa odmah. Morate uložiti vrijeme. Morate ulo­žiti radne sate, i mislim da se morate postaviti u pravi položaj pomoću specifičnih znanja, odgovornosti, utjecaja i svojih au­tentičnih vještina kako biste bili najbolji na svijetu u onom što radite.

    Morate uživati u tome i ustrajati. Nemojte voditi računa o ulo­ženom vremenu; ako to radite, ponestat će vam vremena. [78]

    Loš savjet koji najčešće čujem je: „Još si premlad.” Većinu po­vijesti ispisali su mladi ljudi. Samo su dobili zasluge kad su bili stariji. Jedini način da nešto zaista naučite jest djelovanjem. Da, slušajte savjete. Ali nemojte čekati. [3]

     

    Ljudi su neobično dosljedni. Karma, to ste vi: ponavljate svoje obrasce ponašanja, vrline i mane, sve dok napokon ne dobijete ono što zaslužujete.

    Dobro se dobrim vraća. Nemojte zlopamtiti.

     

    Time ne želim reći da će biti lako. Nije lako. Zapravo je prokleto teško. To je nešto najteže što ćete učiniti. Ali to nosi i nagrade. Pogledajte samo djecu koja su se rodila u bogatstvu i luksuzu – njihovim životima nedostaje smisao.

    Vaš pravi životopis samo je popis svih vaših tegoba. Kad bih vas zamolio da sami sebi opišete svoj stvarni život, morali biste se osvrnuti sa smrtne postelje na sve što ste postigli, i uglavnom biste se sjetili svega što ste žrtvovali, svih teškoća koje ste nad­vladali.

    Međutim, stvari koje su vam poklonjene nisu važne. Imate svo­je ruke i noge, svoj um, glavu, kožu, ali to niste sami zaslužili. Morate se namučiti kako biste stvorili vlastito značenje u živo­tu / vlastiti smisao života. Zarađivanje je sasvim u redu kao cilj. Potrudite se. Nije lako. Neću vam govoriti da je to lak zadatak. Zaista je težak, no svi su vam alati na raspolaganju. Sve vam je nadohvat ruke. [77]

    Novcem možete kupiti slobodu u materijalnom svijetu. No neće vam donijeti sreću, neće riješiti vaše zdravstvene probleme, neće vam ostvariti sve želje u obiteljskom životu, neće vas do­vesti u tjelesnu formu i neće vam donijeti duševni mir. Ipak, ri­ješit će mnoge vanjske probleme. Pokušati zaraditi nešto novca razuman je korak. [10]

    Ono što zarađivanjem možete postići je rješavanje financijskih problema. Time ćete s puta ukloniti niz prepreka sreći, ali sam novac neće vam donijeti sreću. Poznajem mnoge vrlo bogate ljude koji su veoma nesretni. Ako želite dobro zarađivati, većinu vre­mena bit ćete osoba koja je puna napetosti, stresa, radnih navika i kompetitivnog stava. Kad se tako ponašate dvadeset, trideset, četrdeset, pedeset godina, i odjednom počnete dobro zarađivati, ne možete jednostavno isključiti takav pristup. Naučili ste se biti osoba koja je napeta. Sad ćete morati naučiti kako biti sretni. [11]

    Idemo vas prvo obogatiti. Praktično pristupam ovom problemu jer je, kao što znate, Buda bio princ. Počeo je s velikim bogat­stvom, pa je mogao vrijeme trošiti na šetnje šumom.

    Nekoć davno, ako si želio unutarnji mir, postao bi redovnik. Odrekao bi se svega: seksa, djece, novca, politike, znanosti, teh­nologije, svega, kako bi sam šetao šumom. Morao si se odreći svega za unutarnju slobodu.

    Danas imamo taj sjajan izum koji zovemo novac. Možemo ga pohraniti na bankovni račun. Možete naporno raditi, zadužiti društvo, i društvo će vam dati novac za stvari koje želi a još ne zna kako ih dobiti. Možete štedjeti novac, živjeti malo ispod svo­jih mogućnosti, i u tome pronaći određenu slobodu.

    To će vam dati vremena i energije da slijedite vlastiti unutarnji mir i sreću. Mislim da svi mogu biti sretni ako im damo sve što žele.

    Pobrinimo se da svi budu bogati.

    Pobrinimo se da svi budu snažni i zdravi.

    A onda se pobrinimo da svi budu sretni. [77]

     

    Nevjerojatno je koliko ljudi ne vidi razliku između bogatstva i mudrosti.

  
    KAKO GRADITI SPOSOBNOST RASUĐIVANJA

     

     

    Nema prečice do pameti.

  
    RASUĐIVANJE

     

    Ako želite zaraditi što više novca, ako se želite tijekom života obogatiti na deterministički predvidiv način, uvijek držite ko­rak s trendovima i proučavajte tehnologiju, dizajn i umjetnost – i postanite zaista dobri u nečemu. [1]

     

    Nećete se obogatiti tako da trošite svoje vrijeme kako biste uštedjeli.

    Obogatit ćete se tako da štedite svoje vrijeme kako biste zaradili.

     

    Naporni rad je precijenjen. U suvremenoj je ekonomiji mnogo manje važno koliko naporno radite.

    
      Što je onda podcijenjeno?
    

    Prosudba. Prosudbaje podcijenjena. [1]

    
      Možete li definirati prosudbu?
    

    Moja definicija mudrosti je „svijest o dugoročnim posljedicama vlastitih djela”. Mudrost primijenjena na vanjske probleme je prosudba. To su dvije usko povezane vještine: svijest o dugoroč­nim posljedicama vlastitih djela i zatim donošenje pravih odlu­ka da profitiramo na tome. [78]

     

    U doba utjecaja jedna ispravna odluka može donijeti pobjedu.

    Bez napornog rada nećete steći ni sposobnost prosudbe ni utjecaj.

     

    Morate uložiti svoje vrijeme, no prosudba je važnija. Smjer u kojem se krećete važniji je od brzine, posebice ako imate utje­caj. Dobar odabir smjera u kojem se krećete sa svakom odlukom je mnogo, mnogo važnija stavka nego koliko sile primjenjujete. Samo odaberite pravi smjer u kojem treba krenuti i krenite. [1]

  
    KAKO RAZBORITO RAZMIŠLJATI

     

    „Razborit” je bolji kompliment nego „pametan”.

     

    Pravo je znanje intrinzično i gradi se od temelja. Uzmimo primjer iz matematike: ne možete razumjeti trigonometriju ako ne razu­mijete aritmetiku i geometriju. U osnovi, ako netko upotrebljava mnogo kićenih riječi i velikih koncepata, vjerojatno ne zna o čemu priča. Ja smatram da najpametniji ljudi mogu složene pojmove objasniti i djetetu. Ako nešto ne možeš objasniti djetetu, onda to ni sam ne razumiješ. To je česta izreka, i to zato što je istinita.

    Richard Feynman proslavio se svojim ranim radom Six Easy Pieces, u kojem čini upravo to. Tamo u osnovi objašnjava cijelu matematiku na tri stranice. Počinje od brojeva i brojenja te na­stavlja gotovo do infinitezimalnog računa. Sve to gradi jednim ne­prekinutim logičkim lancem. Ne oslanja se ni na kakve definicije.

    Najbolji mislioci razmišljaju jasno i razborito. Savršeno vladaju osnovama. Ja bih radije zaista dobro razumio osnove nego za­pamtio niz kompliciranih koncepata koje ne mogu povezati i do kojih ne mogu doći iz osnova. Ako do koncepata, kad vam zatre­baju, ne možete doći iz osnova, izgubljeni ste. Onda samo učite napamet. [4]

    Napredni koncepti u svakom području manje su dokazani. Ko­ristimo se njima kako bismo pokazali svoju upućenost, ali više nam koristi utvrditi osnove. [11]

     

    Razboriti mislioci pozivaju se na vlastiti autoritet.

     

    
      Važan dio donošenja učinkovitih odluka svodi se na način kako se nosimo sa stvarnošću. Kako postići da se dobro nosite sa stvarnošću?
    

    Tako da izbjegavate veliki ego, osuđivanje ili prisutnost uma. Naš „majmunski um” uvijek će reagirati svojim naučenim odgo­vorom na svijet kakvog ga on zamišlja. Naše želje o tome kakav bi svijet trebao biti mogu nam zamutiti pogled na svijet. To se često događa kad ljudi miješaju politiku i posao.

    Najveća prepreka koja nas sprečava da vidimo stvarnost naše su pretpostavke kako bi ona trebala izgledati.

    Jedna definicija trenutka patnje je „trenutak kad vidite stvari kakve zaista jesu”. Cijelo ste vrijeme bili uvjereni da vaša kom­panija odlično posluje, a zapravo ste ignorirali znakove da nešto nije u redu. Tada vam posao propadne, a vi počnete patiti jer ste odgađali suočavanje sa stvarnošću. Sami ste od sebe skrivali stvarnost.

    Dobre vijesti su da je taj trenutak patnje – kad vas zaboli – trenu­tak istine. To je trenutak kad ste primorani prihvatiti stvarnost onakvu kakva zaista jest. Tek tada možete pokrenuti smislene promjene i napredak. Napredovati možete tek kad vam je počet­na točka istina.

    Najteže je vidjeti istinu. Kako biste vidjeli istinu, morate mak­nuti svoj ego s puta jer vaš ego ne želi vidjeti istinu. Što vam je ego manji, vaše će reakcije biti manje uvjetovane i imat ćete ma­nje zahtjeva po pitanju ishoda koji želite postići, te će biti lakše vidjeti stvarnost.

     

    Ono što želimo da bude istina muti našu percepciju istine.

    Patnja je trenutak kad više ne možemo zanijekati stvarnost.

     

    Zamislite da prolazite kroz težak period, na primjer poslije pre­kida, otkaza, poslovne propasti ili nakon što otkrijete da imate zdravstvene probleme, a prijatelji vas pokušavaju savjetovati. Kad vi njima dajete savjete, odgovor je uvijek jasan. Treba nam samo minuta da zaključimo: „Ma pusti tu curu, ionako nije bila dobra za tebe. Bit ćeš sretniji ovako. Vjeruj mi. Pronaći ćeš ne­kog boljeg.”

    Vi znate istinu, no vaš prijatelj je ne vidi jer je zapeo u patnji i boli. I dalje se nada da je stvarnost drukčija. Problem nije u stvarnosti. Problem je u tome što su njegove želje u srazu sa stvarnošću i sprečavaju ga da vidi stvarnost, ma koliko puta mu vi ponovili istinu. Isto se događa pri donošenju odluka.

    Što više želimo da se nešto odvija na određeni način, manja je vjerojatnost da ćemo vidjeti istinu. U poslovnim je okolnostima to pogotovo istina: ako nešto pođe po zlu, uvijek to pokušam jav­no priznati, i to pred svojim suosnivačima, prijateljima i surad­nicima. To znači da ništa ne skrivam ni od koga. Ako ništa ne skrivam od drugih, neću moći samom sebi sakriti što se zaista događa. [4]

     

    Vaši osjećaji ne govore vam ništa o činjenicama – govore vam tek nešto o vašoj procjeni činjeničnog stanja.

     

    Zapravo je najvažnije ostaviti si nešto praznog prostora. Ako u kalendaru nemate jedan ili dva dana tjedno koji nisu ispunjeni sastancima ili obvezama, nećete moći razmišljati.

    Nećete imati dobre poslovne ideje. Nećete moći dobro prosuđi­vati. Preporučio bih vam da odvojite barem jedan dan u tjednu (po mogućnosti dva, jer ako si zadate dva, uspjet ćete odraditi jedan) koji vam služi samo za razmišljanje.

    Tek kad vam je dosadno počinju se rađati sjajne ideje. Nikad do njih nećete doći kad ste pod stresom, ili zaposleni, ili užurbano trčite naokolo u pokušaju da obavite što više obveza. Pronađite vremena. [7]

     

    Vrlo pametni ljudi često su čudaci jer inzistiraju na tome da o svemu sami razmisle.

     

    Biti kritičan ne znači uvijek prigovarati – to je samo konformizam druge vrste. Kritična osoba o svakoj temi promišlja neovisno, od temelja, i odupire se pritisku da se prikloni većini.

     

    Lako je biti cinik. Lako je oponašati. Optimistična kritičnost prava je rijetkost.

    ODBACITE SVOJ IDENTITET I RAZAZNAJTE STVARNOST

     

    Naš se ego konstruira u formativnim godinama – u prva dva desetljeća života. Konstruira ga naš okoliš, naši roditelji, društvo u kojem odrastamo. Zatim ostatak života pokušavamo udovoljiti svom egu. Sve novo interpretiramo kroz prizmu svog ega: „Kako da promijenim vanjski svijet kako bi više nalikovao onome što ja želim da bude?” [8]

     

    „Napetost je ono što mislite da biste trebali biti. Opuštenost je ono što jeste.”

    Budistička izreka

     

    Kako biste funkcionirali, apsolutno su vam potrebne navike. Ne možete rješavati svaki problem u životu kao da se s njime prvi put susrećete. Kroz život prikupljamo sve te navike. Grupiramo ih u kategoriju identiteta, ega, samog sebe – i onda im postane­mo privrženi. „Ja sam Naval. Ovakav sam.”

    Jako je važno biti u stanju odučiti se, sagledati svoje navike i reći: ,,U redu, ovo je navika koju sam vjerojatno usvojio kao di­jete dok sam pokušavao privući pažnju svojih roditelja. Tu sam naviku osnažio i smatram je dijelom identiteta. Je li mi i dalje korisna? Pomaže li mi da ostvarim ono što želim ostvariti?”

    Nisam rob navika kao većina ljudi. Ne volim strukturirati svoj dan. Trudim se da one navike koje imam budu namjerni odabir, a ne povijesni relikti. [4]

     

    Bilo koje uvjerenje koje ste dobili u paketu (npr. glasač Demokratske stranke, katolik, Amerikanac) upitno je i treba o njemu ponovno razmisliti polazeći od temeljnih principa.

     

    Trudim se što manje odluka donositi unaprijed. Mislim da nas stvaranje identiteta i etiketa ograničava i sprečava da vidimo istinu.

     

    Ako želite biti iskreni, pričajte bez identiteta.

     

    Nekoć sam se definirao kao libertarijanac, ali onda sam se zate­kao kako branim stavove o kojima nisam zaista razmislio, jer su bili dio libertarijanskog kanona. Ako su sva vaša uvjerenja ured­no posložena u male pakete, trebali biste postati sumnjičavi.

    Više se ne volim identificirati ni na sa čime, što me uspijeva dr­žati podalje od takozvanih suviše čvrstih uvjerenja. [4]

     

    Svatko od nas ima neka uvjerenja koja društvo odbacuje.

    Ali što više naš identitet i lokalno pleme odbacuju ta uvjerenja, to su ona vjerojatno stvarnija.

     

    Postoje dvije atraktivne dugoročne lekcije kojima nas uči patnja. Može nas natjerati da prihvatimo svijet kakav jest. Druga lekcija je da može natjerati naš ego da se promijeni na izrazito težak način. Možda ste kompetitivni sportaš i pretrpite tešku ozljedu, kao Bruce Lee. Morat ćete prihvatiti da to što ste sportaš nije sav vaš identitet. Možda ćete čak stvoriti novi identitet kao filozof.

     

    Facebook je promijenio dizajn. Twitter je promijenio dizajn. Ličnosti, karijere i ekipe isto zahtijevaju promjene.

    Ne postoje trajna rješenja u dinamičnom sustavu.

    NAUČITE VJEŠTINE DONOŠENJA ODLUKA

     

    Klasične vrline zapravo su heurističke metode donošenja odluka koje vam pomažu optimizirati na duge, a ne na kratke staze. [11]

     

    Za sebične zaključke trebalo bi imati strože kriterije.

     

    Zaista smatram da će mi ciljevi u idućih nekoliko godina biti usmjereni na odučavanje od naučenih reakcija i navika kako bih mogao donositi jasnije odluke u trenutku, bez potrebe da se oslanjam na zapamćena rješenja ili fiksne pakete prosudbi ili heurističkih metoda. [4]

     

    Gotovo sve predrasude heurističke su metode za uštedu vremena. Pri donošenju bitnih odluka odbacite sjećanja i identitet i usredotočite se na problem.

     

    Radikalna iskrenost samo znači da želim biti slobodan. Dio slo­bode znači da mogu reći što mislim i misliti sve što kažem. To je dvoje vrlo usklađeno i povezano. Teorijski fizičar Richard Feyn­man slavno je izjavio: „Nikad nemojte nikoga zavaravati jer ćete tako zavarati sebe.” Čim ste neiskreni prema drugima, lažete i sebi. Počet ćete vjerovati vlastitim lažima, što će vas odvojiti od stvarnosti i povesti vas pogrešnim putem.

     

    Nikad se ne pitam „sviđa li mi se ovo ili ne”. Bitno je razlučiti „to je ovako” od „to nije ovako”.

    Richard Feynman

     

    Meni je iskrenost bitna. Toga se držim i klonim se negativnih ili zlobnih izjava. Mislim da je dobro kombinirati radikalnu iskre­nost s jednim starim pravilom Warrena Buffetta: pohvali spe­cifično, kritiziraj općenito. Trudim se toga držati. Ne držim se uvijek tog savjeta, ali mislim da ga se držim dovoljno često i to mi je poboljšalo život.

    Ako nekoga želite kritizirati, nemojte kritizirati njega kao oso­bu – kritizirajte generalni pristup ili vrstu djelovanja za koju se odlučio. Ako trebate nekoga pohvaliti, uvijek pokušajte pronaći osobu koja je najbolji primjer za ono što želite pohvaliti, a onda pohvalite upravo tu osobu. Tako ego i identitet drugih ljudi, koje svi imamo, neće raditi protiv vas. Tada će raditi za vas. [4]

    
      Imate li savjet za razvijanje sposobnosti instinktivne, grube iskrenosti?
    

    Recite svima sve u lice. Počnite odmah. Ne morate biti grubi. Karizma je sposobnost da zračite samopouzdanjem i ljubavlju u istom trenu. Gotovo je uvijek moguće istodobno biti iskren i pozitivan. [71]

    
      Kao investitor i direktor tvrtke AngelList, plaćeni ste da dono­site ispravne odluke kad drugi griješe. Imate li neki poseban proces donošenja odluka?
    

    Da. Sve je u donošenju odluka. Dapače, u usporedbi s osobom koja ispravne odluke donosi u 70 % slučajeva, netko tko ispravne odluke donosi u 80 % slučajeva na tržištu će zarađivati nekoliko stotina puta više.

    Mislim da ljudi i dalje ne razumiju jedno temeljno svojstvo utje­caja. Ako sam zadužen za upravljanje milijardom dolara, a is­pravne odluke donosim 10 % češće nego netko drugi, svaka moja ispravna odluka može stvoriti 100 milijuna dolara vrijednosti. S modernom tehnologijom, velikom radnom snagom i mnogo kapitala, naše se odluke sve više i više množe s našim utjecajem.

    Što su vam odluke ispravnije i racionalnije, to ćete više profiti­rati u životu, i to ne linearno. Drag mi je blog Farnam Street jer je usredotočen na to da čitateljima pomogne da donose preciznije i općenito bolje odluke. Sve je u donošenju odluka. [4]

     

    Što više znate, to ćete manje diverzificirati.

  
    SKUPLJAJTE MENTALNE MODELE

     

    Tijekom donošenja odluka mozak je stroj za predviđanje na te­melju sjećanja.

    Jedan loš način da predviđate budućnost na temelju sjećanja je zaključiti ,,X se dogodilo u prošlosti, što znači da će se X dogo­diti i u budućnosti.” Ta se logika previše temelji na specifičnim okolnostima. Ono što vam treba su principi. Trebate mentalne modele.

    Najbolji mentalni modeli koje sam pronašao su proizvod evo­lucije, teorije igara i razmišljanja Charlieja Mungera. Charlie Munger partner je Warrena Buffeta. Odličan investitor. Osmi­slio je mnogo/gomilu/mnoštvo sjajnih mentalnih modela. Pisac i trgovac Nassim Taleb također ima mnogo sjajnih mentalnih modela. Benjamin Franklin imao je dobre mentalne modele. Svoj sam um u osnovi ispunio mentalnim modelima. [4]

    Koristim se svojim i tuđim objavama na Twitteru kao maksi­mama koje mi pomažu da komprimiram sve što sam naučio i kasnije se toga sjetim. Moždani je prostor ograničen – imamo ograničen broj neurona – pa takve modele možete smatrati pu­tokazima, adresama ili mnemotehničkim metodama koje će vam pomoći da se sjetite duboko usvojenih principa s kojima imate iskustva.

    Ako nemate takvo iskustvo, onda će vam ovo izgledati kao zbir­ka citata. Zanimljivi su, mogu vas nadahnuti na tren, možda od njih izradite zgodan plakat. No prije ili kasnije ćete ih zaboraviti i krenuti dalje. Mentalni su modeli tek sažet način da se prisje­tite vlastitog znanja. [78]

     

    EVOLUCIJA

    Mislim da se suvremeno društvo uvelike može objasniti evolu­cijom. Jedna od teorija je da civilizacija postoji kako bi odredila tko se smije razmnožavati. Ako situaciju promotrimo iz čiste perspektive seksualnog odabira, sperme ima u izobilju, a jajaš­ca su rijetka. Znači, imamo problem raspodjele.

    Korijen cjelokupnog djelovanja čovječanstva je pokušaj rješava­nja tog problema.

    Evolucija, termodinamika, teorija informacija i računska teori­ja složenosti mogu se upotrijebiti za objašnjavanje i predviđanje mnogih aspekata života. [11]

     

    INVERZIJA

    Ne vjerujem da imam sposobnost predviđanja koje će rješenje biti uspješno. Umjesto toga, pokušavam eliminirati sva rješenja koja sigurno neće upaliti. Mislim da se uspjeh postiže izbjega­vanjem grešaka. Nisu toliko važne ispravne prosudbe. Važnije je izbjeći neispravne prosudbe. [4]

     

    TEORIJA RAČUNSKE SLOŽENOSTI

    Polovicom devedesetih godina dvadesetog stoljeća zaista sam se zanimao za teoriju računske složenosti. Što sam se više njome bavio, to sam bolje shvaćao ograničenja naše sposobnosti pred­viđanja. Teorija složenosti pokazala se veoma korisnom. Pomo­gla mi je da osmislim sustav koji djeluje unatoč našem nezna­nju. Vjerujem da u svojoj srži svi živimo u neznanju te smo jako, jako loši u predviđanju budućnosti. [4]

     

    EKONOMIJA

    Mikroekonomija i teorija igara ključ su svega. Mislim da nitko ne može biti uspješan poslovni čovjek, pa čak niti snaći se u ve­ćem dijelu našeg kapitalističkog društva, a da ne razumije jako dobro odnos ponude i potražnje, radne snage i kapitala, teorije igara i slične pojmove. [4]

     

    Zanemarite žamor. Tržište će odlučiti.

     

    PROBLEM VLASNIK – ZASTUPNIK

    Za mene, problem vlasnika i zastupnika (eng. Principal-agent problem) predstavlja osnovni problem mikroekonomije. Ako ne razumijete taj problem, nećete se znati snaći u poslovnom svije­tu. To je važno ako želite izgraditi uspješnu tvrtku ili biti uspješ­ni u poslovanju. Koncept je vrlo jednostavan. I Julije Cezar je rekao: „Ako želiš da se obavi, idi i obavi sam. Ako ne želiš, pošalji nekoga.” Time je mislio: ako želite da se nešto odradi na pravi način, morate to napraviti sami. Kad ste vi vlasnik, bit će vam stalo do posla i dobro ćete ga odraditi. Ako ste nečiji zastupnik ili zaposlenik te posao obavljate u nečije ime, možete si priuštiti da ne odradite dobar posao. Ne mora vam biti stalo. Optimizirate za svoju korist, a ne za vlasnikovu imovinu.

    Što je kompanija manja, to će se više svi uključeni osjećati kao vlasnici. Što se manje osjećaš kao zastupnik, to ćeš bolje odradi­ti posao. Što izravnije možete nečiju naknadu povezati s točnom vrijednošću koju stvarate, to ga više pretvarate u vlasnika, a ma­nje u zastupnika. [12]

    Mislim da svi to razumijemo. Vlasništvo nas sve privlači i s tom se idejom lako povezujemo, ali nam mediji i moderno društvo pokušavaju isprati mozak idejom da nas netko treba zastupati, da su zastupnici važni i da imaju posebna znanja. [12]

     

    SLOŽENE KAMATE

    Složene kamate su pojam koji bi većina vas trebala znati iz finan­cijskog konteksta. Ako ne znate, otvorite udžbenik iz mikroeko­nomije. Isplati se pročitati takav udžbenik od korica do korica.

    Jedan primjer složenih kamata – recimo da godišnje zarađujete 10 % svojeg ulaganja od jednog dolara. Prve godine zarađujete 10 % i na računu ćete imati dolar i deset centa. Na kraju iduće go­dine imate dolar i 21 cent, iduće godine dolar i trideset tri centa i tako dalje. Zarada se neprestano povećava. Uz složenu kamatu od 30 % godišnje za 30 godina nećete svoje ulaganje umnožiti deset ili dvadeset puta, nego nekoliko tisuća puta. [10]

    U intelektualnoj domeni složene su kamate apsolutni zakon. Usluga sa stotinom korisnika čiji broj svaki mjesec raste slože­nom kamatom od 20 % može jako brzo doseći milijune korisni­ka. Katkad su čak i vlasnici takvih kompanija iznenađeni tako brzim skaliranjem njihovog poduzeća. [10]

     

    OSNOVNA MATEMATIKA

    Mislim da je matematika zaista podcijenjena. Ako želite zarađi­vati, ako želite zarađeni novac ulagati, morate izvrsno razumjeti osnove matematike. Ne morate znati geometriju, trigonometri­ju, infinitezimalni račun ili zaista komplicirana polja ako su vam interesi samo poslovni. Ali trebat će vam aritmetika, vjerojatnost i statistika. Ta su područja izrazito važna. Otvorite udžbenik os­nova matematike i potrudite se zaista ovladati množenjem, dije­ljenjem, složenim operacijama, vjerojatnošću i statistikom.

     

    CRNI LABUDOVI

    Postoji nova grana statistike vjerojatnosti usmjerena na tako­zvane repne događaje. „Crni labudovi” takve su ekstremne mo­gućnosti. Još jednom moram vas uputiti na Nassima Taleba, kojeg smatram jednim od najvećih filozofa i znanstvenika našeg doba. Njegovi su radovi na tom području zaista revolucionarni.

     

    INFINITEZIMALNI RAČUN

    Infinitezimalni je račun korisno znati kako biste razumjeli stopu promjena i prirodne zakone. No još je važnije razumjeti principe infinitezimalnog računa – kad mjerite promjene u ma­lim odvojenim ili malim povezanim događajima. Nije važno da znate riješiti integralne jednadžbe ili derivacije ako vas netko probudi usred noći, jer vam to neće trebati u poslovnom svijetu.

     

    PRINCIP OBORIVOSTI

    Princip koji rijetki razumiju, a koji je zapravo najvažniji za sve koji tvrde da je „znanost” na njihovoj strani, princip je oborivosti. Ako neka tvrdnja ne može proizvesti oboriva predviđanja, nije znanstvena. Kako biste vjerovali da je nešto istinito, mora se moći koristiti za predviđanje, i mora biti oborivo. [11]

    Mislim da je makroekonomija, zato što ne generira oboriva predviđanja (što je važno obilježje znanosti), otišla u krivom smjeru. Kad proučavate ekonomiju, nikad nemate protuprimjer. Nikad ne možete uzeti primjer američke ekonomije i provesti dva ra­zličita eksperimenta u isto vrijeme. [4]

     

    AKO SE NE MOŽETE ODLUČITI, ODGOVOR JE NE

    Ako je preda mnom teška odluka, poput:

    → Trebam li se udati za ovu osobu?

→ Trebam li prihvatiti ovaj posao?

→ Trebam li kupiti ovu kuću?

→ Trebam li se preseliti u grad?

→ Trebam li se upustiti u poslovne odnose s ovom osobom?

    Ako se ne možete odlučiti, odgovor je ne. Razlog tomu je to što je moderno društvo prepuno opcija. Postoje tone i tone opcija. Ži­vimo na planetu s osam milijardi stanovnika, a putem interneta povezani smo sa svima. Dostupne su vam stotine tisuća karije­ra. Toliko je izbora!

    Biološki smo ustrojeni tako da ne možemo pojmiti koliko izbora imamo. Povijesno gledano, razvijali smo se u plemenima od oko 150 pojedinaca. Kad upoznamo nekoga u takvoj situaciji, ta bi nam osoba mogla biti jedina opcija za partnera.

    Kad donesete neku odluku, time ste se dugoročno obvezali. Za pokretanje kompanije možda će vam trebati deset godina. Nova veza mogla bi trajati pet ili više godina. Ako se preselite u neki grad, vjerojatno tamo ostajete idućih deset ili dvadeset godina. To su vrlo, vrlo dalekosežne odluke. Zato je vrlo, vrlo važno reći da samo kad smo prilično sigurni. Nikad nećete biti apsolutno sigurni, ali možete biti vrlo sigurni.

    Ako se zateknete da radite tablicu s razlozima za i protiv neke odluke, zašto bi mogla biti dobra ili loša za vas… zaboravite. Ako se ne možete odlučiti, odgovor je ne. [10]

     

    TRČITE UZBRDO

     

    Ovo je jednostavna heuristička metoda: ako ne možete donijeti neku tešku odluku, odaberite onu koja je kratkoročno bolnija.

     

    Ako imate dvije opcije, a relativno su slične, odaberite put koji je kratkoročno teži i bolniji.

    U takvim se slučajevima događa da jedan od putova zahtijeva kratkoročnu bol. Drugi pak samo odgađa bol. Vaš mozak zapra­vo pokušava izbjeći sukobe i odgoditi kratkoročnu bol.

    Po definiciji, ako se obje opcije čine sličnima, a jedna zahtijeva kratkoročnu bol, ona će vas nagraditi dugoročnim profitom. A uzmemo li u obzir zakon složenih kamata, dugoročni profit je onaj kojem trebamo stremiti.

    Vaš mozak previše vrijednosti polaže na kratkoročnu sreću, a pokušava izbjeći kratkoročnu bol.

    Zato morate stvoriti protutežu toj tendenciji (a to je vrlo moćna podsvjesna sklonost) tako da svjesno odabirete bol. Kao što zna­te, većina nagrada u životu proizlazi iz kratkoročne patnje koja vodi dugoročnom profitu.

    Meni vježbanje nije zabavno: trpim kratkoročnu patnju. Osje­ćam bol. Međutim, dugoročno to će mi koristiti; razvit će mi mi­šiće i popraviti zdravlje.

    Kad čitam neku knjigu koja me zbunjuje, to je baš kao kad me mišići zabole tijekom vježbanja; samo je ovaj put mozak taj koji je umoran i iscrpljen. Dugoročno postajem pametniji jer usva­jam nove koncepte koji su na granici ili na rubu mojeg poimanja.

    Stoga, općenito valja težiti aktivnostima koje uzrokuju kratko­ročnu bol, ali nude dugoročne nagrade.

    
      Koji je najučinkovitiji način za stvaranje novih mentalnih modela?
    

    Mnogo čitajte, samo čitajte. [2]

     

    Čitanje knjiga o znanosti, matematici ili filozofiji barem sat vremena dnevno vjerojatno će vas smjestiti u sferu visokouspješnih ljudi unutar sedam godina.

  
    NAUČITE VOLJETI ČITANJE

     

    
      (Preporuke za čitanje nalaze se u dijelu knjige pod nazivom „Navalove preporuke za čitanje”.)
    

    Iskrena ljubav prema čitanju, kad je se njeguje, pretvara se u sa­svim posebnu moć. Živimo u doba Aleksandrijske knjižnice, u kojem nam je svaka knjiga i svako moguće znanje ikad zapisano dostupno u nekoliko dodira tipke. Postoji obilje mogućnosti za učenje, ali izostaje želja za učenjem. [3]

     

    Čitanje je bilo moja prva ljubav. [4]

     

    Sjećam se bakine i djedove kuće u Indiji. Kao dijete ležao bih na podu i listao djedove primjerke časopisa Reader’s Digests jer nije imao ništa drugo za čitanje. Ovih su dana, naravno, informacije posvuda – bilo tko može čitati bilo što u bilo kojem trenu. Tada štivo nije bilo tako lako dostupno. Čitao bih stripove, priče za djecu, što god bi mi palo u ruke.

    Mislim da sam oduvijek volio čitati jer sam zapravo asocijalni introvert. Bio sam izgubljen u svijetu riječi i ideja još od malih nogu. Mislim da je dio toga posljedica sretne slučajnosti da me nitko nikad nije tjerao da čitam određeno štivo.

    Mislim da postoji tendencija među roditeljima i učiteljima da djeci kažu: „Čitaj ovo, ali nemoj čitati ono.” Kao dijete pročitao sam mnogo toga što bi se (po današnjim standardima) smatralo fast-foodom za mozak. [4]

     

    Čitaj ono što voliš dok ne zavoliš čitanje.

     

    Morate čitati ono što čitate jer vas zanima. Ne treba vam nikakav drugi razlog. Ne pokušavate ostvariti neku misiju. Jednostavno čitajte jer u tome uživate.

    Ovih se dana često zateknem kako ponovno čitam već pročita­na djela, čak i češće nego što čitam nešto novo. Na Twitteru je @illacertus rekao: „Ne želim pročitati sve. Želim samo iznova čitati onih 100 najboljih knjiga.” Mislim da je to vrijedna ideja. Važnije je znati kako identificirati te knjige koje su za vas naj­bolje, jer različite knjige progovaraju različitim ljudima. Tek ih tada možete zaista upiti.

     

    Čitanje knjige nije utrka – što je knjiga bolja, to je polaganije treba upijati.

     

    Ne znam za vas, ali ja imam slabu koncentraciju. Čitam letimi­ce. Čitam brzinski. Preskačem stranice i poglavlja. Ne bih vas znao uputiti na specifične odlomke ili citate u knjigama. Negdje duboko u sebi svejedno ćete ih upiti, i one postaju niti u tkanju vaše psihe. Na neki se način utkaju u vas.

    Siguran sam da vam se dogodilo da počnete čitati knjigu i prvi je dojam: „Ovo je prilično zanimljivo. Ovo je jako dobro.” A zatim na pola knjige shvatite: „Pa ja sam ovu knjigu već čitao.” I to je savr­šeno u redu. To znači da ste bili spremni za ponovno čitanje. [4]

     

    Zapravo ne pročitam mnogo knjiga. Započnem ih mnogo, a dovršim tek rijetke, i one zatim tvore temelje mojeg znanja.

     

    Prava je istina da zapravo ne čitam mnogo, u usporedbi s onim što ljudi misle. Vjerojatno čitam jedan ili dva sata na dan. Sa­mim time spadam u 0.00001 % ljudske populacije. Mislim da je to samo po sebi zaslužno za sav moj materijalni uspjeh i za svu inteligenciju koju sam stekao. Većina ljudi ne čita jedan sat dnevno. Većina ljudi, rekao bih, čita minutu na dan ili manje. Stvaranje te navike najvažniji je korak.

    Gotovo da nije važno što čitate. S vremenom ćete pročitati do­voljno toga što će vam drastično popraviti život – vaši će vas in­teresi odvesti kamo treba. Baš kao što je najbolja tjelovježba za vas ona kojoj se svakog dana veselite, rekao bih da slično vrijedi i za knjige, blogove, objave na Twitteru, bilo što s idejama i infor­macijama i prilikama za učenje – najbolje je čitati one koje ćete uzbuđeno čitati cijelo vrijeme. [4]

     

    „Dokle god imam knjigu u ruci, ne osjećam se kao da tratim vrijeme.”

    Charlie Munger

     

    Svaki mozak drukčije funkcionira. Neki ljudi vole voditi bilješ­ke. Ja se za te potrebe koristim Twitterom. Čitam i čitam i či­tam. Ako dođem do nekog iznenadnog fundamentalnog uvida ili koncepta, Twitter me prisili da ga svedem na tek nekoliko slova. Zatim ga pokušam na Twitteru oblikovati kao aforizam. Zatim me napadnu nasumični ljudi koji mi skaču za vrat i uka­zuju mi na svakojake očite iznimke u odnosu na moju tvrdnju. Zatim pomislim: „Zašto ja ovo uopće radim?” [4]

     

    Isticanje očitih iznimaka implicira da netko ovdje nije pametan – ili vi ili onaj na koga ciljate.

     

    
      Kad prvi put uzmete knjigu u ruke, tražite li nešto zanimljivo? Kako pristupate čitanju? Otvorite li nasumce stranicu i poč­nete čitati od te točke? Kakavje vaš proces?
    

    Počinjem od početka, no krećem se brzo. Ako mi tekst nije za­nimljiv, počet ću preskakati stranice, ovlaš pregledavati tekst ili brzinski čitati. Ako mi ne zaokupi pažnju u prvom poglavlju na neki značajan ili pozitivan način, odustat ću od knjige, ili barem preskočiti nekoliko poglavlja.

    Ne vjerujem u odgađanje zadovoljstva kad je dostupan beskona­čan broj knjiga. Postoji toliko sjajnih knjiga!

     

    Broj pročitanih knjiga statistika je koja služi samo taštini. Što više znate, to ćete manje knjiga pročitati dokraja. Usredotočite se na koncepte koji nude sposobnost predviđanja.

     

    Općenito govoreći, čitam letimično, preskačem poglavlja, tra­žim dio knjige koji će privući moju pažnju. Većina knjiga nudi jedan važan zaključak. (Naravno, ovdje ne govorim o fikciji.) Nude jedan zaključak, izlože ga, i onda vam daju čitav niz pri­mjera, jedan za drugim, i pokušavaju taj zaključak primijeniti kako bi objasnile sve na svijetu. Kad usvojim poantu knjige, ne libim se prestati čitati. Među najprodavanijim knjigama postoje mnoga djela koja bih nazvao pseudoznanošću… Ljudi me pita­ju: „Jesi li pročitao ovu knjigu?” Uvijek odgovorim da jesam, ali zapravo sam možda pročitao dva poglavlja. Shvatio sam poantu.

     

    Ako je autor knjigu napisao kako bi zaradio novac, nemojte je čitati.

     

    
      Koje prakse slijedite kako biste internalizirali i organizirali podatke koje ste naučili čitanjem?
    

    Objasnite to što ste naučili nekome drugom. Podučavanje vas tjera na učenje.

     

    Nije bitno tko je „obrazovan”, a tko „neobrazovan”. Bitna je razlika između „voli čitati” i „ne voli čitati”.

     

    
      Što mogu učiniti u idućih šezdeset dana da počnem razmišljati jasnije i neovisnije?
    

    Čitajte velikane matematike, znanosti i filozofije. Ignorirajte svoje suvremenike i vijesti. Izbjegavajte plemensku identifika­ciju. Istinu vrednujte više od društvenog odobravanja. [11]

     

    Proučavajte logiku i matematiku jer kad njima ovladate, neće vas biti strah nijedne knjige.

     

    Ne smije vas biti strah nijedne knjige u knjižnici. Bilo da se radi o matematici, fizici, elektrotehnici, sociologiji ili ekonomiji, tre­bali biste moći uzeti bilo koju knjigu s police i pročitati je. Neke će vam od njih biti preteške. To je u redu – svejedno ih pročitaj­te. A zatim im se vratite i pročitajte ih još nekoliko puta.

    Ako vas knjiga koju čitate zbunjuje, ta je zbunjenost slična boli koju osjećate kad vježbate u teretani. Razlika je u tome što vjež­bate mentalnu, a ne fizičku snagu. Naučite se učiti i čitati knjige.

    Kad savjetujem „samo čitajte”, problem je u tome što je na trži­štu mnogo smeća. Postoji toliko različitih vrsta autora – gotovo jednako koliko i ljudi. Mnogi od njih pisat će hrpu smeća.

    Poznajem mnoge ljude koje smatram vrlo načitanima, ali ne i pametnima. Razlog tome je što su, iako su vrlo načitani, čitali pogrešna djela, i to pogrešnim redom. Prvo su čitali štivo koje je netočno ili slaba verzija istine, i na tome su izgradili aksio­me koji su temelji njihovog pogleda na svijet. Sada, kad naiđu na nešto novo, te nove ideje prosuđuju prema već izgrađenim temeljima. Temelji su ključni!

     

    Budući da se većina ljudi boji matematike i ne može je neovisno kritizirati, previše vjeruju mišljenjima koja se temelje na matematici/pseudoznanosti.

     

    Kad je u pitanju čitanje, neka vaši temelji budu vrlo, vrlo kvalitetni.

    Najbolji način da stvorite kvalitetne temelje (a možda vam se ovaj odgovor ne svidi) jest da se držite znanosti i osnova. Opće­nito gledano, rijetke su stvari koje možete pročitati, a s kojima se svi moraju složiti. Malotko će osporavati da je 2 + 2 = 4, zar ne? To je ozbiljno znanje. Matematika je čvrst temelj.

    Jednako tako, prirodne su znanosti čvrst temelj. Mikroekonomija je čvrst temelj. Čim se odmaknete od tih čvrstih temelja, u nevolji ste, jer sad ne znate što je istina, a što nije. Posvetite se najviše što možete stjecanju čvrstih temelja.

    Bolje je sjajno razumjeti aritmetiku i geometriju nego zavući se duboko u naprednu matematiku. Osnove mikroekonomije mogu čitati cijeli dan.

    Još jedan pristup tome bio bi čitati izvornike i klasike. Ako vas zanima evolucija, čitajte Charlesa Darwina. Nemojte početi s Richardom Dawkinsom (iako mislim da je on sjajan autor). Či­tajte ga kasnije; počnite s Darwinom.

    Ako želite naučiti makroekonomiju, prvi bi vam korak trebali biti Adam Smith, von Mises ili Hayek. Krenite s prvotnim filozo­fima ekonomije. Ako vas zanimaju komunističke ili socijalistič­ke ideje (što meni nije blisko), počnite čitanjem Karla Marxa. Nemojte čitati suvremene interpretacije koje vam netko proda­je i pokušava objasniti kako bi stvari trebale izgledati.

    Ako na izvornim izdanjima izgradite svoje temelje, trebali biste imati dovoljno jasan pogled na svijet i shvaćanje da vas nijedna knjiga neće moći uplašiti. Nakon toga možete jednostavno učiti. Ako postanete stroj za neprestano učenje, nikad vam neće ponestati ideja kako zaraditi novac. Uvijek ćete moći predvidjeti trendove u društvu, gdje se skriva vrijednost, kakva je potra­žnja, a naučit ćete i kako se informirati. [74]

     

    Kako biste jasno razmišljali, morate razumjeti osnove.

     

    Ako napamet učite napredne koncepte, a niste u stanju po potrebi doći do njih derivacijom, izgubljeni ste.

    Živimo u doba Twittera i Facebooka. Hranimo se mudrošću u malim, duhovitim formatima, a takvo je znanje zaista teško upi­ti. Modernim je ljudima teško čitati knjige jer smo se navikli na kratke formate. U nama se sukobljavaju dvije suprotstavljene obuke.

    Naša se koncentracija raspala jer nas cijelo vrijeme bombardi­raju informacijama. Želimo preskočiti, skratiti, doći ravno do poante.

     

    Zbog Twittera sam postao lošiji čitatelj, ali mnogo bolji pisac.

     

    S druge strane, od rane dobi uče nas da dovršimo knjige koje čitamo. Knjige su svetinja – kad u školi dobijete za zadaću proči­tati knjigu, morate je pročitati do kraja. S vremenom zaboravlja­mo kako čitati knjige. Svatko koga znam zapeo je na nekoj knjizi.

    Siguran sam da ste i vi negdje zapeli. Na 332. stranici ste, ne mo­žete dalje, ali znate da morate dovršiti knjigu. I što ćete onda učiniti? Odustat ćete od čitanja na neko vrijeme.

    Za mene je odustajanje od čitanja bilo tragedija. Odrastao sam na knjigama, zatim sam se prebacio na blogove, pa nakon toga na Twitter i Facebook, i naposljetku sam shvatio da više ništa ne učim. Samo sam cijeli dan konzumirao male obroke dopamina. Dobivao sam dozice dopamina od 140 znakova. Objavio bih nešto na Twitteru, a onda provjeravao tko je dijelio moje objave. To je zabavan i lijep osjećaj, ali ništa više od igre koju sam igrao.

    Shvatio sam da se moram vratiti čitanju knjiga. [6]

    Znao sam da je to vrlo ozbiljan problem jer se moj mozak već naviknuo provoditi vrijeme na Facebooku, Twitteru i drugim mjestima gdje informacije dolaze u malim, lako probavljivim zalogajima.

    Osmislio sam trik: počeo sam tretirati knjige kao nasumične blogove ili objave na Twitteru. Nisam osjećao obvezu da dovr­šim knjigu. Ovih dana, kad mi netko spomene knjigu, odmah je kupim. U bilo kojem trenutku čitam između deset i dvadeset knjiga. Jednostavno ih listam.

    Ako mi knjiga postane dosadna, preskočit ću nekoliko strani­ca. Katkad počnem čitati knjigu od sredine jer mi neki odlomak zapne za oko. Onda nastavim čitati od te točke, i ne osjećam baš nikakvu obvezu da dovršim knjigu. I odjednom su se knjige vra­tile na moj popis čitanja. To je divno, jer knjige sadrže drevne mudrosti. [6]

    Kad rješavate problem: što je problem stariji, to je starije i rješenje.

    Ako pokušavate naučiti voziti automobil ili upravljati zrakoplo­vom, čitajte tekstove napisane u moderno doba jer to je problem koji je nastao u moderno doba, pa ćete tu pronaći i rješenje.

    Ako rješavate stari problem, kao što je kako održati tjelesno zdravlje, kako ostati miran i spokojan, koji su sustavi vrijedno­sti dobri, kako graditi obitelj i slična pitanja, starija su rješenja vjerojatno bolja.

    Bilo koja knjiga koja je preživjela dvije tisuće godina prošla je kroz filtar brojnih ljudi. Opći će principi vjerojatno biti istiniti. Želim se vratiti čitanju takvih knjiga. [6]

     

    Znate onu pjesmu koju si ne možete izbiti iz glave? Sve misli funkcioniraju na taj način. Pazite što čitate.

     

    Miran um, zdravo tijelo i kuća puna ljubavi.

    Te se stvari ne mogu kupiti.

    Njih se mora zaslužiti.

  
    DRUGI DIO

SREĆA

     

     

    Tri najveća cilja u životu su bogatstvo, zdravlje i sreća.

Tim redom ih i tražimo, ali po važnosti, red bi bio obrnut.

  
    NAUČITE BITI SRETNI

     

     

    Ne doživljavajte se tako ozbiljno. Svi smo mi samo majmuni s planovima.

  
    SREĆA JE NEŠTO ŠTO SE UČI

     

    Da ste me prije deset godina pitali jesam li sretan, odmahnuo bih rukom. Nisam želio razgovarati o tome.

    Na ljestvici od 1 do 10 vjerojatno bih rekao 2 ili 3 od 10. Možda 4 od 10 u najboljim danima. No tada nisam cijenio sreću.

    Danas bih svoju sreću ocijenio s 9 od 10. I da, bogatstvo pomaže, no to je zapravo tek djelić priče. Dobar dio sreće proizlazi iz toga što sam s godinama naučio da mi je vlastita sreća najvažnija, a i njegovao sam je pomoću brojnih tehnika. [10]

     

    Možda sreća nije nešto što možemo naslijediti ili odabrati, nego iznimno osobna vještina koja se može naučiti, poput održavanja tjelesne forme ili kvalitetne prehrane.

     

    Mislim da je sreća nešto što stalno evoluira, baš poput svih veli­kih životnih pitanja. Kad ste bili dijete, pitali ste majku: „Što se s nama događa nakon smrti? Postoji li Djed Božićnjak? Trebam li biti sretan? Za koga se trebam udati?” To su česta pitanja. Na njih nema laganih odgovora jer nijedan odgovor nije univerzal­no primjenjiv. Naravno, postoje odgovori na ta pitanja, no ti su odgovori osobni.

    Odgovor koji meni ima smisla vama će biti besmislen, kao i vaš meni. Što god sreća značila za mene, za vas će značiti nešto dru­go. Mislim da je vrlo važno istražiti te definicije.

    Neki ljudi koje poznajem sreću nalaze u stanju radnog zanosa. Neki ljudi traže užitak. Drugi traže osjećaj zadovoljstva. Moja definicija neprestano evoluira. Odgovor koji bih vam ponudio prije godinu dana razlikovao bi se od odgovora koji ću vam dati danas.

    Danas vjerujem da je sreća naše osnovno stanje. Sreća je tu kad uklonite osjećaj da vam nešto nedostaje u životu.

    Mi smo svi vrlo kritični strojevi za preživljavanje i razmnoža­vanje. Stalno razmišljamo kako nam treba ovo ili ono, pa smo zarobljeni u mreži želja. Sreća je stanje u kojem nam ništa ne nedostaje. Kad nam ništa ne nedostaje, naš um prestaje raditi i bježati u prošlost ili budućnost, kako bi za nečime žalio ili nešto planirao.

    U tom odsustvu, barem na tren, imamo unutarnju tišinu. Kad postignemo unutarnju tišinu, zadovoljni smo, i sretni smo. Ako se ne slažete, to je sasvim u redu. Ponavljam, sreća je nešto ra­zličito za svakoga.

    Ljudi pogrešno vjeruju da ključ sreće leži u pozitivnim mislima i pozitivnim djelima. Što sam više čitao, što sam više učio, i što sam više iskusio (jer sve volim sam provjeriti), došao sam do spoznaje da svaka pozitivna misao u sebi nosi i negativnu mi­sao. Ona je kontrast nečemu negativnom. Temeljno djelo taoizma Tao Te Ching sve to artikulira mnogo bolje negoli sam ja u stanju, ali sve je to pitanje dualnosti i polariteta. Ako kažem da sam sretan, to znači da sam u nekom trenu bio tužan. Ako za nekoga kažem da je privlačan, to znači da netko drugi mora biti neprivlačan. Svaka pozitivna misao sadrži sjeme negativne mi­sli u sebi, a vrijedi i suprotna tvrdnja: zato mnogi najveći život­ni uspjesi proizlaze iz patnje. Morate iskusiti negativnu stranu prije nego što možete cijeniti pozitivnu stranu i njoj težiti.

    Za mene sreća nema veze s pozitivnim mislima. Nema veze ni s negativnima. Sreća je izostanak želje, posebice izostanak želje za bilo čim izvanjskim. Što manje želja imam, to ću lakše prihva­titi trenutno stanje; to znači da će mi se i um manje kretati, jer um uistinu prebiva u kretanju prema budućnosti ili prošlosti. Što sam prisutniji u trenutku, to ću biti sretniji i zadovoljniji. Ako se zakvačim za neki osjećaj i sam sebi kažem: „0, pa ja sam sretan!”, željet ću ostati sretan, i to će me izbaciti iz te sreće. I sad se odjednom um počinje kretati. Pokušava se uhvatiti za ne­što. Pokušava privremenu situaciju pretvoriti u trajnu.

    Sreća je za mene uglavnom izostanak patnje, želja, promišljanja budućnosti ili prošlosti: do nje dolazi kad prigrlim sadašnjost i stvarnost kakve uistinu jesu. [4]

     

    Ako ikad želite postići mir, morate zakoračiti onkraj dobra i zla.

     

    Priroda ne poznaje koncept sreće ili nesreće. Priroda slijedi neumoljive matematičke zakone i lanac uzroka i posljedica od Velikog praska sve do danas. Sve je savršeno točno onako kako jest. Samo u svom umu možemo biti sretni ili nesretni, a situa­cije mogu biti savršene ili nesavršene samo zbog naših želja. [4]

    Svijet nam samo vraća odraz naših osjećaja. Stvarnost je neutralna. Stvarnost ne sudi. Stablo ne poznaje koncept ispravnog ili pogreš­nog, dobra i zla. Rađamo se, iskusimo čitav niz osjetilnih iskusta­va i podražaja (svjetla, boje i zvukovi), a onda umiremo. Na nama je da odaberemo kako ćemo sve to interpretirati – to je naš izbor.

    Na to mislim kad kažem da je sreća odabir. Ako vjerujete da je odabir, možete početi raditi na njemu. [77]

    Ne postoje vanjske sile koje utječu na vaše emocije – koliko god se vama činilo da je to tako.

    Uza sve ovo, postao sam uvjeren u potpunu beznačajnost ega i identiteta, i mislim da je to jako korisno. Primjerice, kad biste mislili da ste najvažniji u svemiru, morali biste cijeli svemir po­koriti svojoj volji. Ako ste najvažniji u svemiru, kako to da se on ne pokorava vašim željama? Ako se ne pokorava vašim željama, nešto tu nije u redu.

    S druge strane, ako se smatrate jednakim bakteriji ili amebi – ili ako doživljavate sav svoj trud i rad kao pisanje po površini vode ili gradnju dvoraca od pijeska, nećete imati očekivanja o tome kako bi život „zapravo” trebao izgledati. Život je takav kakav jest. Kad to prihvatite, nemate razloga biti sretni ili nesretni. Ti pojmovi gotovo da više nisu primjenjivi.

    Ono što vam u takvom neutralnom stanju preostaje nije neu­tralnost. Mislim da ljudi uglavnom vjeruju da je neutralna eg­zistencija prilično nezanimljiva. Upravo suprotno – to je stanje u kojem živi većina male djece. Ako pogledate malu djecu, u prosjeku se doimaju prilično sretnima, jer su uživljena u svaki trenutak i svoju okolinu, a ne razmišljaju o tome kako bi život trebao izgledati da bi bio u skladu s njihovim preferencijama i željama. Mislim da je neutralno stanje zapravo stanje savršen­stva. Svaka osoba može biti vrlo sretna dokle god nije previše zapletena u vlastite misli. [4]

    Naši su životi treptaj krijesnice u noći. Nestat ćemo u trenu. Moramo najbolje iskoristiti svaku minutu, što ne znači da ci­jeli život moramo ganjati nekakve puste želje. To znači da je svaka sekunda na ovom planetu dragocjena, te da je vaša od­govornost da budete sretni i da sve interpretirate na najbolji mogući način. [9]

     

    Mislimo da smo mi fiksni, a da se svijet može mijenjati, ali u stvarnosti smo mi ti koji se mogu mijenjati, dok je svijet uglavnom fiksan.

     

    
      Može li nam meditacija pomoći da prihvatimo stvarnost?
    

    Da. No nevjerojatno je u kako maloj mjeri nam pomaže. [smijeh] Možete meditirati cijeli život, no ako netko kaže nešto pogrešno u lošem trenutku, opet ćete postati verzija sebe kojom upravlja ego. Gotovo kao da vježbate dižući utege od jednog kilograma, a onda vam netko ispusti olimpijsku šipku nakrcanu željeznim diskovima na glavu.

    Meditacija je u svakom slučaju bolja nego da ništa ne radite. Međutim, kad dođe stvarni trenutak mentalne ili emocional­ne patnje, neće vam biti lako. [8] Prava sreća nastaje samo kao nusproizvod mira. Uglavnom ćete je postići prihvaćanjem, a ne mijenjanjem svoje okoline. [8]

     

    Razumna osoba može pronaći mir tako da njeguje ravnodušnost prema onome što je izvan njezine kontrole.

     

    Prizemljio/Suspregnuo sam svoj identitet. Prigušio sam žamor svojeg uma.

    Ne marim za sve što nije zaista bitno.

    Ne miješam se u politiku.

    Ne okružujem se nesretnim ljudima.

    Zaista cijenim svoje vrijeme na ovoj Zemlji.

    Čitam filozofiju.

    Meditiram.

    Okružujem se sretnim ljudima.

    I sve to zaista pomaže.

    Svatko može polako, ali ravnomjerno i metodično poboljšati svoje osnovno stanje sreće, baš kao što možemo poboljšati svoju tjelesnu spremu i zdravlje. [10]

  
    SREĆA JE IZBOR

     

    Sreća, ljubav i strast… nije nešto što ćete pronaći – to je ono što ćete odabrati.

     

    Sreća je vaš izbor i vještina koju morate razvijati.

    Um je jednako plastičan kao i tijelo. Toliko vremena i truda ula­žemo u nastojanje da promijenimo svijet oko sebe, druge ljude, pa i vlastito tijelo, a u isto vrijeme prihvaćamo da mi moramo ostati onakvi kakvima nas je oblikovalo naše djetinjstvo.

    Prihvaćamo glas u svojoj glavi kao izvor istine. Međutim, sve je to promjenjivo, a svaki je dan nova prilika. Sjećanja i identitet teret su iz prošlosti koji nas sprečava da živimo slobodno u sadašnjosti. [3]

  
    SREĆA ZAHTIJEVA PRISUTNOST

     

    U bilo kojem trenutku, dok šećete ulicom, na sadašnjost je usre­dotočen tek jedan sićušni dio vašeg uma. Ostatak planira buduć­nost ili žali za prošlošću. To vas sprečava da uživate u svojem isku­stvu. Zbog toga ne možete vidjeti ljepotu u svemu oko sebe ni biti zahvalni na mjestu na kojem ste se zatekli. Doslovno uništavate svoju sreću ako trošite cijelo vrijeme na tlapnje o budućnosti. [4]

     

    Žudimo za iskustvima koja će nam omogućiti da budemo prisutni, no sama nas žudnja udaljava od sadašnjeg trenutka.

     

    Jednostavno ne vjerujem ni u što iz svoje prošlosti. Baš ni u što. Nikakva sjećanja. Nikakva kajanja. Nikakve ljude. Nikakva putovanja. Ništa. Velik dio naše nesreće proizlazi iz uspoređivanja prošlosti i sadašnjosti. [4]

     

    Iščekivanje naših poroka vuče nas u budućnost. Uklanjanje poroka olakšava nam život u sadašnjosti.

     

    Pročitao sam jednu sjajnu definiciju: „Prosvjetljenje je prostor između vaših misli.” To znači da prosvjetljenje nije nešto do čega se dolazi nakon trideset godina promišljanja na vrhu pla­nine. To je nešto što se postiže iz trena u tren, i svakog dana možemo barem djelomično ostvariti prosvjetljenje. [5]

  
    SREĆA ZAHTIJEVA MIR

     

    
      Jesu li sreća i osjećaj svrhe povezani?
    

    Sreća je riječ koja u sebi nosi toliko značenja da više nisam ni si­guran što znači. Ovih dana, za mene, sreća u većoj mjeri podra­zumijeva spokoj nego veselje. Mislim da spokoj i osjećaj svrhe ne idu rukom pod ruku.

    Ako se radi o unutarnjem osjećaju svrhe, nečemu što najviše želite raditi, onda u redu, bit ćete sretni dok se time bavite. Me­đutim, vanjski nametnute svrhe kao što je „društvo želi da ra­dim X”, ili „najstariji sam sin najstarijeg sina ove loze, pa moram raditi Y”, ili „preuzeo sam ovaj dug ili obvezu” – mislim da takve svrhe ne vode ka sreći.

    Mislim da mnoge od nas muči jedan poluzatomljeni stalni osje­ćaj tjeskobe. Ako posvetite pažnju svojem umu, shvatit ćete da katkad jurite naokolo i obavljate svoj posao, a ne osjećate se baš dobro: tada ćete primijetiti da vaš um neprestano žamori i negoduje o nečemu. Možda ne možete sjediti na miru… Uvijek „nakonujemo” – sjedimo na jednome mjestu, a već razmišljamo kamo bismo trebali krenuti nakon toga.

    Uvijek nas nakon ovoga čeka nešto novo, pa nešto novo, pa ne­što novo nakon toga, i to nam stvara tu sveprisutnu i stalnu tjeskobu.

    Taj je osjećaj najočitiji kad pokušate sjesti i ne raditi ništa, baš ništa. Apsolutno ništa. Pokušajte ne čitati knjigu, ne slušati glazbu. Samo sjednite i ne radite ništa. Nećete uspjeti jer vas tjeskoba neprestano tjera da ustanete i krenete, ustanete i kre­nete, ustanete i krenete. Mislim da je važno shvatiti da nas ta tje­skoba čini nesretnima. Ta je tjeskoba samo niz odbjeglih misli.

    Kako se ja borim protiv tjeskobe? Ne pokušavam se boriti, nego samo primijetim da sam tjeskoban zbog svih tih misli. Pokušam promisliti: „Bih li radije razmatrao ove misli ili bi mi više godio mir?” Dokle god se bavim tim mislima, mira neće biti.

    Primijetit ćete da, kad govorim o sreći, mislim na mir. Mnogi ljudi, kad govore o sreći, misle na veselje ili blaženstvo, no meni je spokoj draži. [2]

     

    Sretna osoba nije ona koja je cijelo vrijeme sretna.

    To je osoba koja bez napora događaje interpretira na takav način da ne gubi svoj prirođeni mir.

    SVAKA JE ŽELJA ODABIR NESREĆE

     

    Mislim da je najčešća pogreška čovječanstva uvjerenje da se sre­ća može postići nekim vanjskim okolnostima. Znam da to nije originalna misao. Nije to ništa novo. To je temeljna mudrost budizma, ne svojatam je. Mislim da je samo prepoznajem na te­meljnoj razini, pa i u samom sebi.

    Kupili smo novi automobil. I sad čekam da moj novi auto stigne. Svake večeri visim na forumima i čitam o tom autu. Zašto? Pa to je samo nekakav predmet. To je samo običan auto. Neće mi nimalo promijeniti život. Znam da više neću mariti za njega čim napokon stigne. Međutim, ovisan sam o osjećaju čežnje. Ovisan sam o ideji da će mi taj vanjski predmet donijeti nekakvu sreću i veselje, a to je potpuna tlapnja.

    Potraga za bilo čime izvan sebe osnovna je tlapnja. Time ne že­lim reći da se ne trebate baviti vanjskim svijetom. Svakako tre­bate. Živo ste biće. Morate raditi neke stvari. Borite se protiv entropije na lokalnoj razini. Zato ste tu.

    Stvoreni ste da djelujete. Nije vam suđeno da samo ležite u pijesku i meditirate cijeli dan. Trebate se aktualizirati. Tre­bate raditi ono za što ste stvoreni.

    Ideja da ćete promijeniti nešto u vanjskom svijetu i da će vam ta promjena donijeti mir, vječno veselje i sreću koju zaslužujete temeljna je tlapnja od koje svi bolujemo, pa i ja. Pogreška koju iznova ponavljamo je što si govorimo: „Bit ću sretan kad dobi­jem to i to”, što god „to” bilo. Svi mi ponavljamo tu osnovnu po­grešku, svakog sata svakog dana. [4]

     

    To je temeljna tlapnja: negdje tamo postoji nešto što će me zauvijek usrećiti i ispuniti.

     

    Želja je ugovor sa samim sobom da budete nesretni dok ne dobije­te ono što želite. Mislim da mnogi od nas toga nisu svjesni. Mislim da cijeli dan želimo razne stvari i onda se čudimo zašto smo ne­sretni. Trudim se ostati svjestan toga jer onda mogu pažljivo birati svoje želje. Pokušavam u svakom trenu nemati više od jedne velike želje i svejedno tu želju prepoznajem kao glavni izvor svoje patnje. Svjestan sam područja u kojem sam odlučio biti nesretan. [5]

     

    Želja je ugovor sa samim sobom da budete nesretni dok ne dobijete ono što želite.

     

    Nedavno sam naučio jedno važno pravilo: mnogo je važnije usa­vršiti svoje želje nego pokušavati raditi nešto što u potpunosti ne želite. [1]

    Dok ste mladi i zdravi, možete raditi više toga. Time što više radite, preuzimate sve više i više želja. Niste svjesni da to pola­ko uništava vašu sreću. Mlađi su ljudi uglavnom nesretniji, ali zdraviji. Stariji su ljudi sretniji, ali lošijeg zdravlja.

    Dok ste mladi, imate vremena. Imate zdravlje, ali nemate novca. Kad ste u srednjim godinama, imate novca i zdravlja, ali nemate vremena. Kad ostarite, imate novca i vremena, ali nemate zdrav­lje. Znači, sveto bi trojstvo bilo imati sve troje u isto vrijeme.

    U trenutku kad ljudi shvate da imaju dovoljno novca, već su potratili svoje vrijeme i zdravlje. [8]

  
    USPJEH NE VODI KA SREĆI

     

    Sreća proizlazi iz zadovoljstva onim što imate.

    Uspjeh proizlazi iz nezadovoljstva. Odaberite jedno.

     

    
      Konfucije tvrdi da svatko ima dva života. Drugi počinje kad shvatimo da imamo samo jedan. Kada je i kako počeo vaš dru­gi život?
    

    To je vrlo duboko pitanje. Većina ljudi starijih od određene dobi iskusili su taj osjećaj ili fenomen: prolazili su kroz život na jedan način i došli to određene točke u kojoj su morali uvesti neke pri­lično velike promjene. I ja sigurno spadam u tu kategoriju.

    Velik dio života trudio sam se ostvariti određeni materijalni i društveni uspjeh. Kad sam ostvario materijalni i društveni uspjeh (ili sam barem dosegao točku kad mi do njih nije bilo to­liko stalo), shvatio sam da ljudi oko mene koji su već ostvarili slične uspjehe i koji su bili na putu prema još većim uspjesima – nisu sretni. U mojem slučaju, sigurno se radilo o hedonističkoj prilagodbi: lako bih se naviknuo na bilo što.

    To me dovelo do zaključka, koji se možda čini banalan, da sreća dolazi iznutra. Taj me zaključak nagnao da više radim na sebi i da shvatim da je svaki pravi uspjeh unutarnji i nema veze s vanj­skim okolnostima.

    Međutim, svejedno se moramo baviti vanjskim okolnostima. To je naš biološki imperativ. Lako je reći: „Pa samo ugasi taj poriv.” Vaše iskustvo vratit će vas na unutarnji put. [7]

     

    Problem koji se javlja kad postaneš dobar u nekoj igri, a pogotovo u igri s velikim nagradama, jest da ćeš je nastaviti igrati čak i nakon što je prerasteš.

    Nagon za opstankom i razmnožavanjem natjerat će nas u žr­vanj beskrajnog rada. Hedonistička prilagodba zadržat će nas tamo. Trik je znati kada izaći iz žrvnja rada i početi se igrati.

     

    
      Koga smatrate uspješnim?
    

    Većina nas nekoga smatra uspješnim ako pobjeđuje u istoj igri koju sami igramo. Ako ste sportaš, ugledat ćete se na vrhun­ske sportaše. Ako ste poduzetnik, uz uspjeh ćete vezati Elona Muška.

    Prije nekoliko godina naveo bih Stevea Jobsa jer je bio dio po­kretačke sile koja je stvarala nešto štoje mijenjalo živote cijelom čovječanstvu. Mislim da je Marc Andreessen uspješan, ne zbog svoje nedavne inkarnacije u vidu poduzetničkog kapitalista, nego zbog nevjerojatnih postignuća koja je imao s Netscapeom. Satoshi Nakamoto uspješan je jer je stvorio Bitcoin, nevjeroja­tan tehnološki izum koji će imati posljedice još desetljećima. Naravno, tu je i Elon Musk, jer je promijenio javno mišljenje o tome što je moguće s modernom tehnologijom i poduzetniš­tvom. Smatram te tvorce pune trgovačkog duha uspješnima.

    Meni su pravi pobjednici oni koji u potpunosti iskorače iz igre, koji igru i ne igraju, koji je nadilaze. To su ljudi koji imaju to­liku unutarnju mentalnu samokontrolu i samosvijest. Osobno poznajem nekoliko takvih ličnosti. Jerzy Gregorek – njega sma­tram uspješnim jer ne treba ništa ni od koga. Spokojan je, zdrav, i činjenica zarađuje li više ili manje od bilo koga drugog nema utjecaja na njegovo mentalno stanje.

    Povijesno gledano, rekao bih da su legendarni Buda i indijski filo­zof Krishnamurti, čija djela volim čitati, uspješni, u smislu da su u potpunosti iskoračili iz igre. Pobjede i porazi ništa im ne znače.

    Pročitao sam jedan citat Blaisea Pascala. U osnovi, on kaže: „Je­dini uzrok čovjekova jada jest to što ne zna kako spokojno ostati u vlastitoj sobi.”*** Kad biste mogli samo trideset minuta sjediti u miru i biti sretni, bili biste uspješni. To je izuzetno moćno sta­nje uma, no rijetki ga među nama uspiju postići. [6]

    Mislim da sreća proizlazi iz mira. Ako ste iznutra i izvana mirni, to će s vremenom dovesti do sreće. No mir je vrlo teško postići. Ironija je u tome da većina nas mir pokušava pronaći kroz rat. Kad osnujete tvrtku, na određeni način ratujete. Kad sa sustana­rima raspravljate o tome tko treba oprati suđe, ratujete. Ulazite u sukobe kako biste kasnije mogli imati nekakav osjećaj sigur­nosti i mira.

    U stvarnosti mir nikad nije zajamčen. On teče poput rijeke, ne­prestano se mijenjajući. Zapravo trebate naučiti osnovnu vje­štinu koja će vam omogućiti da u životu plutate u toj rijeci i u većini slučajeva prihvaćate svoje stanje. [8]

     

    U životu možete dobiti gotovo što god želite, sve dok se radi o samo jednoj stvari i želite je mnogo više nego bilo što drugo.

     

    Po mojem iskustvu, mjesto na kojem najviše želim biti mjesto je spokoja.

    Spokoj je sreća u mirovanju, a sreća je spokoj u pokretu. U bilo kojem trenu možete pretvoriti spokoj u sreću. No spokoj je ono što želite većinu vremena. Ako ste spokojna osoba, što god radi­li, donosit će vam sreću.

    Danas mislimo da se spokoj postiže rješavanjem svih vanjskih problema. Ali vanjski su problemi bezbrojni. Jedini način da zaista postignete unutarnji mir jest da odustanete od ideje pro­blema. [77]

  
    ZAVIST JE NEPRIJATELJ SREĆE

     

    Mislim da život nije baš težak. Mislim da ga mi činimo teškim. Nešto čega se pokušavam osloboditi je fraza „trebao bih”. Kad god vam se u misli uvuče fraza „trebao bih”, radi se o osjećaju krivnje ili o društvenom programiranju. Ako nešto radite zato što biste to „trebali” raditi, to znači da to zapravo ne želite ra­diti. Taj vas zadatak čini nesretnima, pa ja iz života pokušavam eliminirati što više stvari koje bih „trebao” raditi. [1]

     

    Neprijatelj duševnog mira su očekivanja koja su vam nametnuli društvo i drugi ljudi.

     

    Društvo nam govori: „Vježbaj u teretani. Moraš dobro izgledati.” To je kompetitivna igra za više igrača. Drugi ljudi mogu vidjeti ide li mi dobro ili ne. Govore nam: „Zarađuj novce. Kupi veliku kuću.” Opet, vanjska kompetitivna igra za više igrača. Trening koji će vas dovesti do sreće u potpunosti je unutarnja aktivnost. U tome ne postoji vanjski napredak, ne postoji vanjska validacija. Natječete se samo sa sobom – to je igra za jednog igrača.

    Isti smo kao pčele ili mravi. Društvena smo bića, vanjski nas svi­jet programira i pogoni. Više i ne znamo kako igrati i pobijediti u tim igrama za jednog igrača. Natječemo se samo s drugima.

    Ustvari, život je igra za jednog igrača. Rađate se sami. Umrijet ćete sami. Sve svoje interpretacije stvarate sami. Sva vaša sje­ćanja samo su za vas. Za tri generacije nestat ćete i nitko neće mariti. Prije nego što ste se rodili nitko nije mario. Sve je to igra samo za jednog igrača.

     

    Jedan od mogućih razloga zašto je teško održati se u jogi i meditaciji je to što nema vanjsku vrijednost. I to su igre za jednog igrača.

     

    
      Buffett nudi sjajan primjer za to: postavlja pitanje želite li biti najbolji ljubavnik na svijetu koji slovi kao najgori, ili najgori na svijetu koji slovi kao najbolji? [ovo je parafraza] Razlika je u tome zbrajate li bodove izvana ili iznutra.
    

    Tako je. Svi najvažniji bodovi zbrajaju se iznutra.

    Zavist je bila emocija koju mi je bilo najteže nadvladati. Kad sam bio mlad, mučila me jaka zavist. S vremenom sam naučio kako je se riješiti. I dalje se pojavljuje s vremena na vrijeme. To je jed­na vrlo otrovna emocija jer na kraju nemate nikakve koristi od nje. Samo ste manje sretni, a osoba kojoj ste zavidjeli i dalje je uspješna, privlačna ili što god bilo predmet vaše zavisti.

    Jednog sam dana shvatio nešto o svim tim ljudima kojima sam zavidio. Ne mogu im zavidjeti samo na jednome malom aspektu njihova života. Ne mogu reći: želim njegovo tijelo. Želim njezino bogatstvo. Želim njegovu osobnost. Morate uzeti u obzir cijelu osobu. Želite li zaista biti ta osoba, sa svim njezinim reakcijama, željama, obiteljskim vezama, srećom i nesrećom, stavom prema životu, mišljenjem o sebi? Ako niste spremni u potpunosti se za­mijeniti sa svime što ta osoba nosi sa sobom, zavist nema smisla.

    Kad sam to shvatio, zavist je nestala, jer ne želim biti nitko dru­gi. Sretan sam što sam taj koji jesam. Usput, i to je u vašim ruka­ma. Biti zadovoljan s onim što jeste. Međutim, za to ne postoje nikakve društvene nagrade. [4]

  
    SREĆU GRADIMO NAVIKAMA

     

    Otkriće koje me u zadnjih pet godina najviše iznenadilo je da su spokoj i sreća vještine. To nisu stanja s kojima se rodite. Narav­no, postoje nasljedni faktori. Dobrim dijelom na to utječe i uvje­tovanje vaše okoline, no takvo se uvjetovanje može poništiti i promijeniti.

    S vremenom možete promijeniti količinu svoje sreće, a sve to počinje od vaše vjere da to možete učiniti.

    To je vještina. Baš kao što je vještina pravilna prehrana, dijeta, vježbanje, zarađivanje, upoznavanje partnera, održavanje do­brih odnosa, pa čak i ljubav. Prvo morate shvatiti da su to vješti­ne koje možete naučiti. Kad na njih usmjerite pažnju i namjeru, svijet može postati bolje mjesto.

     

    Kad radite, okružite se ljudima koji su uspješniji od vas. Kad se igrate, okružite se ljudima koji su sretniji od vas.

     

    
      Kakva je vrsta vještine sreća?
    

    Radi se o principu pokušaja i pogrešaka. Morate vidjeti što vam odgovara. Možete isprobati novu meditaciju. Odgovara li vam to? Koju ste vrstu meditacije isprobali – tantričku ili vipassanu? Treba li vam desetodnevna radionica ili vam je dvadesetak mi­nuta dovoljno?

    U redu, ništa od toga nije upalilo. A da pokušam s jogom? Surfanjem? Možda s utrkama automobila? Ili s kuhanjem? Hoće li mi to pomoći da budem zen? Doslovno morate isprobati sve to dok ne pronađete ono što vama odgovara.

    Kad se radi o lijekovima za stanje uma, placebo učinak djeluje u sto posto slučajeva. Što se uma tiče, morate imati pozitivan stav, umjesto da budete sumnjičavi. Ako se radi o nečemu potpuno unutrašnjem, trebate imati pozitivno stanje uma.

    Primjerice, čitao sam Moć sadašnjeg trenutka Eckharta Tollea, što je fantastičan uvod u vještinu prisutnosti za osobe koje nisu religiozne. U toj knjizi on pokazuje da je najvažnije biti prisutan u sadašnjem trenutku, a onda to ponavlja i ponavlja dok napo­kon ne shvatite.

    U knjizi opisuje jednu vježbu za tjelesnu energiju. Trebate leći i osjetiti energiju koja se kreće oko vašeg tijela. U tom trenu „stari ja” odložio bi knjigu i rekao: „Dobro, ovo su očito gluparije.” Me­đutim, „novi ja” je rekao: „Pa, ako vjerujem u to, možda upali.” Ušao sam u vježbu s pozitivnim stanjem uma. Legao sam i poku­šao tu vježbu meditacije. I znate što? Osjećaj je bio sjajan.

    
      Kako se razvija vještina sreće?
    

    Možete razvijati dobre navike. Ako prestanete piti alkohol, ras­položenje će vam biti stabilnije. Ako ne konzumirate šećer, raspoloženje će vam biti stabilnije. Ako izbjegavate Facebook, Snapchat i Twitter, raspoloženje će vam biti stabilnije. Igranje videoigara donijet će vam kratkoročnu sreću – i ja sam bio ve­liki ljubitelj videoigara – no dugoročno, to vam može pokvariti sreću. Igre vam pružaju i uskraćuju dopamin na načine koje ne možete kontrolirati. Isto vrijedi i za kofein – mijenjate dugoroč­nu sreću za kratkoročnu.

    Ustvari, trebate kročiti kroz život i zamijeniti svoje nesvjesne loše navike dobrima, i svjesno nastojati biti sretnija osoba. Na kraju, svi smo mi samo spoj svojih navika i ljudi s kojima provo­dimo najviše vremena.

    Kad smo djeca, imamo jako malo navika. S vremenom naučimo što sve ne smijemo raditi. Postajemo samosvjesni. Počinjemo oblikovati navike i rutinu.

    Mnoge razlike između ljudi koji s godinama postaju sretniji i onih koji ne postaju mogu se objasniti pomoću navika koje su razvili. Jesu li to navike koje će vam donijeti dugoročnu ili krat­koročnu sreću? Jeste li se okružili ljudima koji su općenito po­zitivni i optimistični? Koliko truda i rada od vas zahtijeva odr­žavanje tih odnosa? Možete li reći da se tim osobama divite i da ih cijenite, ali da im ne zavidite?

    Postoji takozvana „teorija pet čimpanzi” prema kojoj možete predvidjeti kako će se određeni majmun ponašati na temelju ponašanja pet drugih majmuna s kojima se najviše druži. Mi­slim da je ta teorija primjenjiva i na ljude. Možda je politički nekorektno reći da svoje prijatelje trebate pomno odabrati. No nipošto ih ne smijete birati po nasumičnim kriterijima, kao što su živi li u blizini ili radite li slučajno zajedno. Ljudi koji su naj­sretniji i najoptimističniji odabrali su pet dobrih čimpanzi. [8]

    Prvo pravilo razrješavanja sukoba glasi: ne družite se ljudima koji stalno ulaze u sukobe. Ne zanima me ništa što je neodrživo ili teško održivo, pa tako ni teški odnosi. [5]

     

    Ako ne možete zamisliti da s nekim radite cijeli život, nemojte s njime raditi ni dana.

     

    Imam jednog prijatelja Perzijanca, zove se Behzad. On uživa u životu i nema vremena ni za koga tko nije sretan.

    Kad biste Behzada pitali koja je njegova tajna, samo bi vas pogle­dao i rekao: „Prestani se pitati zašto i umjesto toga reci wow.” Svijet je nevjerojatno mjesto! Mi ljudi navikli smo sve uzimati zdravo za gotovo. Uzmimo za primjer ono što vi i ja radimo. Sje­dimo s krovom nad glavom, odjeveni i siti, i komuniciramo jedno s drugim kroz prostor i vrijeme. Mogli smo biti dva majmuna u prašumi koji gledaju zalazak sunca i pitaju se gdje će prenoćiti.

    Kad dobijemo nešto, pretpostavljamo da nam svijet to dugu­je. Kad ste prisutni u trenutku, svjesni ste svih darova i obilja koje se u svakom trenu nalazi svuda oko nas. Samo to trebate osvijestiti. Ovdje sam, sada, i sve te divne stvari su mi nadohvat ruke. [8]

    Najvažniji trik za postizanje sreće je shvatiti da je sreća vješti­na koja se razvija i da je ona vaš izbor. Odaberete biti sretni, i onda na tome radite. To je baš kao vježbanje mišića. Baš kao mršavljenje. Baš kao poslovni uspjeh. Baš kao učenje napred­ne matematike.

    Vi odlučujete da vam je to nešto važno. Zatim ćete tome dati pred­nost nad svime drugim. Pročitat ćete svu literaturu o tome. [7]

     

    NAVIKE KOJE GRADE SREĆU

    Razvio sam niz trikova kojima se koristim kako bih bio sretniji u trenutku. Isprva su mi se činili budalasti i teški i iziskivali su mnogo pozornosti, no s vremenom su mi neki od njih postali prirodni poput disanja. Radio sam ih tako ustrajno da sam si uvelike povećao količinu sreće.

    Jasno je da je jedan od njih meditacija – meditacija usmjerena na uvid. Meditirao sam s jasnim ciljem: da pokušam shvatiti kako moj um funkcionira. [7]

    Važno je u svakom trenutku biti svjestan. Ako se zateknem da nekome sudim, zaustavim se i kažem si: „Koja je pozitivna inter­pretacija ovoga?” Nekoć davno lako sam se živcirao. Ovih dana uvijek tražim pozitivnu stranu svake situacije. Ispočetka sam se trebao racionalno i svjesno potruditi. Trebalo mi je nekoliko se­kundi da osmislim pozitivnu interpretaciju. Sad mi treba manje od sekunde. [7]

    Trudim se što više izlagati Sunčevoj svjetlosti. Pogledam u nebo i nasmiješim se. [7]

    Svaki put kad se uhvatite u nekoj čežnji, recite: „Je li mi ovo tako važno da ću biti nesretan ako ne dobijem ono što želim?” Poka­zat će se da u većini slučajeva to jednostavno nije tako. [7]

    Mislim da me skidanje s kofeina učinilo sretnijim. Sad sam mnogo stabilnija osoba. [7]

    Mislim da me svakodnevna tjelovježba čini sretnijim. Ako imate tjelesni mir, lakše je postići duševni mir. [7]

    Što više sudite, to se više odvajate. Na trenutak ćete se osjećati bolje jer će vam goditi to što mislite da ste bolji od nekoga. Ka­snije ćete se osjećati usamljeno. Zatim ćete početi posvuda uo­čavati negativnost. Svijet vam samo vraća odraz vaših osjećaja. [77]

    Recite svojim prijateljima da ste sretna osoba. Time ćete se ob­vezati da se tako i ponašate. Vezat će vas sklonost dosljednosti. Morat ćete održavati tu reputaciju. Vaši će prijatelji od vas oče­kivati da budete sretna osoba. [5]

    Štedite svoje vrijeme i sreću tako da što manje upotrebljavate ove tri aplikacije na telefonu: pozive, kalendar i budilicu. [11]

    Što više tajni imate, to ćete manje sretni biti. [11]

    U lošem ste raspoloženju? Upotrijebite meditaciju, glazbu i tje­lovježbu da se uravnotežite. Zatim odaberite novi smjer u koji ćete u ostatku dana uložiti mentalnu energiju. [11]

    Hedonistička prilagodba jače se veže uz objekte koje je stvorio čovjek (automobili, kuće, odjeća, novac) nego uz prirodne poja­ve (hrana, seks, tjelovježba). [11]

    Bez iznimaka – sve aktivnosti vezane uz ekran smanjuju sreću, sve koje nisu vezane uz ekran povećavaju sreću. [11]

    Vodite vlastitu računicu: koliki dio dana provodite radeći stvari zbog obveza, a ne zato što vas zanimaju? [11]

    Vijesti su tu da zbog njih postanete tjeskobni i ljuti. No pozadin­ski znanstveni, ekonomski, obrazovni i međuljudski trendovi su pozitivni. Ostanite optimistični. [11]

    Politika, akademska zajednica i društveni status igre su s nultim zbrojem. Igre s pozitivnim zbrojem stvaraju pozitivne ljude. [11]

    Povećajte razinu serotonina u mozgu bez droga: pomoću sunca, tjelovježbe, pozitivnog razmišljanja i triptofana.

     

    KAKO MIJENJATI NAVIKE:

    Odaberite nešto. Gajite želju za time. Vizualizirajte to. Isplanirajte održiv put k postignuću.

    Identificirajte svoje potrebe, okidače i nadomjestke.

    Recite za to svojim prijateljima.

    Pomno pratite napredak.

    Samodisciplina je most prema novoj slici sebe.

    Usadite u sebe novu sliku sebe. To je ono što sad jeste. [11]

     

    Prvo nešto znate. Onda to razumijete. Onda to možete objasniti. Onda to možete osjetiti. Naposljetku, možete to postati.

  
    SREĆU PRONAĐITE U PRIHVAĆANJU

     

    U svakoj životnoj situaciji uvijek imate tri izbora: možete je pro­mijeniti, prihvatiti ili napustiti.

    Ako je želite promijeniti, radi se o želji. Ona će vam prouzročiti patnju dok je uspješno ne promijenite. Stoga, nemojte prečesto birati taj pristup. Odaberite jednu veliku želju u bilo kojem tre­nu kako biste si dali svrhu i motivaciju.

    
      Zašto ne dvije?
    

    To će vas samo ometati.

    Već je i jedna dovoljno teška. Spokoj proizlazi iz uma koji je pro­čišćen od misli. A takva čistoća može se postići tako da budete prisutni u trenutku. Vrlo je teško biti prisutan u trenutku dok razmišljate: „Moram učiniti ovo. Želim ono. Ovo moram pro­mijeniti.” [8]

    Uvijek imate tri opcije: situaciju možete promijeniti, prihvatiti ili napustiti. Opcija koja sigurno nije dobra jest da razmišljate o tome kako biste željeli promijeniti situaciju, a ne mijenjate je; na­pustiti je, a ne napuštate je, ili prihvatiti je, a ne prihvaćate je. Ta­kvo zdvajanje ili averzija odgovorna je za većinu naših muka. Riječ koju možda najčešće sam sebi govorim u glavi je „prihvati”. [5]

    
      Što prihvaćanje znači za vas?
    

    To znači biti pomiren sa svim mogućim ishodima. To znači biti uravnotežen i centriran. To znači napraviti korak unazad i sa­gledati širu sliku.

    Nećemo uvijek dobiti ono što želimo, ali nekad je ono što se do­gađa u interesu svih nas. Što prije shvatite da je stvarnost takva, prije ćete se moći prilagoditi.

    Teško je prihvatiti. Pokušavam upotrijebiti nekoliko trikova koje sam osmislio, ali ne bih rekao da su u potpunosti uspješni.

    Jedan je takav trik napraviti korak unazad i razmotriti prethod­ne trenutke patnje koje sam proživio u životu. Vodim i bilješke. „Zadnji put kad si prekinuo s nekim, zadnji put kad ti je neki posao propao, zadnji put kad si imao zdravstvenih problema, što se dogodilo?” Uvijek mogu razaznati rast i napredak koji je proizašao iz takvih situacija, čak i mnogo godina kasnije.

    Za manje frustracije izmislio sam još jedan mali trik. Kad me nešto frustrira, dio mene odmah reagira negativno. No naučio sam si u glavi postaviti pitanje: „Koja je pozitivna strana ove situacije?”

    ,,U redu, zakasnit ću na sastanak. Ali koje su tu prednosti za mene? Mogu se na tren opustiti i promatrati ptice. I provest ću manje vremena na tom dosadnom sastanku.”

    Gotovo uvijek postoji pozitivna strana.

    Čak i ako ne možete pronaći ništa pozitivno, možete reći: „Izgle­da da me svemir pokušava nešto naučiti. Na meni je da slušam i učim.”

    Najjednostavniji primjer: bio sam na nekom događanju i nakon toga netko mi je ispunio ulazni spremnik pošte fotografijama te večeri.

    Na trenutak sam ga osudio, pomislivši: „Ma daj, nisi mogao po­slati pet najboljih fotografija? Tko još šalje sto fotografija?” No odmah sam se zapitao: „Koja je pozitivna strana?” Pozitivna je strana bila što sam mogao sam odabrati svojih pet omiljenih fo­tografija. Imao sam priliku vježbati svoju moć prosudbe.

    U zadnjih godinu dana sam pomoću tog trika uspio postići da istog trena dođem do pozitivne interpretacije, dok mi je prije trebalo nekoliko sekundi. To je navika koju možete uvježbati. [8]

    
      Kako naučiti prihvatiti ono što ne možemo prihvatiti?
    

    Zapravo, radi se o jednom važnom triku: prigrlite smrtnost.

    Smrt je najvažniji događaj koji ćete ikad iskusiti. Kad razmotrite svoju smrt i prihvatite je umjesto da od nje bježite, ona će doni­jeti iznimno mnogo značenja vašem životu. Toliko vremena tro­šimo na pokušaj da izbjegnemo smrt. Velik dio naših nastojanja može se klasificirati kao potraga za besmrtnošću.

    Ako ste vjernik i vjerujete u zagrobni život, nemate problema. Ako niste vjernik, možda ćete imati djecu. Ako ste umjetnik, sli­kar ili poslovni čovjek, onda iza sebe želite ostaviti neku ostav­štinu.

    Evo vam jedan važan savjet: ostavština ne postoji. Ništa nećete ostaviti za budućnost. Svi ćemo jednog dana biti zaboravljeni. Naša će djeca biti zaboravljena. Naša djela postat će prah i pe­peo. Naše civilizacije postat će prah i pepeo. Naš će planet ne­stati. Naš će Sunčev sustav nestati. U najširoj perspektivi, sve­mir postoji oko deset milijardi godina. Postojat će još oko deset milijardi godina.

    Vaš je život treptaj krijesnice u noći. Evo kako ćete kratko biti ovdje. Ako u potpunosti osvijestite da je sve što činite uzaludno, mislim da možete ostvariti veliku sreću i mir, jer shvaćate da je sve ovo samo igra. Ali to je zabavna igra. Važno je samo da isku­site svoju stvarnost dok prolazite kroz život. Zašto je ne bismo interpretirali na najpozitivniji mogući način?

    U svakom trenu u kojem se ne osjećate sjajno, u kojem niste zaista sretni, zaista nikome ne koristite. Vaša nesreća nikome drugome ne poboljšava situaciju. Samo tratite ovo nevjerojatno kratko i dragocjeno vrijeme koje imate na ovom svijetu. Izrazito je važno ne nijekati smrt i uvijek je imati na pameti.

    Kad god zaglavim u sukobu s vlastitim egom, samo se sjetim či­tavih civilizacija koje su nastale i nestale. Primjerice, uzmite u obzir Sumerane. Siguran sam da su bili vrlo važni i da su napra­vili velika djela, no molim vas, navedite mi jednog Sumerana. Recite mi nešto zanimljivo ili važno što su Sumerani postigli, a što i dalje traje. Nema ničeg takvog.

    Dakle, desetak ili stotinjak tisuća godina od danas ljudi će reći: ,,A, da, Amerikanci. Čuo sam za njih.” [8]

    Jednog ćete dana umrijeti, i ništa od ovog neće biti važno. Stoga uživajte. Učinite nešto pozitivno. Zračite ljubavlju. Usrećite ne­koga. Smijte se. Cijenite svaki trenutak. I radite na sebi. [8]

    SPASITE SE SAMI

     

     

    Liječnici vam neće donijeti zdravlje.

Nutricionisti vas neće učiniti vitkima.

Učitelji vam neće donijeti inteligenciju.

Gurui vam neće donijeti spokoj.

Mentori vam neće donijeti bogatstvo.

Treneri vam neće donijeti tjelesnu formu.

    Na kraju, morate preuzeti odgovornost.

    Spasite se sami.

  
    ODLUČITE BITI SVOJI

     

    Danas se često događa ono što mnogi od vas upravo rade: uzrujavate se i radite bilješke na kojima piše: „Moram obaviti ovo, moram obaviti ono, i moram…” Ne, ne morate ništa.

    Trebate raditi samo ono što želite. Ako se prestanete truditi da shvatite kako raditi stvari na način koji odgovara drugima, po­čet ćete slušati mali glas u glavi koji vam govori kako vi želite raditi. Tad postajete svoji.

     

    Nikad nisam upoznao svojeg najvećeg mentora. Toliko sam želio biti baš poput njega. Međutim, njegova je poruka bila upravo suprotna: strastveno i intenzivno budi svoj.

     

    Nitko na svijetu ne može bolje od tebe biti ti. Nitko neće bolje od mene biti ja. Ja nikad neću bolje od tebe biti ti. Svakako vrijedi slušati i upijati znanje, ali nemojte pokušavati oponašati. To je uzaludan posao. Svaka je osoba jedinstveno kvalificirana za ne­što. Svatko ima neko specifično znanje, sposobnost i želju koju nitko drugi na svijetu nema, samo zbog kombinatorike ljudskog DNK-a i razvoja.

     

    Kombinatorika ljudskog DNK-a i iskustva zapanjujuća je. Nikad nećete upoznati dva ljudska bića koja se međusobno mogu zamijeniti.

     

    Vaš bi životni cilj trebao biti pronaći ljude, tvrtku, projekt ili umjetnost kojoj ste najpotrebniji. Negdje postoji nešto baš za vas. Ne trebate raditi popise obveza i donositi odluke prema onome što drugi rade. Nikad nećete biti isti kao drugi. Nikad ne­ćete uspjeti biti netko drugi. / Nikada vam neće poći za rukom da budete netko drugi.

     

    Kako biste napravili originalan doprinos, morate biti iracionalno opsjednuti nečime.

  
    ODLUČITE SE BRINUTI ZA SEBE

     

    Moj najveći životni prioritet, iznad sreće, iznad moje obitelji, iznad mojeg rada, moje je zdravlje. Na prvom je mjestu moje fi­zičko zdravlje. Nakon toga moje mentalno zdravlje. Nakon toga moje duševno zdravlje. Zatim zdravlje moje obitelji. Zatim mi­slim na blagostanje moje obitelji. Nakon toga mogu raditi što god trebam s ostatkom svijeta. [4]

     

    Ništa ne stavlja stvari u životu u perspektivu kao zdravstveni problem.

     

    
      Koji su aspekti suvremenog svijeta prepreka načinu života kojim bi ljudi trebali živjeti?
    

    Brojne, brojne stvari nam smetaju.

    Postoji ih čitav niz u pogledu našeg fizičkog zdravlja. Naša pre­hrana nije u skladu s onim kako smo evoluirali. Ispravna bi pre­hrana trebala izgledati slično paleodijeti: uglavnom povrće, s malim udjelom mesa i bobica.

    Što se tiče tjelovježbe, vjerojatno bismo se više trebali igrati, a ne trčati na pokretnoj traci. Evolucija nam je također dala pet osjetila, a mi se uglavnom oslanjamo na vid. U modernom društvu, gotovo su svi naši doživljaji i oblici komunikacije vi­zualni. Naše tijelo nije prilagođeno hodanju u cipelama. Velik dio zdravstvenih problema koji pogađaju leđa proizlazi iz cipe­la. Prilagodili smo se tome da nas odjeća cijelo vrijeme grije, a katkad bismo trebali biti izloženi hladnoći. Ona pokreće naš imunološki sustav.

    Nismo evoluirali da živimo u sterilnom i savršeno čistom okoli­šu. To uzrokuje alergije i nedostatak rada imunološkog sustava. To se zove hipoteza o higijeni. Evoluirali smo da živimo u mnogo manjim plemenima i da budemo okruženi svojom obitelji. Dje­lomično sam odrastao u Indiji, i tamo ti se svi stalno unose u lice. Imaš rođake, tete i ujake koji se stalno vrte oko tebe, i u ta­kvom je društvu teško biti depresivan jer nikad nisi sam. (Ovdje ne govorim o ljudima s biokemijski uzrokovanom depresijom, nego o egzistencijalnoj tjeskobi i nelagodi s kojima se bore za­padnjački adolescenti.) Međutim, s druge strane, takvo društvo ne nudi nikakvu privatnost, pa ne možeš biti slobodan. Uvijek postoje kompromisi. Ne bismo trebali svakih pet minuta provje­ravati telefon. Neprekidne promjene raspoloženja kad dobijemo like, a zatim ljuti komentar pretvaraju nas u vrlo tjeskobna bića. Evoluirali smo da se nosimo s oskudicom, a živimo u izobilju. Stalno se borimo s time da kažemo ne dok nas naši geni tjeraju da kažemo da. Da šećeru. Da ostanku u lošoj vezi. Da alkoholu. Da drogama. Da, da, da. Naše tijelo ne zna reći ne. [8]

     

    Kad su svi bolesni, više to ne smatramo bolešću.

     

    PREHRANA

    Osim matematike, fizike i kemije, ne postoji znanstveni konsenzus. I dalje raspravljamo o tome što je optimalna prehrana.

    
      Imate li mišljenje o ketogenoj dijeti?
    

    Čini mi se da je dosta teško držati je se. Ima smisla da mozak i ti­jelo imaju rezervni mehanizam. Primjerice, za vrijeme ledenog doba ljudi su evoluirali u okolišu u kojem biljke nisu bile dostu­pne… Ne mislim da su biljke nezdrave, ali nešto poput paleodijete vjerojatno je najispravnija prehrana.

    Mislim da je međuigra šećera i masti vrlo zanimljiva. Masti su zasitne. Kad jedete masnu hranu, osjećate se sito. Najlakši način da se osjećate sito jest pomoću ketogene dijete, kad stalno jede­te gomilu slanine, i bit će vam skoro muka od masti, toliko da je nećete htjeti ni pogledati.

    Od šećera ogladnite. Šećer signalizira vašem organizmu: „Ovo je nevjerojatan izvor hrane u okolišu za koji nismo evoluirali”, pa tijelo žudi konzumirati šećer. Problem je u tome što je uči­nak šećera jači od učinka masti. Ako pojedete mastan obrok i na to dodate malo šećera, šećer će prouzročiti glad, a mast će vas ispuniti kalorijama, i na kraju ćete se prežderavati. Zato su svi deserti velike kombinacije masti i ugljikohidrata.

    U prirodi ćete rijetko pronaći ugljikohidrate i masti zajedno. U prirodi se to javlja samo u plodovima kokosa, manga, možda i banane, uglavnom u tropskom voću. Kombinacija šećera i masti je ubojita. Toga se morate čuvati u svojoj prehrani.

    Nisam stručnjak, ali problem s prehranom je isti kao s politi­kom: svi misle da su stručnjaci. Njihov se identitet temelji na tome jer misle da je ono što oni jedu jedini pravi odgovor. Svat­ko ima svoju malu religiju – to je teška tema razgovora. Reći ću samo, općenito govoreći, bilo koja razumna prehrana izbjegavat će kombinaciju šećera i masti. [2]

     

    U prehrani masti uzrokuju sitost, a šećer uzrokuje glad. Učinak šećera je jači. Prilagodite tome svoj apetit.

     

    Većina zdravih ljudi u dobroj tjelesnoj formi usredotočena je mnogo više na ono što jedu, a ne na količinu. Lakše je kontro­lirati kvalitetu nego kvantitetu, a uz to jedno vodi drugom. [11]

    Ironija je da je lakše postiti (ako krećete iz položaja niskougljikohidratne ili paleo prehrane) nego kontrolirati porcije. Kad ti­jelo detektira hranu, ono nadvlada mozak. [11]

    Pitam se kako kruh Wonder Bread mjesecima može ostati me­kan na sobnoj temperaturi. Ako ga bakterije ne žele jesti, biste li vi trebali? [11]

    Prošlo je pet tisuća godina, a i dalje raspravljamo o tome je li meso otrovno ili su biljke otrovne. Klonite se takvih ekstremi­sta, kao i bilo koje hrane izumljene u zadnjih sto godina. [11]

    Po pitanju lijekova i prehrane, oduzimajte češće nego što zbra­jate. [11]

    Trener mi šalje fotografije svojih obroka i to me podsjeća da smo svi mi ovisnici o okusima. [11]

     

    Najjednostavnija dijeta na svijetu: što je neka hrana procesiranija, to je manje treba konzumirati.

     

    TJELOVJEŽBA

     

    Što je tjelovježba teža, to će dan biti lakši.

     

    
      Koja vaša navika najbolje utječe na vaš život?
    

    Jutarnja tjelovježba. U potpunosti mi je promijenila život. Od nje se osjećam zdravije, mlađe. Zbog nje ne izlazim dokasna. Sve je proizašlo iz jedne jednostavne postavke: svi govore „Nemam vremena za to”. U osnovi, kad god nekome spomenete neku svo­ju takozvanu dobru naviku, imat će ispriku zašto je ne mogu održavati. Najčešća od takvih je „Nemam vremena”. „Nemam vremena” je samo drugi način da kažete: „To mi nije prioritet.” A zapravo samo trebate odlučiti je li vam nešto prioritet ili nije. Ako vam je nešto prioritet, odradit ćete to. Takav je život. Ako imate mutnu/neodređenu košaru s deset ili petnaest različitih prioriteta, na kraju nećete odraditi nijedan.

    Ja sam odlučio da mi je u životu prioritet zdravlje – ispred sreće, ispred obitelji, ispred rada. To počinje od fizičkog zdravlja. [4] Budući da mi je fizičko zdravlje prioritet, ne mogu nikad reći da za to nemam vremena. Ujutro vježbam, ma kako dugo mi treba­lo. Ne započinjem dan ako nisam napravio tjelovježbu. Pa sve da se svijet urušava ili rastapa, sve će pričekati još trideset minuta dok ne dovršim vježbe.

    Tako je skoro svaki dan. Katkad moram uzeti predah na nekoli­ko dana, na primjer kad putujem, ili sam ozlijeđen ili bolestan, ili takvo što. Broj predaha svake godine mogu izbrojiti na prste jedne ruke. [4]

     

    Nakon jednog mjeseca upornog vježbanja joge osjećam se deset godina mlađe. Ostati fleksibilan znači ostati mlad.

     

    Način na koji stvarate navike nije važan. Radite nešto svaki dan. Gotovo da nije važno što radite. Ljudi koji razbijaju glavu zbog toga trebaju li dizati utege, igrati tenis, vježbati pilates, vježbati visokointenzivni intervalni trening ili prigrliti neku najpomodniju metodu – svi ti ljudi promašili su bit. Važno je na neki način vježbati svaki dan. Nije bitno što radite. Najbolja je tjelovježba ona kojoj se dovoljno veselite da je svakog dana odradite. [4]

     

    Sastanci u hodu:

→ Mozak bolje radi

→ Tjelovježba i Sunčeva svjetlost

→ Kraći su i manje formalni

→ Više dijaloga, manje monologa

→ Nema prezentacija

→ Lako ih je dovršiti – samo počnite hodati u drugom smjeru.

     

    Poput svega drugog u životu, ako ste spremni na kratkoročne žrtve, dobit ćete dugoročne nagrade. Moj je trener (Jerzy Gregorek) zaista mudar, genijalan tip. Uvijek kaže: „Lakša opcija, težak život. Teža opcija, lagan život.“

    U osnovi, ako danas odaberete težu opciju u vezi toga što jede­te, nećete jesti nezdravu hranu koja vas privlači, i ako odaberete težu opciju da svakog dana vježbate, dugoročno će vam život biti lakši. Nećete se razboljeti. Nećete biti nezdravi. Isto vrijedi i za pridržavanje vrijednosti. Isto vrijedi i za štednju za crne dane. Isto vrijedi i za pristup odnosima. Ako se danas odlučite za lak­šu opciju, život će vam u cjelini biti mnogo teži. [4]

    MEDITACIJA + MENTALNA SNAGA

     

    Emocije su kad naša evoluirana biologija pokušava predvidjeti posljedice nečega što se sada događa. U suvremenim su okolnostima ta predviđanja uglavnom pretjerana ili netočna.

     

    
      Zastoje meditacija tako moćan alat?
    

    Dah je jedno od rijetkih mjesta na kojima se vaš autonomni živ­čani sustav susreće sa somatskim živčanim sustavom. Disanje je automatsko, no možete ga i kontrolirati.

    Mislim da mnoge meditacijske tradicije stavljaju naglasak na di­sanje jer je ono put ka autonomnom živčanom sustavu. Česti su slučajevi u medicinskoj i duhovnoj literaturi koji opisuju ljude koji su uspijevali kontrolirati funkcije svoga tijela koje bi trebale biti autonomne.

    Eto kako je moćan naš um. Što je tako neobično u tome da pred­nji mozak šalje signale stražnjem mozgu, koji zatim resurse preusmjerava u cijelo tijelo?

    To možete postići već i samim disanjem. Opušteno disanje go­vori vašem tijelu da ste na sigurnom. U takvim okolnostima va­šem mozgu ne trebaju svi resursi koji mu inače trebaju. Sad taj višak energije može otići u stražnji mozak, koji te resurse može preraspodijeliti po ostatku tijela.

    Ne tvrdim da svaku bolest možete nadvladati aktiviranjem zadnjeg mozga. Ali možete u imunološki sustav preusmjeriti energiju koju inače upotrebljavate za interakciju s okolinom.

    Od srca preporučujem da poslušate podcast Tima Ferrisa s Wimom Hofom. Taj je čovjek pravo čudo. Njegov je nadimak Lede­ni čovjek. Drži svjetski rekord za najdulje vrijeme provedeno u ledenoj kupki i plivanje u gotovo zaleđenoj vodi. Uvelike me na­dahnuo, ne samo zato što ima nadljudske fizičke sposobnosti, nego i zato što je uza sve to ostao nevjerojatno srdačan i sretan, što nije lako postići.

    On zagovara izlaganje hladnoći jer vjeruje da su se ljudi previše udaljili od svojeg prirodnog okoliša. Cijelo smo vrijeme odjeve­ni, siti i na toplom. Naše je tijelo izgubilo dodir s hladnoćom. Hladnoća je važna jer može aktivirati imunološki sustav.

    Zato zagovara duge kupke u ledenoj vodi. Budući da sam indij­skog podrijetla, strogo se protivim kupkama u ledenoj vodi. No Wim me nadahnuo da iskušam hladni tuš. To sam učinio pomo­ću Wimove metode disanja. Radi se o hiperventiliranju kako bi u krv došlo više kisika, što povećava vašu baznu temperaturu. Zatim staneš pod tuš.

    Prvih nekoliko hladnih tuševa bilo je urnebesno smiješno jer sam se polako privikavao, i cijelo sam vrijeme drhtao. Počeo sam prije četiri ili pet mjeseci. Danas samo uključim hladni tuš i stanem pod njega. Ne dajem si vremena za oklijevanje. Čim začujem glas u glavi koji mi govori koliko će voda biti hladna, znam da moram zakoračiti pod tuš.

    Iz svega toga naučio sam jednu važnu lekciju: većina naše patnje proizlazi iz izbjegavanja. Najviše boli od hladnog tuša doživjet ćete ako u njega ulazite polako, korak po korak. Ali kad uđete, ušli ste. Nije to nikakva patnja. Samo je hladno. To što vam tijelo govori da je hladno nije isto kao da vam um govori da je hladno.

    Doživite da vam tijelo kaže da mu je hladno. Provjerite stanje. Naučite se nositi s time. Prihvatite to, ali nemojte mentalno pa­titi zbog toga. Hladan tuš od dvije minute neće vas ubiti.

    Tuširanje hladnom vodom svakog jutra podsjetit će vas na tu lekciju. Sad su i vrući tuševi još jedna stvar koju ne trebam. [2]

     

    Meditacija je povremeni post za vaš um.

    Previše šećera vodi tromom tijelu, a previše distrakcija vodi tromom umu.

    Vrijeme koje provodimo sami i usredotočeni, u samoistraživanju, vođenju dnevnika i meditaciji razriješit će sve nerazriješeno i pomoći vašem umu da bude okretan, a ne trom.

     

    
      Slijedite li trenutno neku meditacijsku praksu?
    

    Mislim da je meditacija poput dijete; svi se navodno pridržavaju nekog režima. Svi kažu da to rade, a nitko se zapravo ne pridrža­va tih obveza. Skup ljudi koji zaista redovito meditiraju prilično je malen. Isprobao sam barem četiri različita oblika meditacije.

    Ona koja meni najviše odgovara zove se svjesnost bez odabira ili svjesnost bez osuđivanja. Dok odrađujete svoje svakodnevne dužnosti (nadajmo se da ćete naći vremena i za malo prirode) i ne razgovarate ni s kime, pokušajte naučiti prihvatiti trenutak u kojem se nalazite, a da ne sudite. Nemojte pomisliti: „Uf, tamo je neki beskućnik, bolje da prijeđem na drugu stranu ulice.” Ili, ako netko protrči pokraj vas, nemojte pomisliti: „Nije u formi, ja sam u boljoj formi od njega.”

    Kad bih vidio nekoga s raščupanom kosom, prvo bih pomislio: „Haha, pogledaj kako je ovaj raščupan.” Ali zašto se smijem nekome drugom kako bi se ja bolje osjećao? I zašto se želim osje­ćati bolje u vezi sa svojom kosom? Pa zato što ćelavim i bojim se da ću ostati bez kose. Otkrio sam da 90 % mojih misli proizlazi iz straha. Ostalih 10 % možda proizlazi iz želja.

    Ne donosite odluke. Ne osuđujte. Samo prihvatite sve. Ako se uspijem toga pridržavati petnaestak minuta dok hodam gra­dom, nađem se u vrlo mirnom, zahvalnom stanju. Svjesnost bez odabira puno mi pomaže. [6]

    Mogli biste vježbati i transcendentalnu meditaciju, u kojoj se koristite repetitivnim napjevima kako biste u vlastitoj glavi stvorili bijeli šum koji će prigušiti vaše misli. Ili možete pokuša­ti biti vrlo svjesni vlastitih misli kad se pojave. Dok promatrate svoje misli, shvatit ćete koliki dio njih proizlazi iz straha. Čim prepoznate strah, on će bez ikakvog truda nestati. Nakon nekog vremena vaš će se um utišati.

    Kad vam se um utiša, prestajete uzimati sve oko sebe zdravo za gotovo. Počinjete primjećivati detalje. Pomislit ćete: „Pa ja živim na tako lijepom mjestu! Sjajno je što imam toplu odjeću, i kad god poželim mogu otići na kavu. Pogledaj sve te ljude – svatko od njih ima svoj vrijedan i potpun unutarnji život.”

    To nas izbacuje iz priče u koju sami sebe uvjeravamo. Ako pre­stanete razgovarati sami sa sobom na samo deset minuta, ako prestanete biti opsjednuti vlastitom pričom, shvatit ćete da ži­vimo na prilično visokoj razini Maslowljeve hijerarhije potreba i da nam je život prilično dobar. [6]

     

    Trik za život: kad ste u krevetu, meditirajte. Zaronit ćete duboko u meditaciju, ili ćete zaspati. I jedno i drugo je pobjeda.

     

    Još jedna metoda koju sam naučio: sjesti i zatvoriti oči na jedan sat svaki dan. Prepustite se onome što se događa oko vas – ne ulažite nikakav svjesni trud. Ne trudite se ništa postići, nemojte se ničemu odupirati. Ako vašim umom jure neke misli, pustite ih da jure.

    Cijeli život nešto vam se događa. Od toga je nešto dobro, a nešto je loše; većinu toga nekako ste procesirali i raspleli, no ponešto i dalje nosite sa sobom. S vremenom nosite sve više i više takvih sjećanja koja su se za vas zakvačila poput priljepaka.

    Izgubili ste djetinju nevinost i sposobnost da budete prisutni i sretni. Izgubili ste unutarnju sreću jer ste izgradili osobnost od nerazriješene boli, grešaka, strahova i želja koje su se na vas na­lijepile poput gomile priljepaka.

    Kako skinuti te priljepke? Kad meditirate, možete samo sjediti s namjerom da se vaš um ničemu ne opire. Sjećanja će izaći na po­vršinu. To je kao golemi pretinac pristigle pošte s neotvorenim e-porukama koji je tu još od djetinjstva. Poruke će dolaziti jedna po jedna, i bit ćete primorani da se s njima nosite.

    Morat ćete ih razriješiti. To ne zahtijeva poseban napor – samo ih morate promotriti. Sad ste odrasla osoba koja te događaje iz prošlosti promatra s određenim vremenskim i prostornim odmakom, pa ih možete jednostavno razriješiti. Možete imati mnogo objektivniji pogled na njih.

    S vremenom ćete razriješiti mnogo tih dubokih nerazriješenih sjećanja koja vam opterećuju um. Kad ih razriješite, doći će dan kad ćete početi meditirati i osjetit ćete da vam je mentalni spre­mnik prazan. Kad otvorite svoju „mentalnu poštu” i shvatite da poruka nema, to je sjajan osjećaj.

    To je stanje sreće i spokoja. Kad ga postignete, nećete ga htjeti izgubiti. Ako besplatno možete dobiti sat vremena blaženstva samo tako da sjednete i zatvorite oči, to je zlata vrijedno. Promi­jenit će vam život.

    Preporučujem da svakog jutra meditirate jedan sat, zato što ma­nje od toga nije dovoljno da zađete dovoljno duboko u meditaci­ju. Ako zaista želite iskušati meditaciju, preporučio bih vam da pokušate šezdeset dana meditirati sat vremena odmah nakon buđenja. Nakon šezdesetak dana, dojadit će vam slušati vlastite misli. Razriješit ćete brojne probleme, ili ćete ih barem dovolj­no puta čuti da prepoznate strahove koji iza njih stoje.

    Meditacija nije teška. Samo trebate sjediti i ništa ne raditi. Sjed­nite. Zatvorite oči i recite: „Samo ću se odmoriti na sat vremena. Ovaj se sat odmaram od života. Ovo je sat kad ništa ne radim.”

    „Ako dođu neke misli, neka dođu. Neću im se opirati. Neću ih prigrliti. Neću pomno razmišljati o njima. Neću ih odbaciti. Samo ću sjediti ovdje sat vremena zatvorenih očiju i ništa neću raditi.” Pa zar je to tako teško? Zašto ne možete ništa ne raditi jedan sat? Zašto je tako teško samom sebi dati jednosatnu stan­ku?” [74]

    
      Jeste li u nekom trenutku shvatili da možete kontrolirati kako interpretirate događaje? Mislim da mnogi ljudi nisu svjesn i da mogu kontrolirati svoju interpretaciju situacije i kako na nju reagiraju.
    

    Mislim da svi znaju da je to moguće. Osho ima jedno sjajno predavanje pod nazivom „Droga je duhovno privlačna”. On go­vori o tome zašto ljudi uzimaju opijate (sve od alkohola do psihodeličnih droga i kanabisa). Čine to kako bi upravljali svojim mentalnim stanjem. Čine to kako bi kontrolirali svoje reakcije. Neki ljudi piju jer im je onda manje stalo, ili puše travu kako bi se isključili, ili uzimaju psihodelične droge kako bi se osjeća­li prisutnima ili povezanima s prirodom. Privlačnost droge je duhovna.

    Cijelo je ljudsko društvo u određenoj mjeri takvo. Ljudi traže uzbuđenja u avanturističkim sportovima, ili stanja apsolutne posvećenosti, ili orgazme – ljudi traže takva stanja jer pokuša­vaju pobjeći iz vlastite glave. Pokušavaju se odmaknuti od glasa u glavi – previše intenzivnog osjećaja svoga ja.

    U najmanju ruku ne želim da taj osjećaj vlastitoga ja/ da taj doživ­ljaj sebe/samog sebe nastavi rasti i razvijati se dok starim. Želim da postaje sve slabiji i prigušeniji kako bih mogao biti prisutniji u svakodnevnoj stvarnosti, kako bih mogao prihvatiti prirodu i svijet onakvima kakvi jesu i cijeniti ih kao što to mogu djeca. [4]

    Prvo morate shvatiti da možete promatrati vlastito mentalno stanje. Meditacija ne znači da ćete iznenada dobiti nadljudsku sposobnost da kontrolirate svoje unutarnje stanje. Prednost meditacije je što nam omogućava da prepoznamo koliko je naš um izvan naše kontrole. Um je poput majmuna koji naokolo baca svoj izmet, trčkara po sobi, radi nered, vrišti i lomi namje­štaj. Sasvim je izvan kontrole, poput potpunog luđaka.

    To ludo biće morate vidjeti u akciji kako biste prema njemu po­čeli osjećati određeno gađenje i pokušali se od njega odvojiti. U tom odvajanju pronaći ćete oslobođenje. Shvatit ćete: „Pa ja ne želim biti ta osoba. Zašto sam toliko izvan kontrole?” Smirit će vas sama svijest o tome. [4]

     

    Meditacija usmjerena na uvid omogućava vam da u svom umu pokrenete funkciju za uklanjanje pogrešaka kako biste shvatili da ste tek potprogram u većem programu.

     

    Pokušavam stalno motriti svoj unutarnji monolog. Ne uspijevam uvijek. Da se izrazim informatičkim žargonom, pokušavam što češće u svom umu pokretati „funkciju za uklanjanje pogrešaka”. Kad s nekim razgovaram ili kad se bavim nekom grupnom aktiv­nošću, to je gotovo nemoguće jer je mozak opterećen prevelikim brojem aktivnosti. Primjerice, ovog sam jutra bio sam, prao sam zube i počeo razmišljati unaprijed o gostovanju na jednom podcastu. Obuzelo me snatrenje i počeo sam zamišljati da mi Shane postavlja brojna pitanja, a ja u mašti na njih odgovaram. Zatim sam se zaustavio. Prebacio sam mozak na funkciju za uklanja­nje pogrešaka i prolazio kroz sve male upute.

    Rekao sam si: „Zašto maštam o budućnosti? Zašto ne mogu jednostavno biti ovdje i prati zube?” Osvijestio sam da mi mozak bježi u budućnost i planira nekakve scenarije iz mašte, i to samo zbog ega. Upitao sam se: „Je li mi zbilja važno hoću li se osra­motiti? Koga briga! Ionako ću jednog dana umrijeti. Sve će ovo nestati i ničeg se neću sjećati, tako da se nema smisla brinuti.”

    Onda sam ugasio sve programe i vratio se pranju zubi. Primije­tio sam koliko mi je četkica kvalitetna i kako se dobro osjećam. No već sam idućeg trena razmišljao o nečemu drugom. I opet se moram obratiti svojem mozgu: „Moram li zbilja baš sada rješa­vati ovaj problem?”

    Devedeset i pet posto zadataka koji se roje u mojoj glavi zapravo ne moram rješavati istog trena. Ako je mozak poput mišića, bo­lje je za mene da ga katkad i odmorim, da budem na miru. Kad se susretnem s pravim problemom, bacit ću se na njega.

    Ako razgovaramo, radije ću se u potpunosti posvetiti tom razgo­voru i biti sto posto usredotočen nego razmišljati o tome jesam li maloprije temeljito oprao zube.

    Sposobnost da se usredotočimo samo na jedan zadatak poveza­na je sa sposobnošću da zaboravimo na sebe i budemo prisutni, sretni i (ironično) učinkovitiji. [4]

    Kao da sebe izbacujete iz slike i gledate stvari iz druge pers­pektive, iako ste i dalje u svojem umu.

    Budisti govore o sukobu svijesti i ega. Zapravo time žele reći da svoj mozak, svoju svijest, možete shvatiti kao mehanizam s više razina. Postoji neki osnovni operativni sustav koji upravlja sta­njem. Povrh toga imate brojne aplikacije. (Volim to zamišljati kao računalo i upotrijebiti geekovsku terminologiju.)

    Vraćam se na razinu svijesti o operativnom sustavu koji je uvi­jek spokojan, miran, i u osnovi sretan i zadovoljan. Pokušavam ostati u stanju svijesti i ne dopustiti da se pokrene moj majmun­ski mozak, koji je neprestano zabrinut, prestrašen i tjeskoban.

    On svoju svrhu sjajno ispunjava, ali trudim se ne aktivirati ga kad mi nije potreban. Kad mi bude potreban, želim biti u pot­punosti usredotočen na to. Kad bi stalno bio aktivan, bilo bi to traćenje energije, i dopustio bih majmunskom mozgu da me preuzme. Ja sam više od svojeg majmunskog mozga.

    Još jedna stvar: duhovnost, vjera, budizam, u što god vjerovali: sve će vas to s vremenom naučiti da niste samo svoj um. Više ste od svojih navika. Više ste od svojih sklonosti. Vi ste jedna razina svijesti. Vi ste cijelo tijelo. Danas ljudi ne žive dovoljno u svom tijelu. Ne živimo dovoljno u svojoj svijesti. Previše živimo u tom unutarnjem monologu u svojoj glavi. Sve to u naše su glave sta­vili društvo i okolina još u ranoj dobi. Vi ste samo DNK koji je u mladosti reagirao na vanjske podražaje. Zapamtili ste dobra i loša iskustva, i sad se njima koristite kako biste unaprijed pro­sudili sve s čime se susrećete. Kad se koristite tim iskustvima, pokušavate predvidjeti i promijeniti budućnost.

    Što ste stariji, zbroj prikupljenih sklonosti sve je veći i veći. Te usvojene reakcije postaju brod bez kormilara koji upravlja va­šim raspoloženjem. Mi bismo trebali kontrolirati vlastito ras­položenje. Zašto to ne učimo? Ne bi li bilo sjajno da možemo odlučiti: „Sad bih želio biti u znatiželjnom raspoloženju.” Ili reći: „Sad želim tugovati. Žalim zbog smrti voljene osobe i želim tugovati za njom. Zaista to želim osjetiti. Ne želim da me ometa neki informatički problem koji moram riješiti do sutra.”

    Mozak je mišić – može ga se trenirati i učiti. Društvo ga je nepromišljeno naučilo da bude izvan kontrole. Ako se usredoto­čite na svoj um, svjesno i s namjerom (što je neprekidan posao na kojem zapravo radite u svakom trenu), mislim da si možete razjasniti svoj um, svoje emocije, misli i reakcije. Nakon toga ih možete početi preslagivati. Možete iznova napisati program po kojem funkcionirate. [4]

     

    Meditacija je praksa kojom gasite buku društva i slušate sami sebe.

    Ona „funkcionira” samo kad je sama sebi svrhom.

    Planinarenje je hodajuća meditacija.

    Vođenje dnevnika je meditacija pisanjem.

    Molitva je meditacija puna zahvalnosti.

    Tuširanje je slučajna meditacija.

    Sjedenje u tišini je izravna meditacija.

  
    ODLUČITE IZGRADITI SEBE

     

    Najveća nadnaravna moć je mogućnost da sami sebe promijenite.

     

    
      Koja je najveća pogreška koju ste učinili u životu i kako ste se od nje oporavili?
    

    Učinio sam čitav niz pogrešaka koje mogu smjestiti u istu ka­tegoriju. Te su mi pogreške postale očite tek naknadno, kad se čovjek zapita: s trideset godina, koji biste savjet dali sebi s dva­deset godina? A s četrdeset godina, koji biste savjet dali samom sebi s trideset godina? (Možda se to u mlađoj dobi može raditi i svakih pet godina.) Sjednite i razmislite: „U redu, što sam radio 2007. godine? Kako sam se tada osjećao? Što sam radio 2008. godine? Kako sam se osjećao? Što sam radio 2009. godine? Kako sam se osjećao?”

    Život će uvijek ići svojim putem. Bit će dobrih i loših iskustava. Većina toga zapravo ovisi samo o vašoj interpretaciji. Rodite se, doživite niz osjetilnih iskustava, i onda umrete. Način na koji ta iskustva interpretirate ovisi o vama, a različiti ljudi interpreti­raju situacije na različit način.

    Zapravo, volio bih da sam učinio sve isto, ali s manje emocija i manje bijesa. Najpoznatiji je primjer sljedeći: kad sam bio mla­đi, osnovao sam tvrtku. Tvrtka je bila uspješna, ali ne i ja, pa sam tužio neke ljude koji su za to bili odgovorni. Ishod je bio dobar za mene i sve je završilo dobro, ali u meni je ostalo mnogo tjeskobe i ljutnje.

    Danas bih izbjegao tjeskobu i ljutnju. Samo bih tim ljudima re­kao: „Gledaj, ovo se dogodilo. Ja ću poduzeti sljedeće. Tako ću to učiniti. Ovo je fer. Ono nije bilo fer.”

    Shvatio bih da su ljutnja i emocije goleme, potpuno nepotrebne posljedice. Pokušavam naučiti lekciju iz toga i učiniti stvari koje smatram ispravnima, ali bez ljutnje i s vrlo dugoročnom per­spektivom. Da te situacije promatram iz dugoročne perspektive i uklonim emocije, ne bih ih više smatrao pogreškama. [4]

    Opet, navike su sve – sve što jesmo. Usvajamo ih od malih nogu, uključujući kako ići na zahod, kada plakati, a kada ne, kako se smiješiti i kada se ne trebamo smiješiti. Sve to oblikuje naše na­vike – ponašanje koje naučimo i integriramo u sebe.

    Kako starimo, postajemo spoj tisuća navika koje cijelo vrijeme podsvjesno održavamo. Imamo malo veće mentalne sposobno­sti za rješavanje novih problema. Ali postajemo naše navike.

    To sam osvijestio kad mi je trener propisao dnevnu rutinu vjež­banja. Nikad prije nisam vježbao svakog dana. To je lagana tjelovježba. Nije prenaporna za tijelo, no vježbao sam je svakog dana. Shvatio sam koliko me preobrazila na fizičkoj i mentalnoj razini.

     

    Da biste imali duševni mir, prvo morate imati tjelesni mir.

     

    Iz toga sam naučio sve o moći navika. Osvijestio sam da su navi­ke najvažnije. U svakom trenutku nastojim usvojiti neku dobru naviku ili osloboditi se neke loše. No za to treba vremena.

    Kad netko kaže: „Želim biti u dobroj formi. Želim biti zdrav. Trenutno sam izvan forme i debeo sam.” Pa, ništa održivo ne može se dogoditi u tri mjeseca. Za takvo što je potrebno putova­nje od barem deset godina. Svakih šest mjeseci (ovisno o tome koliko ste brzi) možete prekinuti lošu naviku ili usvojiti neku dobru. [6]

    Krishnamurti govori o unutarnjem stanju revolucije. Uvijek tre­bate iznutra biti spremni za potpunu promjenu. Kad god kaže­mo da želimo nešto iskušati ili pokušati usvojiti neku naviku, zapravo smo kukavice. Sami sebi govorimo: „Sad ću si kupiti još malo vremena.” Ustvari, kad nam emocije kažu da nešto želimo učiniti, mi ćemo to i učiniti. Ako želite prići lijepoj djevojci, ako želite popiti piće, ako nešto zaista želite, jednostavno ćete to učiniti.

    Kad kažete „učinit ću ovo” ili „učinit ću ono”, zapravo to samo odgađate. Sami sebi dajete izlaz. Ako ste samosvjesni, barem možete pomisliti: „Govorim da ovo želim učiniti, ali to nije isti­na, jer da to zaista želim učiniti, jednostavno bih to učinio.

    Obvežite se odlukama javno, pred dovoljno ljudi. Primjerice, ako želite prestati pušiti, samo morate svima koje poznajete reći: „Prestao sam pušiti. Uspio sam. Obećajem.”

    Samo to morate učiniti. Samo naprijed, zar ne? No većina nas kaže da nismo još spremni. Znamo da se ne želimo javno obve­zati. Važno je da budemo iskreni prema sebi i kažemo: „U redu, nisam spreman prestati pušiti. Previše to volim i bit će mi teško odreći se toga.”

    Umjesto toga kažite: „Postavit ću si razumniji cilj. Smanjit ću broj cigareta koje svaki dan popušim na ovaj broj. Na to se mogu javno obvezati. Radit ću na tome tri do šest mjeseci. Kad postignem cilj, napravit ću idući korak, umjesto da se živciram zbog toga.”

    Kad zaista budete spremni za promjenu, promijenit ćete se. No većina nas ne želi se zaista promijeniti – još uvijek sebi ne želi­mo priuštiti tu bol. Barem to prepoznajte, budite toga svjesni, i zadajte si manju promjenu koju zaista možete provesti. [6]

     

    Nestrpljivo s djelovanjem, strpljivo s rezultatima.

     

    Što god želite učiniti, učinite to. Zašto čekati? Nećete postati ni­šta mlađi. Život vam prolazi. Nemojte ga provesti u iščekivanju. Nemojte se kretati naprijed-nazad. Nemojte raditi nešto što do­ista nije dio vaše misije.

    Sve što želite postići, postignite što brže možete a da to odradi­te temeljito i da tome posvetite punu pažnju. Međutim, morate biti strpljivi dok očekujete rezultate jer se radi o kompleksnim sustavima i brojnim ljudima.

    Tržištu treba dugo da prigrli nove proizvode. Ljudima treba mnogo vremena da se naviknu na suradnju s drugima. Dobrim proizvodima treba vremena da se oblikuju, dok ih dotjerujete, dotjerujete i dotjerujete. Budite nestrpljivi s djelovanjem, a str­pljivi s rezultatima. Kao što je Nivi rekao, inspiracija ima rok tra­janja. Kad imate inspiraciju, istog trena djelujte. [78]

    ODLUČITE SE RAZVIJATI

     

    Ne vjerujem u specifične ciljeve. Scott Adams poznat je po izja­vi: „Postavljajte sustave, ne ciljeve.” Koristite se svojom moći prosudbe da utvrdite u kakvim uvjetima možete rasti i razvijati se, a onda oko sebe stvorite okolinu koja vam statistički omogu­ćava uspjeh.

     

    Trenutna okolina programira mozak, ali lukav mozak može odabrati u kojem će se idućem okolišu zateći.

     

    Neću postati najuspješnija osoba na svijetu niti to želim. Samo želim biti najuspješnija verzija sebe a da pritom radim što ma­nje. Želim živjeti na takav način da od 1000 verzija mojeg života Naval u 999 bude uspješan. Nije milijarder, ali u svakom od njih mu dobro ide. Možda nije u svakom aspektu prokljuvio život, no uspostavio je takav sustav da su neuspjesi za njega rijetkost. [4]

    Sjećate se da sam počeo kao siromašno indijsko dijete? Ako ja mogu uspjeti, svatko može. Naravno, imao sam sve udove, svoje mentalne sposobnosti i bio sam obrazovan. Postoje neki predu­vjeti koji se ne mogu zaobići. Međutim, ako čitate ovu knjigu, to vjerojatno znači da imate sve preduvjete za uspjeh – funkcional­no tijelo i um. [78]

     

    Ako nešto želite učiniti kasnije, učinite to sada. „Kasnije” ne postoji.

     

    
      Kako stječete nova znanja?
    

    Uglavnom se zadržavam na osnovama. Čak i kad učim teme iz fizike ili znanosti, držim se osnova. Nove koncepte čitam za zabavu. Vjerojatnije je da ću se baviti aritmetikom nego infi­nitezimalnim računom. Neću nikad biti velik fizičar. Možda u drugom životu ili će možda moja djeca to postati, ali za mene je prekasno. Moram se držati onoga što volim.

    Znanost je za mene proučavanje istine. To je jedina istinska disciplina jer donosi provjerljiva predviđanja. Primijenjena znanost postaje tehnologija, a tehnologija je ono što nas odvaja od životinja i omogućava nam stvari poput mobitela, kuća, auto­mobila, grijanja i struje.

    Znanost je za mene proučavanje istine, a matematika je jezik znanosti i prirode.

    Nisam vjernik, ali duhovan sam. Za mene je proučavanje zako­na svemira najduhovnija aktivnost. Isti ushit koji netko postiže posjetom Meki ili Medini i klanjanjem Proroku ja otkrivam u osjećaju strahopoštovanja i vlastite skromnosti kad proučavam znanost. Za mene tome nema ravna, i radije bih se zadržao na osnovama. U tome je ljepota čitanja. [4]

    
      Slažete li se s idejom „ako čitate ono što svi čitaju, mislit ćete kako svi misle”?
    

    Mislim da je gotovo sve što ljudi ovih dana čitaju osmišljeno za stjecanje društvenog odobravanja. [4]

    Znam ljude koji su pročitali stotinu recikliranih knjiga o evolu­ciji, a nikad nisu čitali Darwina. Pogledajte samo koliko makroekonomista postoji. Mislim da je većina njih pročitala gomilu ekonomskih radova, a nikad nisu čitali Adama Smitha.

    Na neki način to radite radi društvenog odobravanja. Činite to kako biste se uklopili u društvo drugih majmuna. Pokušavate se uklopiti u stado. Tako nećete napredovati u životu. Prave nagra­de nalaze se izvan stada.

    Društveno se odobravanje može pronaći unutar stada. Ako že­lite društveno odobravanje, svakako čitajte ono što stado čita.

    Trebate određenu dozu bunta da biste rekli: „Ne. Ja ću raditi po svojem. Neovisno o društvenim posljedicama, ja ću učiti ono što mi se čini zanimljivim.”

    
      Mislite li da se tu djelomično radi o izbjegavanju rizika? Kad se odvojite od stada, ne možete znati koračate li prema pozi­tivnom ili negativnom ishodu.
    

    Apsolutno. Mislim da su zato najpametniji i najuspješniji ljudi koje poznajem počeli kao gubitnici. Ako sebe doživljavate kao gubitnika, kao nekoga koga je društvo odbacilo i onoga tko nema ulogu u normalnom društvu, posvetit ćete se svojim interesima, i mnogo je vjerojatnije da ćete pronaći put ka pobjedi. Možete početi riječima: „Nikad neću biti popularan. Nikad neću biti prihvaćen. Već sam gubitnik. Neću dobiti ono što ostali klinci imaju. Moram prihvatiti da sam to što jesam.”

     

    Ako se želite bolje osjećati, a nemate samodiscipline, ažurirajte vlastitu sliku o sebi.

     

    Svakoga nešto motivira. Pitanje je samo što. Čak i ljudi za koje tvrdimo da su nemotivirani iznenada postaju jako motivirani kad igraju videoigre. Mislim da je motivacija relativna; samo morate pronaći što vas zanima. [1]

     

    Krv, znoj i suze; suočavanje s bezdanom. Sve je to dio brzog puta do uspjeha.

     

    
      Kad biste svojoj djeci mogli u nasljeđe ostaviti jedan ili dva principa, koji bi to bili?
    

    Broj jedan: čitajte. Čitajte sve što možete. I to ne samo ono za što vam društvo govori da je dobro, pa ni samo knjige koje ja prepo­ručujem. Čitanje je samo sebi svrha. Razvijte ljubav prema nje­mu. Čak i ako morate čitati ljubavne romane ili jeftine knjige u mekom uvezu ili stripove. Ništa nije smeće. Čitajte sve što želite. S vremenom ćete sami doći do onoga što trebate i želite čitati.

    Matematičke vještine i moć uvjeravanja povezane su s čitanjem. Obje vještine mogu vam pomoći u stvarnom svijetu.

    Vještina uvjeravanja je važna jer mnogo toga možeš postići ako znaš utjecati na druge ljude. Mislim da je to stvarna vještina. To znači da se može naučiti i da to nije pretjerano teško.

    Matematika pomaže u svim kompleksnim i složenim životnim situacijama. Ako želite zaraditi, ako se želite baviti znanošću, ako želite razumjeti teoriju igara, politiku, ekonomiju, investi­ranje ili informatiku, sve to u svojoj osnovi ima matematiku. Ona je temeljni jezik prirode.

    Priroda se izražava kroz matematiku. Putem matematike po­kušavamo dokučiti jezik prirode, i tek smo zagrebli površinu. Dobra stvar je da ne morate znati mnogo matematike. Morate razumjeti osnove statistike, aritmetike i tako dalje. Zakone sta­tistike i vjerojatnosti trebate znati od glave do pete. [8]

  
    ODLUČITE SE OSLOBODITI

     

    Nije najteže učiniti ono što želite, nego znati što želite.

     

    Osvijestite da ne postoje „odrasle osobe”. Svi mi improvizira­mo u trenutku. Morate pronaći vlastiti put: donijeti odluku što ćemo zadržati, a što odbaciti, po potrebi. Otkrijte to i onda uči­nite kako ste odlučili. [71]

    
      Kako su se vaše vrijednosti promijenile?
    

    Kad sam bio mlađi, zaista sam cijenio slobodu. Sloboda je bila jedna od mojih temeljnih vrijednosti. Ironično je što i dalje jest. Vjerojatno mi je jedna od tri najvažnije vrijednosti, no sad imam novu definiciju slobode.

    Moja stara definicija bila je „imati slobodu da…”. Slobodu da či­nim što god želim. Sloboda koju danas tražim unutarnja je slo­boda. Radi se o „slobodi od…”. Sloboda od reakcija. Sloboda od ljutnje. Sloboda od tuge. Sloboda od toga da me se tjera da išta radim. Ovih dana tražim „slobodu od…”, unutarnju i vanjsku, dok sam prije tražio „slobodu da…”. [4]

     

    Savjet mlađem sebi: „Budi točno ono što jesi.”

    Ustručavanje znači da ćeš u lošim vezama i lošim poslovima ostati godinama, a ne tek nekoliko minuta.

     

    SLOBODA OD OČEKIVANJA

    Uopće ne mjerim svoju učinkovitost. Ne vjerujem da sami sebe možemo mjeriti. Mislim da je to oblik samokažnjavanja i sukoba sa samim sobom. [1]

    Ako naudite drugim ljudima jer oni imaju očekivanja od vas, to je njihov problem. Ako imaju dogovor s vama, to je vaš problem. Ali ako samo oni imaju očekivanja od vas, to je u potpunosti nji­hov problem. To s vama nema veze. Ljudi imaju svakakva očeki­vanja. Što im prije date do znanja da su neosnovana, to bolje. [1]

     

    Hrabrost nije kad jurišate ususret paljbi strojnica. Hrabrost je kad ne marite što drugi misle.

     

    Svi koji me dulje poznaju svjesni su da su dvije osobine koje me najviše definiraju nestrpljivost i samovolja. Ne volim čekati. Mr­zim tratiti vrijeme. Poznat sam po tome da sam često nepristo­jan na zabavama, događanjima, večerama, jer odlazim čim shva­tim da tamo tratim vrijeme. Cijenite svoje vrijeme. Ono je sve što imate. Važnije je od novca. Važnije je od prijatelja. Važnije je od svega. Vrijeme je sve što imate. Ne tratite vrijeme.

    To ne znači da se ne smijete opustiti. Dokle god radite ono što želite, to nije gubitak vremena. Međutim, ako vrijeme ne pro­vodite onako kako želite, a u tom trenu ne zarađujete i ne učite nešto novo, što uopće radite?

    Ne tratite svoje vrijeme na pokušaje da usrećite druge. Sreća drugih ljudi njihov je problem. To nije vaš problem. Ako ste sret­ni, to usrećuje i druge. Ako ste sretni, drugi će vas ljudi pitati kako ste postali sretni, i možda nešto od vas nauče, no vi niste odgovorni za sreću drugih. [10]

     

    SLOBODA OD LJUTNJE

    Što je ljutnja? Ljutnja je način da drugoj osobi jasno date do znanja da ste sposobni za nasilje. Ljutnja prethodi nasilju.

    Motrite se kad ste ljuti – ljutnja je gubitak kontrole nad situaci­jom. Ljutnja je ugovor sa samim sobom kojim se obvezujete da ćete biti u stanju fizičkog i mentalnog nemira sve dok se stvar­nost ne promijeni. [1]

     

    Ljutnja je sama sebi kazna. Ljutita osoba koja vas pokušava utopiti i sama će se utopiti.

     

    SLOBODA OD ZAPOSLENJA

    Ljudi koji žive ispod svojih mogućnosti uživaju u obliku slobode koji ljudi koji stalno poboljšavaju svoj životni standard ne mogu ni pojmiti. [11]

    Kad zaista ovladate svojom sudbinom, na koji god način, više nikad nećete dopustiti nikome da vam govori što da radite. [11]

     

    Kad okusite slobodu, možda će vam postati nemoguće zaposliti se.

     

    SLOBODA OD NEKONTROLIRANIH MISLI

    Jedna od navika na kojoj radim je da pokušavam ugasiti svoj „majmunski um”. Kad smo djeca, mi smo uglavnom prazne plo­če. Živimo u trenutku. Na okolinu odgovaramo u skladu sa svo­jim instinktima. Živimo u onome što možemo nazvati „stvar­nim svijetom”. S pubertetom dolaze čežnje: prvi put kad nešto zaista, zaista počnemo željeti i počnemo raditi dugoročne pla­nove. Počinjemo mnogo razmišljati, graditi identitet i ego kako bismo dobili to što želimo.

    Kad šećete ulicom i sretnete tisuću ljudi, svi oni razgovaraju sami sa sobom u svojoj glavi. Neprestano prosuđuju sve što vide. U glavi vrte film događaja koje su proživjeli prethodni dan. Žive u svjetovima iz mašte o tome što će se zbiti sutra. Jednostav­no su izbačeni iz stvarnosti. To može biti dobro za dugoročno planiranje. Može biti dobro za rješavanje problema. Svakako je korisno za bića poput nas, koja su strojevi za preživljavanje i razmnožavanje.

    Međutim, mislim da je to jako loše za našu sreću. Mislim da naš um treba biti sluga i oruđe, a ne gospodar. Moj majmunski um ne bi me trebao kontrolirati cijeli dan.

    Želim se riješiti navike nekontroliranog razmišljanja, a to je teško. [4]

     

    Zaokupljen um ubrzava prolazak subjektivnog vremena.

     

    Proces samoosvještavanja i samootkrivanja nema kraja. To je putovanje koje traje cijeli život, a s vremenom ćete se, nadajmo se, u njemu sve bolje i bolje snalaziti. Ne postoji jedan jedini smi­sleni odgovor, i nitko ga ne može u potpunosti razriješiti, osim ako ste jedan od rijetkih sretnika koji postignu prosvjetljenje. Možda će neki od nas to postići, ali ja vjerojatno neću, uzevši u obzir koliko sam duboko u poslovnom žrvnju. U najboljem slu­čaju možda pronađem koji trenutak da pogledam nebo. Mislim da je svijest da smo zarobljeni u rutini svakodnevnog života naj­više što će većina nas postići. [8]

     

    Suvremena borba:

    Samotni pojedinci koji pronalaze nadljudsku snagu volje poste, meditiraju i vježbaju…

    U ratu protiv vojske znanstvenika i statističara koji izobilje hrane, ekrana i lijekova upotrebljavaju kao oružje i pretvaraju u nezdravu hranu, lažne vijesti, beskonačnu pornografiju, neprekidne igre i droge koje stvaraju ovisnost.

  
    FILOZOFIJA

     

     

    Sve su prave istine hereze. Ne može ih se izgovoriti. Samo otkriti, šapnuti i možda pročitati.

  
    SMISAO ŽIVOTA

     

    
      Jedno zaista neograničeno, veliko pitanje: što je smisao i svr­ha života?
    

    To zaista jest veliko pitanje. Budući da je pitanje tako veliko, po­nudit ću tri odgovora.

    Prvi odgovor: to je nešto osobno. Morate pronaći vlastiti smisao. Svaka mudrost koju vam drugi nude, bilo da dolazi od mene ili od samog Bude, zvučat će vam kao budalaština. U srži, odgovore morate pronaći sami, tako da ono što je bitno zapravo nisu sami odgovori, nego pitanja. Morate sjesti i mozgati o svom pitanju. Možda će vam trebati godine ili desetljeća. Kad pronađete odgovor koji vas zadovoljava, to će postati jedan od temelja vašeg života.

    Drugi odgovor: u životu ne postoji smisao. Život nema svrhu. Osho je rekao: „To je kao da pišete na površini vode ili gradite kuće od pijeska.” Zaista, bili ste mrtvi cijelu dosadašnju povijest svemira, deset ili više milijardi godina. Nakon toga bit ćete mrtvi još idućih 70 milijardi godina, sve do toplinske smrti svemira.

    Sve što učinite izblijedjet će. Nestat će, baš kao što će ljudska vr­sta nestati, baš kao što će nestati naš planet. Nestat će čak i onaj dio čovječanstva koji naseli Mars. Za nekoliko generacija nitko vas se više neće sjećati, bilo da ste živjeli kao umjetnik, pjesnik, osvajač, siromah ili bilo tko drugi. Smisao ne postoji.

    Morate stvoriti vlastiti smisao, to je poanta svega. Morate odlučiti:

    „Je li ovo samo predstava koju gledam?” „Je li ovo neki ples samoostvarenja koji ja izvodim?”

    „Postoji li nešto što želim samo zato što sam tako odlučio?”

    To je sve smisao koji pridajemo.

    Ne postoji nikakav temeljni, intrinzični i svrhoviti smisao u svemiru. Kad bi postojao, jednostavno biste mi postavili iduće pitanje. Rekli biste: „Zašto je baš to smisao?” Našli bismo se u situaciji koju fizičari nazivaju beskonačnim regresom. Pitanje „zašto” samo bi se ponavljalo. Ne postoji odgovor na koji ne biste mogli uzvratiti još jednim „zašto”.

    Ne vjerujem u odgovore o vječnom zagrobnom životu jer mi je ludo bez ikakvih dokaza vjerovati da će sedamdesetak godina na ovoj planeti odrediti kako ćete provesti vječnost, što je mnogo vremena, u nekom zagrobnom životu. Kakav nam to neozbiljni bog daje vječnu presudu na temelju kratkog razdoblja na ovom svijetu? Mislim da ćete se nakon ovog života naći u istom stanju kao prije negoli ste se rodili. Sjećate se toga? Bit će baš tako.

    Prije negoli ste se rodili niste marili ni za koga i ni za što, uklju­čujući svoje najmilije, sebe, druge ljude, hoćemo li naseliti Mars ili ostati na Zemlji, postoji li umjetna inteligencija ili ne. Nakon smrti isto tako nećete mariti.

    Treći odgovor: zadnji odgovor koji ću ponuditi malo je složeniji. Iz onoga što sam pročitao u znanstvenim tekstovima (neki moji prijatelji napisali su knjige o tome), sastavio sam neke teorije. Možda život ima smisao, ali to nije neka svrha koja bi nas mogla zadovoljiti.

    U osnovi, prema fizici, strijela vremena proizlazi iz entropije. Drugi zakon termodinamike navodi da se entropija svemira samo povećava, što znači da nered u svemiru stalno raste, a to znači da se koncentrirana slobodna energija smanjuje. Ako po­gledate živa bića (ljude, biljke, civilizacije, što god), vidjet ćete da takvi sustavi suzbijaju entropiju na lokalnoj razini. Ljudi suzbi­jaju entropiju na lokalnoj razini jer su sposobni za djelovanje.

    U tom procesu ubrzavamo entropiju na globalnoj razini, sve do toplinske smrti svemira. Na temelju toga mogli bismo osmisliti jednu maštovitu teoriju, koja se meni sviđa, a to je da svi juri­mo prema toplinskoj smrti svemira. U toj smrti više neće biti koncentrirane energije, i sve je na istoj energetskoj razini. Stoga smo svi isti. Ustvari neće postojati razlike.

    Ono što činimo kao živi sustav ubrzava dolazak tog stanja. Što kompleksnije sustave stvaramo – bilo kroz računala, civilizaci­ju, umjetnost, matematiku ili stvaranje obitelji – zapravo ubr­zavamo dolazak toplinske smrti svemira. Gurate sve nas prema trenutku kad ćemo svi biti jedno. [4]

  
    ŽIVITE U SKLADU SA SVOJIM VRIJEDNOSTIMA

     

    
      Koje su vaše temeljne vrijednosti?
    

    Nikad ih nisam u potpunosti nabrojio, no evo nekoliko primjera:

    Iskrenost je temeljna, temeljna, temeljna vrijednost. Kad ka­žem iskrenost, time želim reći sposobnost da ja mogu biti ja. Ne želim biti okružen ljudima zbog kojih moram paziti što ću reći. Ako razlikujem ono što mislim i ono što govorim, to u mojem umu stvara paralelne niti razmišljanja. Više ne mogu biti u tre­nutku – sad odjednom moram razmišljati o budućnosti ili žaliti za prošlošću svaki put kad razgovaram s nekime. Ne želim biti u društvu nekoga s kime ne mogu biti u potpunosti iskren.

     

    Prije negoli lažete nekom drugom, prvo morate lagati sebi.

     

    Još jedna temeljna vrijednost: ne vjerujem u kratkoročno raz­mišljanje ili kratkoročne dogovore. Ako poslujem s nekime, a on kratkoročno razmišlja o drugima, više ne želim s njime imati posla. Sve nagrade u životu proizlaze iz složenih kamata, bilo da se radi o novcu, odnosima, ljubavi, zdravlju, aktivnostima ili na­vikama. Želim biti okružen samo ljudima s kojima ću se družiti ostatak života. Radim samo na projektima za koje znam da će imati dugoročne plodove.

    Nadalje, vjerujem samo u ravnopravne odnose. Ne vjerujem u hijerarhijske odnose. Ne želim nikome biti nadređen i ne želim nikome biti podređen. Ako se prema nekome ne mogu odnositi kao prema sebi jednakom, ili se on ne može tako odnositi prema meni, ne želim imati veze s njim.

    Još jedna vrijednost: više ne vjerujem u ljutnju. Ljutnja je bila korisna kad sam bio mlad i pun testosterona, no ovih mi se dana sviđa budistička izreka: „Ljutnja je poput vrućeg ugljena koji dr­žite u ruci i čekate da ga na nekoga bacite.” Ne želim biti ljut, i ne želim biti okružen ljutim ljudima. Jednostavno ih izbacim iz svojeg života. Ne osuđujem ih. I ja sam proživio mnogo bijesa. Oni se s time moraju sami nositi. Ljutite se na nekog drugog, negdje drugdje.

    Ne znam spadaju li ova uvjerenja u tradicionalnu definiciju vrijednosti, ali to je skup ideja kojih se ne želim odreći i u skladu s kojima živim cijeli svoj život. [4] Mislim da svatko ima neke vrijednosti. Ako tražite sjajne odnose, sjajne suradnike, sjajne ljubavnike, žene, muževe, morate naći ljude čije se vrijednosti poklapaju s vašima. Ako vam se vrijednosti poklapaju, male stvari neće biti važne. Općenito gledajući, ljudi se uglavnom svađaju ili raspravljaju ako im se vrijednosti ne poklapaju. Ako su vrijednosti usklađene, male stvari nisu važne. [4]

    Kad sam upoznao svoju suprugu, našao sam se pred golemim izazovom jer sam zaista želio biti s njom, a ona u početku nije bila sigurna. Na kraju smo završili zajedno jer je uvidjela moje vrijednosti. Imao sam sreće što sam ih dotada već razvio. Da ni­sam, ne bismo završili zajedno. Ne bih je bio vrijedan. Kao što je investitor Charlie Munger rekao: „Ako želite vrijednog partne­ra, budite vrijedni vrijednog partnera.” [4]

    Moja je žena nevjerojatno dražesna osoba, usmjerena na obitelj, baš kao i ja. To je bila jedna od temeljnih vrijednosti koje su nas spojile.

    Čim vam se rodi dijete, na neki zaista čudan način razriješi se ono pitanje o značenju života, o smislu života. Odjednom ono najvažnije u svemiru više niste vi, nego vaše dijete. To vas pro­mijeni. Vaše vrijednosti same po sebi postaju manje sebične. [4]

     

    RACIONALNI BUDIZAM

     

    Što je pitanje starije, to je stariji i odgovor na njega.

     

    
      Svoju ste filozofiju nazvali racionalni budizam. Po čemu se ona razlikuje od tradicionalnog budizma? Kakvim ste istraži­vanjem došli do nje?
    

    Budući da je racionalan, moram ga pomiriti sa znanošću i evo­lucijom. Moram odbaciti sve djeliće koju ne mogu sam provje­riti. Primjerice, je li meditacija dobra za mene? Da. Je li pročišćivanje uma nešto dobro? Da. Postoji li osnovna razina svijesti skrivena ispod našeg majmunskog uma? Da. Sva sam ta pitanja provjerio sam.

    U neka budistička uvjerenja vjerujem jer sam ih sam provjerio ili raščlanio misaonim eksperimentima. Ne prihvaćam tvrdnje kao što su: „Postoje prošli životi za koje danas plaćaš karmički dug.” Nisam ih vidio. Ne sjećam se prošlih života. Nemam takvih sjećanja. Jednostavno ne mogu vjerovati u to.

    Kad ljudi tvrde da im se otvara treća čakra ili nešto slično, meni se to čini kao nepotrebno kićena nomenklatura. Ništa od toga nisam uspio sam provjeriti ili potvrditi. Ako to ne mogu sam provjeriti ili dokazati pomoću znanosti, možda je točno, možda je netočno, ali nije jasno dokazivo pa to ne mogu smatrati te­meljnom istinom.

    S druge strane, znam da je evolucija istinita. Znam da smo evo­luirali kao strojevi za opstanak i razmnožavanje. Znam da ima­mo ego jer ustajemo s tla, ne dopuštamo crvima da nas pojedu i zapravo djelujemo. Racionalni budizam za mene znači da shva­ćamo unutarnji rad koji budizam zagovara kako bismo bili sret­niji, uspješniji, prisutniji u trenutku i kako bismo bolje vladali svojim emocijama – ukratko, kako bismo bili bolja ljudska bića.

    Ne prihvaćam nikakve fantastične tvrdnje samo zato što su za­pisane u nekoj knjizi. Ne mislim da mogu levitirati. Ne mislim da ću meditacijom otključati nadnaravne moći ni išta slično. Iskušajte sve sami, budite skeptični, zadržite ono što je korisno i odbacite sve što nije.

    Rekao bih da se moja filozofija svodi na ovo: na jednoj je strani evolucija kao sjedinjujući princip, jer objašnjava toliko toga o čo­vječanstvu; na drugoj je strani budizam, najstarija i najiskušanija duhovna filozofija o unutarnjem stanju svakog ljudskog bića.

    Mislim da se te dvije strane itekako mogu pomiriti. Želim jed­noga dana na blogu napisati članak o tome kako se postavke budizma, pogotovo one prizemnije, mogu izravno primijeniti u simulaciji virtualne stvarnosti. [4]

     

    Svi smo u početku nevini. Svi se iskvarimo. Mudrost je odbacivanje poroka i povratak vrlinama, pomoću znanja.

     

    
      Kako definirate mudrost?
    

    To je razumijevanje dugoročnih posljedica svojih odluka. [11]

     

    Da se mudrost može prenijeti samo riječima, već bismo to bili obavili.

  
    SADAŠNJOST JE SVE ŠTO IMAMO

     

    Zapravo ne postoji ništa osim ovog trenutka. Nitko se nikad nije vratio kroz vrijeme i nitko nikad nije uspješno predvidio buduć­nost ni na koji važan način. Doslovno, jedino što zaista postoji je točka u prostoru na kojoj se nalazite u ovom trenutku.

    Baš kao sve duboke istine, paradoksi su posvuda. Bilo koje dvije točke beskonačno se razlikuju. Svi su trenuci savršeno jedin­stveni. Svaki trenutak prolazi tako brzo da ga ne možete uhva­titi. [4]

    Umirete i iznova se rađate u svakom trenutku. Na vama je da to zapamtite ili zaboravite. [2]

     

    „Sve je toliko ljepše jer smo prokleti. Nikad nećemo biti ljepši nego što smo sada, a ovamo se nikad nećemo vratiti.”

    Homer, Ilijada.

     

    I ne sjećam se što sam rekao prije dvije minute. U najboljem slučaju prošlost je neka fiktivna snimka sjećanja u mojoj glavi. Što se mene tiče, moja je prošlost mrtva. Nema je. Smrt zapravo znači samo da u budućnosti više neće biti novih trenutaka. [2]

     

    
      
        [image: ]
      
    

  
    BONUS

     

     

    Demokratizacija tehnologije omogućava svakome da bude tvorac, poduzetnik i znanstvenik. Budućnost je još vedrija.

     

     

     

    Statistički je vjerojatno da postoje izvanzemaljske kulture naprednije od naše.

    Nadajmo se da su ekološki nastrojeni i da nas smatraju simpatičnima.

     

  
    NAVALOVE PREPORUKE ZA ČITANJE

     

     

    Iskreno, ne čitam kako bih radio na sebi. Čitam iz znatiželje i interesa. Najbolja je knjiga ona koju ćete progutati.

     

  
    KNJIGE

     

    
      (Budući da u ovom dijelu knjige nudim toliko poveznica, možda vam je bolje posegnuti za digitalnom kopijom. Idite na stranicu Navalmanack.com kako biste preuzeli digitalnu verziju ovog po­glavlja za lakše snalaženje.)
    

     

    Ako dovoljno čitate, postat ćete pravi znalac. Onda ćete prirodno više težiti teoriji, konceptima, publicistici.

     

    PUBLICISTIKA

    The Beginning of Infinity: Explanations That Transform the World – David Deutsch

Nije ju baš lako čitati, ali zbog nje sam pametniji. [79]

    Sapiens: Kratka povijest čovječanstva – Yuval Noah Harari

Povijest ljudske vrste. Opservacije, okviri i mentalni modeli ove knjige omogućit će vam da na nov način sagledate povijest i čovječanstvo. [1]

Sapiens je najbolja knjiga koju sam pročitao u zadnjih deset godi­na. Autoru je trebalo nekoliko desetljeća da je napiše. Ima brojne sjajne ideje i svaka je stranica dupkom puna zanimljivih ideja. [1]

    The Rational Optimist: How Prosperity Evolves – Matt Ridley

Najgenijalnija prosvjetljujuća knjiga koju sam pročitao u mnogo godina. Ovaj je autor napisao četiri od mojih dvadeset omiljenih knjiga. [11]

Sva druga djela Matta Ridleyja. Matt je znanstvenik i optimist s dalekosežnim promišljanjima. Jedan je od mojih omiljenih autora i više sam puta pročitao sve što je napisao. [4]

→ Genom: autobiografija vrste u 23 poglavlja

→ The Red Queen: Sex and the Evolution of Human Nature

→ The Origins of Virtue: Human Instincts and the Evolution of Cooperation

→ The Evolution of Everything: How New Ideas Emerge

    Skin in the Game – Nassim Taleb

Najbolja knjiga koju sam pročitao 2018. godine, iskreno je preporučujem. Prepuna je dobrih ideja. Sadrži mnoge mentalne modele i teorije. Autor ima pomalo nadmen stav, ali to je tako zato što je genijalan, pa mu je dopušteno. Zanemarite pristup i pročitajte knjigu, usvojite njegove koncepte. To je jedna od naj­boljih knjiga o poduzetništvu koju sam ikad pročitao. Nasreću, ne glumi da je knjiga o poduzetništvu. [10]

    The Bed of Procrustes: Philosophical and Practical Aphorisms – Nassim Taleb

Ovo je njegova zbirka drevnih mudrosti. Poznat je i po knjiga­ma Crni labud: Utjecaj krajnje nevjerojatnog, Antifragile: Things That Gain from Disorder i Fooled by Randomness: The Hidden Role of Chance in Life and in the Markets, a sve ih od srca prepo­ručujem. [7]

    Six Easy Pieces: Essentials of Physics Explained by Its Most Brilliant Teacher – Richard Feynman

Svojoj bih djeci poklonio primjerak knjige Rieharda Feynmana Six Easy Pieces i nastavak Six Not-So-Easy Pieces: Einstein’s Re­lativity, Symmetry, and Space-Time. Richard Feynman je slavni fizičar. Oduševljen sam i njegovim nastupom i njegovim razu­mijevanjem fizike.

U zadnje vrijeme čitam i Feynmanov Perfectly Reasonable Deviations from the Beaten Track, a ponovno čitam i Genius: The Life and Science of Richard Feynman, njegovu biografiju. [8]

    Thing Explainer: Complicated Stuff in Simple Words – Randall Munroe

Sjajna knjiga koju je napisao Randall Munroe, tvorac web-stripa xkcd orijentiranog na znanost. U ovom djelu objašnjava vrlo složene koncepte, od klimatskih promjena preko fizičkih su­stava do podmornica, pomoću samo tisuću najčešće korištenih riječi u engleskom jeziku. Raketu Saturn 5 nazvao je „Ide Gore Pet”. Beskorisno je raketu objašnjavati riječima kao što su „sve­mirski brod” ili „raketa”; to bi bila samoreferencijalna defini­cija. Riječima „ide gore” objašnjava da je to nešto što ide gore. I dijete to može razumjeti. [4]

    Thinking Physics: Understandable Practical Reality – Lewis Carroll Epstein

Postoji još jedna sjajna knjiga: zove se Thinking Physics. Često je otvaram. Sviđa mi se promotivni opis na poleđini knjige: „Jedini udžbenik koji se koristi i u osnovnoj školi i na doktorskom stu­diju.” To je istina. Radi se o jednostavnim zagonetkama iz pod­ručja fizike koje se mogu objasniti dvanaestogodišnjem djetetu, ali i dvadesetpetogodišnjem studentu na doktorskom studiju fizike. Radi se o fundamentalnim uvidima u fiziku. Nisu to ni­pošto jednostavni problemi, ali svatko može doći do odgovora čistim logičkim zaključivanjem. [4]

    The Lessons of History – Will i Ariel Durant

Ovo je odlična knjiga koju volim jer ukratko sumira neke od veli­kih povijesnih tema s vrlo britkim uvidima. Za razliku od većine povijesnih knjiga, prilično je kratka, a pokriva mnoga područja. [7]

    The Sovereign Individual: Mastering the Transition to the Information Age – James Dale Davidson i Lord William Rees-Mogg

Ovo je najbolja knjiga koju sam pročitao nakon što sam dovršio Sapiens (ipak, mnogo je manje pristupačna).

    Poor Charlie’s Almanack: The Wit and Wisdom of Charles T.  Munger – Charlie Munger (ur.: Peter Kaufman)

Ova knjiga pretvara se da je poslovni priručnik, no zapravo se radi o savjetima Charlieja Mungera (iz korporacije Berkshire Hathaway) kako nadvladati vlastite nedostatke i živjeti uspješan i čestit život. [7] [80]

    Stvarnost nije kakvom se čini: S onu stranu prostora i vremena – Carlo Rovelli

Ovo je najbolja knjiga koju sam pročitao u zadnjih godinu dana. Fizika, poezija, filozofija i povijest zapakirane u vrlo pristupač­nom formatu.

Ovu sam knjigu pročitao barem dva puta.

    Ako vas zanima teorija igara, osim što možete igrati strateške igre, možda bi vam bio korisno pročitati knjigu The Compleat Strategyst: Being a Primer on the Theory of Games of Strategy autora J. D. Williamsa te The Evolution of Cooperation Roberta Axelroda. [11]

     

    FILOZOFIJA I DUHOVNOST

    Sve što je napisao Jed McKenna.

Jed govori samo sirovu istinu. Stil mu je možda grub i odbojan, no njegova posvećenost istini nema premca. [79]

Theory of Everything (The Enlightened Perspective) – Dream-state Trilogy

Jed McKenna’s Notebook

Jed Talks #1 i #2

    Sve što je napisao dr. med. Kapil Gupta

Kapil mije nedavno postao osobni savjetnik i trener, a ja sam osoba koja uopće ne vjeruje u trenere. [79]

A Master’s Secret Whispers: For those who abhor noise and seek The Truth… about life and living

Direct Truth: Uncompromising, non-prescriptive Truths to the enduring questions of life

Atmamun: The Path to achieving the bliss of the Himalayan Swa­mis. And the freedom of a living God.

    Knjiga života – Jiddu Krishnamurti

Krishnamurti je slabije poznat indijski filozof koji je djelovao početkom dvadesetog stoljeća te je na mene imao velik utjecaj. On je beskompromisna, veoma izravna osoba koja nam u osnovi poručuje da cijelo vrijeme motrimo vlastiti um. Jako me se doj­mio. Vjerojatno je najbolji izvor Knjiga života, zbirka odlomaka iz njegovih raznolikih govora i knjiga. [6]

Svojoj ću djeci dati primjerak Knjige života. Reći ću im neka priče­kaju da budu malo stariji, jer im u mladosti ništa neće biti jasno. [8]

Total Freedom: The Essential Krishnamurti – Jiddu Krishnamurti

Ovo je moj savjet za naprednije učenike. Vodič za racionalne kroz opasnosti ljudskog uma. „Duhovna” knjiga kojoj se uvijek vraćam. [1]

    Siddhartha – Herman Hesse

Ovo je klasik filozofije, odličan uvod za nekoga tko tek počinje. Nijednu knjigu nisam češće poklanjao bližnjima. [1]

     

    Cijelo vrijeme iznova čitam Krishnamurtijeva i Oshova djela. Oni su moji omiljeni filozofi. [4]

     

    [Nadopuna: tom bih popisu danas dodao Jeda McKennu, Kapila Guptu, Vasishta jogu i Schopenhauera.]

    The Book of Secrets: 112 Meditations to Discover the Mystery Within – Osho

Većina meditacijskih tehnika zapravo su metode za postizanje koncentracije, a postoje mnoge, mnoge tehnike meditacije. Ako ih želite iskušati cijeli niz, Osho ima knjigu za vas: The Book of Secrets. Znam da je u zadnje vrijeme na lošem glasu, ali bio je prilično pametan tip. Zapravo se radi o prijevodu stare knjige na sanskrtu koja sadrži 112 različitih meditacija. Možete iskušati svaku od njih i vidjeti koja vam odgovara. [74]

The Great Challenge: Exploring the World Within – Osho

    Poziv na ljubav: Posljednje meditacije Anthonyja de Mella – Anthony de Mello

    Slobodna duša: Putovanje s onu stranu sebe – Michael Singer

    Meditacije – Marko Aurelije

Marko Aurelije apsolutno mi je promijenio život. Meditacije su osobni dnevnik tog rimskog cara. On je tada bio vjerojatno naj­moćniji čovjek na svijetu. Pisao je dnevnik za sebe i nikad nije očekivao da će njegov rad biti objavljen. Kad otvorite ovu knjigu, shvatite da je imao sve iste probleme i mentalne izazove kao i mi danas: pokušavao je biti bolja osoba. To je jasan dokaz da uspjeh i moć ne mogu poboljšati vaše unutarnje stanje – na tome sve­jedno morate raditi. [6]

    Love Yourself Like Your Life Depends on It – Kamal Ravikant

Već neko vrijeme čitam knjigu koju je napisao moj brat naslov­ljenu Love Yourself Like Your Life Depends on It. Vrlo je jezgro­vito napisana. (Moram malo reklamirati svojeg brata.) On je filozof moje obitelji – ja sam tek amater. Ima jedan sjajan citat u ovoj knjizi:

     

    Jednom sam pitao nekog redovnika kako je pronašao mir.

„Kažem: da”, rekao mi je. „Svemu što mi se dogodi, kažem da.” [7]

     

    The Tao of Seneca: Practical Letters from a Stoic Master

Audioknjiga koju sam najviše puta preslušao. Najvažnija audioknjiga koju sam ikad poslušao.

    Kako promijeniti svoj um – Michael Pollan

Michael Pollan je nedavno napisao dobru knjigu koja se zove Kako promijeniti svoj um, i mislim da je to genijalna knjiga koju bi svi trebali pročitati.

Ta se knjiga bavi psihodeličnim tvarima. Psihodelične su tvari prečac za samoopservaciju. Ne preporučujem droge nikome – sve to možete postići čistom meditacijom. Međutim, ako vam se žuri, psihodelične tvari korisne su za postizanje tih ciljeva. [74]

    Striking Thoughts: Bruce Lee’s Wisdom for Daily Living – Bruce Lee

Začudo, Bruce Lee je napisao neka sjajna filozofska djela, a knji­ga Striking Thoughts dobar je sažetak njegove filozofije.

    Prorok – Kahlil Gibran

Ova knjiga čita se kao moderni poetski vjerski svezak. U istoj je kategoriji kao Bhagavad-gita, Tao Te Ching, Biblija i Kuran. Pisana je stilom koji zrači religioznošću i istinom, ali jako je pri­stupačna, lijepa i nedogmatična po pitanju pripadnosti nekoj denominaciji ili sekti. Oduševila me ta knjiga.

Autor poetski opisuje djecu, ljubavnike, bračnu slogu; uspješno objašnjava kako se trebamo odnositi prema prijateljima i neprijateljima, kako se trebamo ponašati s novcem, kako pristupiti situacijama u kojima moramo ubiti živo biće kako bismo ga mo­gli pojesti. Osjetio sam da, baš kao velike vjerske knjige, nudi dubok, filozofski, ali vrlo istinit odgovor na pitanje kako pristu­piti velikim životnim problemima. Knjigu Prorok preporučujem svima, bili vjernici ili ne. Bilo da ste kršćanin, hindus, Židov ili ateist, mislim da se radi o prekrasnoj knjizi i vrijedi je čitati. [7]

     

    SCIENCE FICTION

     

    Počeo sam sa stripovima i znanstvenom fantastikom. Zatim sam se zainteresirao za povijest i vijesti. Zatim sam prešao na psiholo­giju, popularnu znanost i tehnologiju.

     

    Izmišljaji – Jorge Luis Borges

Volim argentinskog književnika Jorgea Luisa Borgesa. Njegova zbirka kratkih priča Izmišljaji nevjerojatna je. Borges je vjero­jatno najmoćniji pisac kojeg sam ikad čitao a da ne piše čista filozofska djela. U njegovim pričama, uz znanstvenu fantastiku, ima i mnogo filozofije. [1]

    Kako si došla na svijet i druge priče – Ted Chiang

Moja trenutna omiljena znanstvenofantastična kratka priča vjerojatno je Understand Teda Chianga. Možete je pronaći u zbirci pod nazivom Stories of Your Life and Others. Priča Kako si došla na svijet bila je predložak za film Dolazak. [1]

    Exhalation: Stories (Izdisaj) – Ted Chiang

Ovo djelo razmatra čudo termodinamike iz perspektive najbo­ljeg pisca kratkih znanstvenofantastičnih priča našeg doba.

    The Lifecycle of Software Objects – Ted Chiang

Još jedno remek-djelo znanstvene fantastike iz pera Teda Chianga.

    Snow Crash (Potpuni raspad) – Neal Stephenson

Snow Crash (Potpuni raspad) je iznimna, iznimna knjiga. Ne po­stoji ništa slično. Snow Crash je tri koplja iznad konkurencije. Stephenson je napisao i odlični The Diamond Age.

    Posljednje pitanje, kratka priča Isaaca Asimova.

Stalno citiram Posljednje pitanje. Obožavao sam tu priču kao dijete.

     

    
      Koje knjige trenutno ponovno čitate?
    

    To je dobro pitanje. Dajte da pogledam u aplikaciju za Kindle. Obično iznova proučavam znanstvene knjige.

    Čitam jednu knjigu o mimetičkoj teoriji Renéa Girarda. Ta je knjiga pregled njegova rada, jer nisam mogao pratiti njegove izvorne tekstove. Ponovno čitam i Tools of Titans, knjigu Tima Ferrisa o svemu što je naučio od velikih sportaša, umjetnika i poduzetnika.

    Čitam i knjigu Thermoinfocomplexity, koju je napisao moj pri­jatelj Behzad Mohit. Upravo sam dovršio knjigu Pre-Suasion: A Revolutionary Way to Influence and Persuade; ili, bolje rečeno, upravo sam prelistao tu knjigu Roberta Cialdinija. Ne mislim da moram pročitati cijelu knjigu da bih shvatio poantu, no sve­jedno je bilo korisno pročitati toliko koliko jesam. To je jedna zgodna mala povijesna knjiga. Čitam i The Story of Philosophy: The Lives and Opinions of the Great Philosophers, djelo Willa Duranta.

    Imam i malo dijete, pa zato imam i mnoge knjige o odgoju koje s vremena na vrijeme otvorim. Nedavno sam čitao malo Emersona i Chesterfielda. Tu je i jedna Tolstojeva knjiga.

    Alan Watts. Scott Adams. Nedavno sam opet čitao God’s Debris. Jedan moj prijatelj upravo opet čita Tao Te Ching, pa sam mu se i ja vratio. Postoje tone dobrih knjiga, mogu nastaviti unedogled. Ovdje je jedan Nietzsche. Pa zatim Ekonomist na tajnom zadat­ku Tima Harforda. Knjiga Richarda Bacha Prividi: pustolovine kolebljivog Mesije. Tu su i neke knjige Jeda McKenne.

    Pa zatim malo Dalea Carnegieja. Problem triju tijela Cixina Liua. Čovjekovo traganje za smislom Viktora E. Frankla. Mno­go je toga. Sex at Dawn Christophera Ryana. Dobre su knjige posvuda.

    Usput, kad ljudima govorim što čitam, obično preskočim dvije trećine svojih knjiga. Ne spominjem dvije trećine knjiga jer mi je neugodno. Te knjige ne zvuče kao dobre knjige. Zvuče trivijal­no ili budalasto. Što vas briga? Ne moram svima navesti sve što čitam. Čitam kojekakve knjige koje bi drugi smatrali smećem ili prijezira vrijednim. Čitam i tekstove s kojima se ne slažem, jer me zapanjuju i stimuliraju mi um. [4]

     

    Oduvijek sam trošio novac na knjige. Nikad to nisam doživlja­vao kao trošak. Ja to smatram ulaganjem. [4]

  
    BLOGOVI

     

    
      (Budući da u ovom dijelu knjige nudim toliko poveznica, možda vam je bolje posegnuti za digitalnom kopijom. Idite na strani­cu Navalmanack.com kako biste preuzeli digitalnu verziju ovog poglavlja za lakše snalaženje.)
    

    Neki sjajni blogovi:

    @KevinSimler—Melting Asphalt, https://meltingasphalt.com/

    @farnamstreet—Farnam Street, A Signal in a World Full of Noise, https://fs.blog/

    @benthompson—Stratchery, https://stratechery.com/

    @baconmeteor—Idle Words, https://idlewords.com/ [4]

    “The Munger Operating System: How to Live a Life That Really Works” @FarnamStreet

    Pravila za život i uspjeh.

    “The Day You Became a Better Writer” (Dan kad si postao bolji pisac) Scotta Adamsa

    Iako sam vrlo dobar pisac i pišem od malih nogu, i dalje otva­ram tu objavu na blogu i stavljam je u pozadinu kad god pišem bilo što važno. Tako je dobra! Koristim je kao osnovnu šablonu za dobro pisanje. Promislite malo o tom naslovu: „Dan kad si postao bolji pisac”. To je tako moćan naslov! U jednom malom članku naučit će vas koliko su važna iznenađenja, dobri naslovi i sposobnost da se izražavate jezgrovito i izravno, da ne upotre­bljavate neke pridjeve i priloge, da upotrebljavate aktivne, a ne pasivne oblike i tako dalje. Jedan jedini članak na blogu zauvijek će promijeniti vaš način pisanja ako ostavite ego postrani i do­bro upijete znanje koje vam nudi. [6]

    Želite li postati pametniji u deset minuta? Upijte ovaj članak: “Crony Beliefs” Kevina Simlera.

    Najbolju objavu o „odlukama u karijeri” (u Silicijskoj dolini / tehnološkoj industriji) napisao je @eladgil

    Hararijev Sapiens u obliku predavanja na YouTubeu.

    Svaka poslovna škola trebala bi imati tečaj teorije agregacije. Ili je naučite od samog majstora: @benthompsonje najbolji anali­tičar tehnološke industrije.

    Sjajan članak.“Quantum physics is not ‘weird.’ You are weird.”— “Think Like Reality” [Eliezer Yudkowsky]

    Obavezno štivo. “Lazy Leadership” @Awilkinson

    Bisere mudrosti bez suzdržavanja nudi vam čovjek zaslužan za vlastiti uspjeh. Ako težite uspjehu, vrijedi pročitati sve na stra­nici koju vodi @EdLatimore: https://edlatimore.com/

     

    Ako jedete, investirate i razmišljate onako kako vam „vijesti” predlažu, bankrotirat ćete na prehrambenoj, financijskoj i moralnoj razini.

  
    OSTALE PREPORUKE

     

    Stranice na Twitteru kao što su:

    @AmuseChimp (moja omiljena stranica na Twitteru)

    @mmay3r

    @nntaleb

    Art De Vany (na Facebooku)

    Genijalnost je ovdje, samo nejednako raspodijeljena. [4]

    Obavezno štivo. (Niz objava na Twitteru o „intelektualnim kamatama”; autor: @zaoyang). [11]

    Postoje i neki sjajni grafički romani. Ako vam ne smeta stripovski stil, preporučujem Transmetropolitan [Warren Ellis], The Boys [Garth Ennis], Planetary [Warren Ellis] i The Sandman [Neil Gaiman]… mislim da neki od tih radova spadaju u najbolja umjetnička djela našeg doba. Naravno, odrastao sam na stripo­vima, pa sam vjerojatno prilično pristran, [1]

    Rick and Morty (TV serija + strip)

Rick and Morty je, po mojem skromnom mišljenju, trenutno najbolja televizijska serija. Samo pogledajte prvu epizodu – to je sve što vam treba da se navučete. To je spoj filma Povratak u budućnost i knjige Vodič kroz Galaksiju za autostopere.

Strip Rick and Morty Zaca Gormana nije ništa manje pametan i duhovit.

    “You and Your Research” Richarda Hamminga

Od sveg srca preporučujem ovaj prelijepi esej. Navodno se obra­ća ljudima koji se bave znanstvenim istraživanjem, no mislim da ima i mnogo širu primjenu. To je samo esej koji na dobri stari način objašnjava kako dobro raditi svoj posao. Podsjeća me na neke izjave Richarda Feynmana, no mislim da je te iste stavo­ve Hamming izrazio mnogo elokventnije od ičega što sam vidio. [74]

  
    NAVALOVE MISLI

     

     

  
    FORMULE ZA ŽIVOT (2008.)

     

    Ovo su bilješke koje vodim za sebe. Vaš referentni okvir, a s nji­me i vaša računica, može se razlikovati od moje. Ovo nisu defini­cije – ovo su algoritmi za uspjeh. Svaki doprinos je dobrodošao.

     

    → sreća = zdravlje + bogatstvo + dobri odnosi

    → zdravlje = tjelovježba + prehrana + san

    → tjelovježba = visokointenzivni trening s vježbama otpora (HIRT) + sport + odmor

    → prehrana = prirodna hrana + povremeni post + biljna hrana

    → san = bez alarma + 8-9 sati + cirkadijski ritmovi

    → bogatstvo = prihodi + bogatstvo* (Povrat na ulaganja)

    →  prihodi = odgovornost + utjecaj + specifična znanja

    → odgovornost = osobni brand + vlastita platforma + preuzi­manje rizika

    → utjecaj = kapital + ljudstvo + intelektualno vlasništvo

    → specifična znanja = znati kako raditi nešto čemu društvo još uvijek ne može naširoko podučavati druge ljude

    → povrat na ulaganja = „kupi i zadrži” + procjena vrijednosti + margina sigurnosti [72]

  
    NAVALOVA PRAVILA (2016.)

     

    → Budi prisutan najviše što možeš.

    → Želja je patnja. (Buda)

    → Ljutnja je poput vrućeg ugljena koji držite u ruci i čekate da ga na nekoga bacite. (Buda)

    → Ako ne možete zamisliti da s nekim radite cijeli život, nemoj­te s njime raditi ni dana.

    → Čitanje (učenje) je najvažnija metavještina i ništa je ne može zamijeniti.

    → Svi prihodi u životu proizlaze iz složenih kamata.

    → Zarađuj svojim umom, ne svojim vremenom.

    → 99 % truda je uzaludno.

    → Uvijek budi potpuno iskren. Gotovo je uvijek moguće isto­dobno biti iskren i pozitivan.

    → Pohvali konkretno, kritiziraj općenito. (Warren Buffett)

    → Istina je ono što ima moć predviđanja.

    → Motri svaku svoju misao. (Pitaj se: Zašto mi se javila ova misao?)

    → Svi najveći uspjesi proizlaze iz patnje.

    → Ljubav se daje, ne prima se.

    → Prosvjetljenje je prostor između tvojih misli. (Eckhart Tolle)

    → Matematika je jezik prirode.

    → Svaki trenutak mora sam po sebi biti cjelovit. [5]

     

    Zdravlje, ljubav i vaša misija, tim redom. Ništa drugo nije bitno.

  
    JOŠ NAVALA

     

    Ako vam se svidjela ova knjiga, mnogo je drugih načina da zaro­nite dublje u Navalove misli. Objavljivat ću „Navalmanahe” krat­kog formata na stranici Navalmanack.com. To su dijelovi koji su tijekom procesa uređivanja izostavljeni iz izvornog (golemog) rukopisa ove knjige. Objavio sam ih na internetu za sve koje za­nimaju Navalovi specifični uvidi u:

    → obrazovanje

→ priču o AngelListu

→ ulaganje

→ startupe

→ kriptovalute

→ odnose.

    Naval i dalje stvara i dijeli nove sjajne uvide:

    → na Twitteru: Twitter.com/Naval

→ na svojem podcastu: Naval

→ na svojoj mrežnoj stranici: https://nav.al/.

    U trenutku pisanja najpopularniji Navalovi materijali bili su:

    → kompilacija epizoda Navalovog podcasta: Kako se obogatiti

→ intervju na stranici The Knowledge Project

→ intervju na podcastu Joea Rogana.

    Readwise.io je velikodušno stvorio zbirku ulomaka iz ove knji­ge, koji su dostupni na Readwise.io/naval. Tamo se možete pret­platiti na tjedni e-mail s ključnim ulomcima iz ove knjige, kako bi vam ti koncepti ostali u središtu pozornosti još dugo nakon što pročitate ovu knjigu.

    Ako vam se sviđaju ilustracije Jacka Butchera, možete pronaći još njegovih ilustracija Navalovih ideja na stranici Navalmanack. com, a druge njegove radove na stranici VisualizeValue.com.

  
    ZAHVALE

     

    Na mnogo toga sam zahvalan, i to mnogim ljudima. Presretan sam kad se sjetim svih ljudi koji su ovoj knjizi darovali dio sebe. Osjećam kako u meni raste toplina i zahvalnost prema svima vama.

    Ovo je moj govor zahvala koji sam napisao za dodjelu Oscara:

    Iznimno sam zahvalan Navalu što je dopustio neznancu s interneta da iz njegovih riječi stvori knjigu. Sve je ovo počelo jednom neozbiljnom objavom na Twitteru, a pretvorilo se u nešto sjajno zbog tvojeg povjerenja i podrške. Cijenim tvoju pristupačnost, velikodušnost i povjerenje.

    Zahvalan sam i Babaku Niviju na najjezgrovitijim i najprecizni­jim savjetima u vezi pisanja koje sam ikad dobio. Velikodušno si mi poklonio svoje vrijeme i time si poboljšao ovu knjigu; iznim­no to cijenim.

    Zahvalan sam i Timu Ferrisu što je prekršio vlastito čelično pra­vilo i napisao predgovor ovoj knjizi. Tvoje sudjelovanje na ovom projektu mnogo mi je značilo i sigurno će pomoći mnogima da otkriju Navalovu mudrost.

    Sastavni su dijelovi ove knjige ulomci iz izvrsnih intervjua sa sjajnim voditeljima, kao što su Shane Parrish, Joe Rogan, Sarah Lacy i Tim Ferriss. Iznimno cijenim sav trud koji ulažu u svo­je intervjue. Stvaranje ove knjige dalo je priliku meni i brojnim drugima da mnogo toga naučimo iz vašeg rada.

    Zahvalan sam iznimno nadarenom Jacku Butcheru što mi se ja­vio i ponudio da ilustrira ovu knjigu. Njegov rad u studiju Visua­lize Value oduvijek mi se činio jednostavno genijalnim i imamo sreću što su na ovim stranicama osvanuli njegovi radovi.

    Zahvalan sam i svojim roditeljima na svim darovima, žrtvama i svem trudu koji me doveo do toga da mogu stvoriti ovu knjigu. Vi ste položili temelj svemu što radim i nikad to neću zaboraviti. Obiteljska tradicija da izvlačimo „sve sumnje na sunce” živa je i zdrava i odražava se u ovom projektu.

    Zahvalan sam Jeannine Seidl što me je sustavno podržavala i po­ticala s ljubavlju. Beskonačan si izvor pozitivnosti, strpljenja i dobrih savjeta. Hvala što si mi uvijek podizala moral.

    Zahvalan sam Kathleen Martin što je bila zaista divna urednica i što je dala sve od sebe na ovom projektu. (Hvala i Davidu Perellu što nas je upoznao.)

    Zahvalan sam i Kusalu Kularatneu na njegovim brojnim dopri­nosima. Od samih si početaka vjerovao, čitao i pomagao, koliko god tada ovaj projekt bio mlad i krhak. Cijenim te i zahvalan sam na tvojoj pomoći.

    Zahvalu zaslužuju i Max Olson, Emily Holdman i Taylor Pear­son. Svi ste mi sjajni prijatelji, a postali ste i jako korisni savjet­nici u procesu stvaranja i objavljivanja ove knjige. Bez vas bih i dalje bio u fazi googlanja i tihog psovanja.

    Zahvalan sam svojoj bandi čitatelja u ranim fazama: poklonili su mi vrijeme, opaske i mudre savjete. Svaki od vas dao je vrijedan doprinos ovoj knjizi i bez vas ona ne bi bila to što jest. Dugujem najdublju zahvalnost svima vama: Andrew Farah, Tristan Homsi, Daniel Doyon, Jessie Jacobs, Sean O’Connor, Adam Waxman, Kaylan Perry, Chris Quintero, George Mack, Brent Beshore, Shane Parrish, Taylor Pearson, Ben Crane, Candace Wu, Sha­ne Mac, Jesse Powers, Trevor McKendrick, David Perell, Natala Constantine, Ben Jackson, Noah Madden, Chris Gillett, Megan Darnell i Zach Anderson Pettet.

    Zahvalnost dugujem i piscima i umjetnicima koji su nadahnuli ovu knjigu. Moja motivacija da napišem i podijelim ovu knjigu potječe izravno iz duboke zahvalnosti sličnim knjigama koje su mi promijenile život, i želio bih navesti nekoliko takvih naslova:

    → Poor Charlie’s Almanack urednika Petera Kaufmana (pregled misli i djela Charlieja Mungera)

→ Zero to One Blakea Mastersa (pregled misli i djela Petera Thiela)

→ Seeking Wisdom (i drugi naslovi) Petera Bevelina (pregledi misli i djela Buffetta i Mungera)

→ Berkshire Hathaway Letters to Shareholders urednika Maxa Olsona (pregled Buffettovih misli i djela)

→ Principles Raya Dalia (i njegovih suradnika)

    Zahvalan sam zaposlenicima nakladničke kuće Scribe jer su od prvih koraka čitali i podržavali ovu knjigu. Zach Obront pruža fantastične savjete, a Hal Clifford je strpljiv i uporan urednik.

    Zahvalan sam Tuckeru Maxu što je stvorio Scribe, zaposlio od­ličnu ekipu, i ovom projektu posvetio vrlo osobnu pažnju i trud. Cijenim tvoju spremnost da me povrijediš u nastojanju da stvo­rimo sjajan proizvod. I doista cijenim što vjeruješ da sam sposo­ban dobro obaviti posao.

    Zahvalu zaslužuju i Bo i cijela ekipa u Zaarlyju za svoje strplje­nje i razumijevanje za moju opsjednutost ovom knjigom i tru­dom koji sam u nju uložio.

    Zahvalan sam i na podršci mnogih prijatelja i neznanaca koje sam upoznao na internetu, a koji su me podržavali i bodrili tije­kom ovog projekta. Vaše su poruke pune lijepih riječi i revnih upita. Cijenim svaku vašu gestu. Vaša mi je energija omogućila da preživim tisuće sati u kojima sam za vas stvarao ovu knjigu.

